ישיבת מליאה, כנסת 24, פרוטוקול מספר 19, 2021-05-24 00:00

יריב לוין: חברות וחברי הכנסת, היום יום שני, י"ג בסיוון תשפ"א, 24 במאי 2021.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת –     לדיון מוקדם – החל מהצעת חוק פ/1054/24 וכלה בהצעת חוק פ/1291/24: הצעת חוק שיווי זכויות האישה (תיקון – ייצוג הולם לנשים בוועדות ציבוריות ברשויות המקומיות), התשפ"א–2021, מאת חברת הכנסת תמר זנדברג; הצעת חוק שיווי זכויות האישה (תיקון – ייצוג הולם לנשים בוועדות ציבוריות ברשויות המקומיות), התשפ"א–2021, מאת חברת הכנסת מרב מיכאלי; הצעת חוק לתיקון פקודת הסטטיסטיקה (סטטיסטיקה לפי מגדר), התשפ"א–2021, מאת חברת הכנסת מרב מיכאלי; הצעת חוק ביטול עונש המוות (תיקוני חקיקה), התשפ"א–2021, מאת חברת הכנסת תמר זנדברג; הצעת חוק ביטול עונש המוות (תיקוני חקיקה), התשפ"א–2021, מאת חבר הכנסת מוסי רז; הצעת חוק שירות המדינה (מינויים) (תיקון – חובת פרסום שאלון לאיתור חשש לניגוד עניינים), התשפ"א–2021, מאת חברת הכנסת מרב מיכאלי; הצעת חוק הסדרים במשק המדינה (תיקוני חקיקה להשגת יעדי התקציב) (תיקון – פטור מארנונה לנשים ששהו במקלט לנשים מוכות), התשפ"א–2021, מאת חברת הכנסת תמר זנדברג; הצעת חוק למניעת הטרדה מינית (תיקון – דין התפטרות עקב הטרדה מינית או התנכלות כפיטורין), התשפ"א–2021, מאת חברת הכנסת מרב מיכאלי; הצעת חוק העונשין (תיקון – איסור על עבירות נלוות לחשפנות לצורך גירוי מיני), התשפ"א–2021, מאת חברת הכנסת תמר זנדברג; הצעת חוק להסדרת ההימורים החוקיים בישראל, התשפ"א–2021, מאת חברת הכנסת מרב מיכאלי; הצעת חוק הרשויות המקומיות (בחירת ראש הרשות וסגניו וכהונתם) (תיקון – בחירת חבר מועצה למילוי מקום ראש רשות וסגניו), התשפ"א–2021, מאת חברת הכנסת תמר זנדברג; הצעת חוק העונשין (תיקון – הסתה לגזענות), התשפ"א–2021, מאת חברת הכנסת מרב מיכאלי; הצעת חוק פסילת חבר מועצה מועמד למלא מקום ראש רשות מקומית שהושעה בשל הגשת כתב אישום (תיקוני חקיקה), התשפ"א–2021, מאת חברת הכנסת תמר זנדברג; הצעת חוק הבחירות לכנסת (תיקון – ביטול אחוז החסימה ותיקון הסכמי עודפים), התשפ"א–2021, מאת חברת הכנסת מרב מיכאלי; הצעת חוק למניעת הטרדה מינית (תיקון – הטלת חובות לשם מניעת הטרדה מינית במוסד חינוך), התשפ"א–2021, מאת חברת הכנסת תמר זנדברג; הצעת חוק מגן דוד אדום (תיקון – פריסת ניידות טיפול נמרץ ברחבי המדינה), התשפ"א–2021, מאת חבר הכנסת אופיר כץ; הצעת חוק למניעת הטרדה מינית (תיקון – הטלת חובות לשם מניעת הטרדה מינית במוסד חינוך), התשפ"א–2021, מאת חברי הכנסת עאידה תומא סלימאן, עופר כסיף וסמי אבו שחאדה; הצעת חוק איסור טיפול המרה לקטין, התשפ"א–2021, מאת חברת הכנסת מרב מיכאלי; הצעת חוק איסור טיפול המרה לקטין, התשפ"א–2021, מאת חברי הכנסת עידן רול, יוראי להב הרצנו, יאיר לפיד, קארין אלהרר, מירב בן ארי, מירב כהן, יואב סגלוביץ', נירה שפק, רון כץ, רם בן ברק, אורנה ברביבאי, בועז טופורובסקי, יואל רזבוזוב, מיקי לוי, מאיר כהן וולדימיר בליאק; הצעת חוק מס ערך מוסף (תיקון – שיעור מס אפס על מוצרי יסוד ותרופות), התשפ"א–2021, מאת חבר הכנסת אופיר כץ; הצעת חוק השירות הצבאי או האזרחי, התשפ"א–2021, מאת חבר הכנסת ישראל אייכלר; הצעת חוק הדיינים (תיקון – נציגי הוועדה לבחירת דיינים), התשפ"א–2021, מאת חבר הכנסת ישראל אייכלר; הצעת חוק לתיקון פקודת התעבורה (הקמת מאגר אופניים ממונעים), התשפ"א–2021, מאת חברי הכנסת אלכס קושניר, עודד פורר, יבגני סובה, אלי אבידר, יוליה מלינובסקי וחמד עמאר; הצעת חוק תיעוד הדבקה של כתבי בי דין (תיקוני חקיקה), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, מאי גולן, חוה אתי עטייה ועופר כסיף; הצעת חוק תאגידי מים וביוב (תיקון – ועדת חריגים), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, שלמה קרעי, אוריאל בוסו, חוה אתי עטייה, אוסאמה סעדי ועופר כסיף; הצעת חוק התקנת מצלמות לשם פיקוח והגנה בחינוך המיוחד, התשפ"א–2021, מאת חברי הכנסת בועז טופורובסקי, יאיר לפיד, יואל רזבוזוב, סמי אבו שחאדה, רם בן ברק, מיקי לוי, יצחק פינדרוס, יוראי להב הרצנו, קארין אלהרר, עאידה תומא סלימאן, יעקב מרגי, יואב סגלוביץ', עידן רול, מיכל וולדיגר, מירב כהן, יפעת שאשא ביטון, אלעזר שטרן, רון כץ, יאיר גולן, ולדימיר בליאק, סעיד אלחרומי, אופיר סופר, אוריאל בוסו, איימן עודה, נירה שפק ואורנה ברביבאי; הצעת חוק תאגידי מים וביוב (תיקון – ביטול סמכויות גבייה ואכיפה מיוחדות), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, שלמה קרעי, חוה אתי עטייה ועופר כסיף; הצעת חוק לתיקון פקודת התעבורה (מרכז שירות ארצי לעניין כרטיס רב-קו), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, אוריאל בוסו, חוה אתי עטייה ועופר כסיף; הצעת חוק הגנת הפרטיות (תיקון – איסור פרסום שמו של נפגע), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, שלמה קרעי ועופר כסיף; הצעת חוק הבחירות לכנסת (תיקון – אחוז החסימה), התשפ"א–2021, מאת חברי הכנסת ישראל אייכלר, שלמה קרעי, שמחה רוטמן ויצחק פינדרוס; הצעת חוק אימוץ ילדים (תיקון – אימוץ על ידי הורה יחיד), התשפ"א–2021, מאת חבר הכנסת מוסי רז; הצעת חוק לתיקון פקודת התעבורה (איסור עישון ברכב שנמצא בו קטין שטרם מלאו לו 15 שנים), התשפ"א–2021, מאת חברי הכנסת משה אבוטבול, שלמה קרעי, יעקב מרגי, יוסף טייב, ינון אזולאי, חיים ביטון, מאי גולן, קטי קטרין שטרית ואוריאל בוסו; הצעת חוק חסינות רבנים, התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, אוריאל בוסו ושלמה קרעי; הצעת חוק הגנת הצרכן (תיקון – החלת חובת ההודעה על סיום עסקה מתמשכת על תאגידים בנקאיים ופיננסיים), התשפ"א–2021, מאת חברי הכנסת משה אבוטבול, שלמה קרעי, יעקב מרגי, יוסף טייב, ינון אזולאי, ישראל אייכלר, חיים ביטון, מאי גולן, קטי קטרין שטרית ומירב בן ארי; הצעת חוק תרומת ביציות (תיקון – מימון הקפאת ביציות למטרת שמירת פוריות של התורמת), התשפ"א–2021, מאת חברי הכנסת עאידה תומא סלימאן ועופר כסיף; הצעת חוק הפסקת שיטת ההעסקה הקבלנית, התשפ"א–2021, מאת חברי הכנסת עאידה תומא סלימאן ועופר כסיף; הצעת חוק המזונות (הבטחת תשלום) (תיקון – סכום שלא יובא בחשבון במבחן ההכנסה), התשפ"א–2021, מאת חברת הכנסת חוה אתי עטייה; הצעת חוק לתיקון פקודת סדר הדין הפלילי (מעצר וחיפוש) (תנאים למסירת התפוס לפי צו), התשפ"א–2021, מאת חברי הכנסת עאידה תומא סלימאן, עופר כסיף, סמי אבו שחאדה ואחמד טיבי; הצעת חוק העונשין (תיקון – החמרת הענישה בשל תקיפת עובדים סוציאליים), התשפ"א–2021, מאת חברי הכנסת עאידה תומא סלימאן, עופר כסיף, סמי אבו שחאדה ואחמד טיבי; הצעת חוק לתיקון פקודת התעבורה (חובת נשיאת לוחית זיהוי באופניים ממונעים ובקורקינט ממונע), התשפ"א–2021, מאת חברי הכנסת יעקב אשר, משה גפני, יצחק פינדרוס ואליהו ברוכי; הצעת חוק לתיקון פקודת בתי הסוהר (מס' 48) (ביטול החוק), התשפ"א–2021, מאת חברי הכנסת עאידה תומא סלימאן, עופר כסיף, סמי אבו שחאדה ואחמד טיבי; הצעת חוק הקרינה הבלתי-מייננת (תיקון – תוספת מקורות קרינה שהקמתם והפעלתם אינה טעונה היתר), התשפ"א–2021, מאת חבר הכנסת בועז טופורובסקי; הצעת חוק הגבלת תקופת עסקה בעניין הגרלות או הימורים, התשפ"א–2021, מאת חברת הכנסת מרב מיכאלי; הצעת חוק הביטוח הלאומי (תיקון – התאמת קצבת הסיעוד להעלאת שכר המינימום), התשפ"א–2021, מאת חברי הכנסת עאידה תומא סלימאן, עופר כסיף וסמי אבו שחאדה; הצעת חוק זכויות החולה (תיקון – איסור הפליה על בסיס מצב כלכלי), התשפ"א–2021, מאת חברת הכנסת תמר זנדברג; הצעת חוק לביטול ההתיישנות בעבירות מין במשפחה (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק העונשין (תיקון – חלופת מאסר לנשים הרות ואימהות), התשפ"א–2021, מאת חברת הכנסת מרב מיכאלי; הצעת חוק לביטול ההתיישנות בעבירות מין במשפחה (תיקוני חקיקה), התשפ"א–2021, מאת חברי הכנסת עאידה תומא סלימאן, עופר כסיף ואיימן עודה; הצעת חוק זכויות הסטודנט (תיקון – חופש הביטוי וההתארגנות של סטודנטים), התשפ"א–2021, מאת חברת הכנסת תמר זנדברג; הצעת חוק הפעלת תחבורה ציבורית מצומצמת ביום המנוחה השבועי, התשפ"א–2021, מאת חברי הכנסת עידן רול, יאיר לפיד, קארין אלהרר, יואל רזבוזוב, מירב כהן, מירב בן ארי, יואב סגלוביץ', נירה שפק, יוראי להב הרצנו, רון כץ, רם בן ברק, אורנה ברביבאי, בועז טופורובסקי, מאיר כהן, מיקי לוי וולדימיר בליאק; הצעת חוק ההוצאה לפועל (תיקון – הגבלת סכום עיקול בידי צד שלישי שהוא תאגיד בנקאי), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, שלמה קרעי, אוריאל בוסו וחוה אתי עטייה; הצעת חוק העונשין (תיקון – איסור הצבת מכונות משחק של מפעל הפיס), התשפ"א–2021, מאת חברת הכנסת מרב מיכאלי; הצעת חוק חג המצות (איסורי חמץ) (תיקון – ביטול החוק), התשפ"א–2021, מאת חברת הכנסת תמר זנדברג; הצעת חוק העונשין (תיקון – עבירות מין במשפחה), התשפ"א–2021, מאת חברת הכנסת מרב מיכאלי; הצעת חוק חובת המכרזים (תיקון – העדפת טובין בעלי תו תקן ירוק), התשפ"א–2021, מאת חברת הכנסת תמר זנדברג; הצעת חוק-יסוד: הכנסת (תיקון – חובת התייצבות בוועדות הכנסת), מאת חברת הכנסת מרב מיכאלי; הצעת חוק חובת המכרזים (תיקון – העדפת טובין ממוחזרים), התשפ"א–2021, מאת חברת הכנסת תמר זנדברג; הצעת חוק זכויות הסטודנט (תיקון – פעילות ציבורית), התשפ"א–2021, מאת חברת הכנסת מרב מיכאלי; הצעת חוק זכויות הסטודנט (תיקון – פעילות ציבורית), התשפ"א–2021, מאת חבר הכנסת עיסאווי פריג'; הצעת חוק ההוצאה לפועל (תיקון – קביעת תעריף מקסימלי לשכר טרחת עורך דין), התשפ"א–2021, מאת חברת הכנסת מרב מיכאלי; הצעת חוק רמת הגולן (תיקון – ביטול החוק), התשפ"א–2021, מאת חברי הכנסת עאידה תומא סלימאן, עופר כסיף וסמי אבו שחאדה; הצעת חוק הביטוח הלאומי (תיקון – הרחבת הזכאות למענק לימודים), התשפ"א–2021, מאת חברי הכנסת עאידה תומא סלימאן, עופר כסיף, סמי אבו שחאדה ואחמד טיבי; הצעת חוק למניעת הטרדה מינית (תיקון – הרחבת התחולה לגבי מוסד ציבורי הנותן שירות חיוני), התשפ"א–2021, מאת חברי הכנסת עאידה תומא סלימאן, עופר כסיף, סמי אבו שחאדה ואחמד טיבי; הצעת חוק ההוצאה לפועל (תיקון – שכר עורך דין), התשפ"א–2021, מאת חברת הכנסת מרב מיכאלי; הצעת חוק חובת הצגת תג זיהוי והזדהות של עובד ציבור, התשפ"א–2021, מאת חברת הכנסת תמר זנדברג; הצעת חוק הסיוע המשפטי (תיקון – נפגעי עבירות מין), התשפ"א–2021, מאת חברת הכנסת מרב מיכאלי; הצעת חוק שימוש חוזר במים אפורים, התשפ"א–2021, מאת חברת הכנסת מרב מיכאלי; הצעת חוק חובת שימוש חוזר במי מזגנים, התשפ"א–2021, מאת חברת הכנסת תמר זנדברג; הצעת חוק חינוך ממלכתי (תיקון – חובת לימוד עברית וערבית), התשפ"א–2021, מאת חברת הכנסת תמר זנדברג; הצעת חוק תקופת צינון לבכירים בשירות הציבורי (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק להגברת האכיפה של דיני העבודה (תיקון – הפרת הוראות צווי הרחבה לעניין החזר הוצאות נסיעה), התשפ"א–2021, מאת חברת הכנסת תמר זנדברג; הצעת חוק סדר הדין הפלילי (חקירת חשודים) (תיקון – יידוע זכויות חשודים), התשפ"א–2021, מאת חברת הכנסת מרב מיכאלי; הצעת חוק להגברת האכיפה של דיני העבודה (תיקון – עיצום כספי בשל אי-תשלום שכר שווה לעובדת ולעובד), התשפ"א–2021, מאת חברת הכנסת תמר זנדברג; הצעת חוק נישואים אזרחיים, התשפ"א–2021, מאת חברי הכנסת עידן רול, יוראי להב הרצנו, יאיר לפיד, יואל רזבוזוב, קארין אלהרר, ולדימיר בליאק, מירב בן ארי, מירב כהן, מיקי לוי, יואב סגלוביץ', רם בן ברק, אורנה ברביבאי, נירה שפק, בועז טופורובסקי, מאיר כהן ורון כץ; הצעת חוק אימוץ ילדים (תיקון – כשירות המאמץ), התשפ"א–2021, מאת חברי הכנסת עידן רול, יוראי להב הרצנו, יאיר לפיד, קארין אלהרר, מירב בן ארי, מירב כהן, יואב סגלוביץ', נירה שפק, רון כץ, רם בן ברק, אורנה ברביבאי, בועז טופורובסקי, יואל רזבוזוב, מיקי לוי ומאיר כהן; הצעת חוק ביטוח בריאות ממלכתי (תיקון – הגבלת מספר המטופלים אצל רופא משפחה), התשפ"א–2021, מאת חבר הכנסת עיסאווי פריג'; הצעת חוק הנצחת זכרם של קורבנות הטבח בכפר קאסם, התשפ"א–2021, מאת חברי הכנסת עיסאווי פריג', ניצן הורוביץ, תמר זנדברג, יאיר גולן, ג'ידא רינאוי זועבי ומוסי רז; הצעת חוק חינוך ממלכתי (תיקון – חובת לימוד עברית וערבית במוסדות חינוך תיכוניים), התשפ"א–2021, מאת חברי הכנסת עיסאווי פריג', ניצן הורוביץ, תמר זנדברג, יאיר גולן, ג'ידא רינאוי זועבי ומוסי רז; הצעת חוק קירוב לבבות במערכת החינוך, התשפ"א–2021, מאת חברי הכנסת עיסאווי פריג', ניצן הורוביץ, תמר זנדברג, יאיר גולן, ג'ידא רינאוי זועבי ומוסי רז; הצעת חוק החזרתם של תושבי איקרית ובירעם לכפריהם, התשפ"א–2021, מאת חברי הכנסת עיסאווי פריג', תמר זנדברג, מוסי רז, ג'ידא רינאוי זועבי וניצן הורוביץ; הצעת חוק התפלגות סיעה (תיקוני חקיקה), התשפ"א–2021, מאת חבר הכנסת אביר קארה; הצעת חוק מועצת הצמחים (ייצור ושיווק) (תיקון – ביטול מועצת הצמחים), התשפ"א–2021, מאת חברת הכנסת קטי קטרין שטרית; הצעת חוק התפלגות סיעה (תיקוני חקיקה), התשפ"א–2021, מאת חבר הכנסת אביר קארה; הצעת חוק ביטוח בריאות ממלכתי (תיקון – העברת מידע מלא בעת מעבר בין קופות החולים), התשפ"א–2021, מאת חברי הכנסת רון כץ, בועז טופורובסקי, אורנה ברביבאי, מיקי לוי ואלעזר שטרן; הצעת חוק התובע הכללי, התשפ"א–2021, מאת חבר הכנסת שמחה רוטמן; הצעת חוק המאבק בטרור (תיקון – זכות להחזיק בגופות מחבלים לצורכי משא ומתן), התשפ"א–2021, מאת חברת הכנסת שרן מרים השכל; הצעת חוק ההוצאה לפועל (תיקון – ביטול האפשרות לצוות על עיכוב יציאה מהארץ בגין חוב כספי נמוך), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, חוה אתי עטייה ועופר כסיף; הצעת חוק הגנת הצרכן (תיקון – קביעת סכום מרבי לחיוב חשבון), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, חוה אתי עטייה ועופר כסיף; הצעת חוק הגנת הצרכן (תיקון – פריסת תשלומים בעסקה מתמשכת), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, חוה אתי עטייה ועופר כסיף; הצעת חוק התקשורת (בזק ושידורים) (תיקון – התראת חיוב בהתקשרות לחוץ לארץ), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, חוה אתי עטייה ועופר כסיף; הצעת חוק העמותות (תיקון – הסדרת מעמדן של אגודות עות'מאניות כעמותות רשומות), התשפ"א–2021, מאת חברת הכנסת מרב מיכאלי; הצעת חוק למניעת העסקה של עברייני מין במוסדות מסוימים (תיקון – הגדרת עבירת מין), התשפ"א–2021, מאת חברת הכנסת מרב מיכאלי; הצעת חוק שיפוט בתי דין רבניים (נישואין וגירושין) (תיקון – דרישת הסכמה בכתב), התשפ"א–2021, מאת חברת הכנסת מרב מיכאלי; הצעת חוק מניעת עבירות מין בקטינים (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק ההתגוננות האזרחית (תיקון – אפשרות לקבלת פטור מבניית מקלט בהרחבת בית), התשפ"א–2021, מאת חברת הכנסת תמר זנדברג; הצעת חוק למניעת עיגון מנישואין, התשפ"א–2021, מאת חברת הכנסת מרב מיכאלי; הצעת חוק שירות המדינה (מינויים) (תיקון – תקופת צינון במעבר מהמגזר הפרטי לשירות המדינה), התשפ"א–2021, מאת חברת הכנסת תמר זנדברג; הצעת חוק שיקום, פיצוי וסיוע משפטי לנפגעי עבירות מין, התשפ"א–2021, מאת חברת הכנסת תמר זנדברג; הצעת חוק סמכות ואחריות הורית (מזונות), התשפ"א–2021, מאת חברת הכנסת מרב מיכאלי; הצעת חוק-יסוד: זכויות חברתיות, מאת חברת הכנסת תמר זנדברג; הצעת חוק זכויות נפגעי עבירה (תיקון – החלת זכויות בדין האזרחי), התשפ"א–2021, מאת חברת הכנסת מרב מיכאלי; הצעת חוק הסנגוריה הציבורית (תיקון – פיקוח על החזקה בבידוד או על החזקה באיפול תקשורתי), התשפ"א–2021, מאת חברת הכנסת מרב מיכאלי; הצעת חוק ציון שם ההורה בטופס, התשפ"א–2021, מאת חברת הכנסת תמר זנדברג; הצעת חוק העונשין (תיקון – החריגים לעבירת ריבוי נישואין), התשפ"א–2021, מאת חברת הכנסת מרב מיכאלי; הצעת חוק המזונות (הבטחת תשלום) (תיקון – סכום שלא יובא בחשבון במבחן ההכנסה), התשפ"א–2021, מאת חברת הכנסת מרב מיכאלי; הצעת חוק חובת ניהול ופרסום פרוטוקול של ועדות מייעצות (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק החזר הוצאות כספיות בגין עריכת נישואין אזרחיים בחוץ לארץ למי שאינם רשאים להינשא על פי הדין הדתי, התשפ"א–2021, מאת חברת הכנסת מרב מיכאלי; הצעת חוק שיפוט בתי דין רבניים (נישואין וגירושין) (תיקון – ביטול כריכה), התשפ"א–2021, מאת חברת הכנסת מרב מיכאלי; הצעת חוק לתיקון סדרי המינהל (החלטות והנמקות) (תיקון – חובת מתן תשובה במועד), התשפ"א–2021, מאת חברת הכנסת תמר זנדברג; הצעת חוק למניעת שימוש לרעה בהליך משפטי, התשפ"א–2021, מאת חברת הכנסת תמר זנדברג; הצעת חוק קליטת חיילים משוחררים (תיקון – טיפול פסיכו-סוציאלי לחייל משוחרר), התשפ"א–2021, מאת חבר הכנסת מוסי רז; הצעת חוק איסור פרסום גזעני, הסתה לגזענות ורישום גזעני במסמכי תאגיד, התשפ"א–2021, מאת חברת הכנסת תמר זנדברג; הצעת חוק הסדרי עבודה גמישים, התשפ"א–2021, מאת חברת הכנסת מרב מיכאלי; הצעת חוק איסור לשון הרע (תיקון – ביזוי אדם מחמת משקל), התשפ"א–2021, מאת חברת הכנסת תמר זנדברג; הצעת חוק דמי מחלה (היעדרות בשל מחלת נכד), התשפ"א–2021, מאת חברת הכנסת מרב מיכאלי; הצעת חוק איסור הפליה מחמת משקל (תיקוני חקיקה), התשפ"א–2021, מאת חברת הכנסת תמר זנדברג; הצעת חוק הערבות (תיקון – ביטול החוק), התשפ"א–2021, מאת חברת הכנסת מרב מיכאלי; הצעת חוק למניעת אלימות במשפחה (תיקון – דיון במעמד צד אחד באלימות נפשית), התשפ"א–2021, מאת חברת הכנסת מרב מיכאלי; הצעת חוק הביטוח הלאומי (תיקון – הוראות לעניין עקרת בית), התשפ"א–2021, מאת חברת הכנסת מרב מיכאלי; הצעת חוק זכויות הדייר בדיור הציבורי (תיקון – זכות למגורים בדירה ציבורית לנשים ששהו במקלט לנשים מוכות), התשפ"א–2021, מאת חברת הכנסת תמר זנדברג; הצעת חוק הגנת השכר (תיקון – צירוף פירוט שעות חודשי לתלוש השכר), התשפ"א–2021, מאת חברת הכנסת מרב מיכאלי; הצעת חוק שירותי רווחה לאנשים עם מוגבלות, התשפ"א–2021, מאת חברי הכנסת בועז טופורובסקי, רון כץ, יוראי להב הרצנו וולדימיר בליאק; הצעת חוק הביטוח הלאומי (תיקון – עקר בית), התשפ"א–2021, מאת חברת הכנסת מרב מיכאלי; הצעת חוק הביטוח הלאומי (תיקון – זכאות לדמי לידה לחיילות בשירות קבע), התשפ"א–2021, מאת חברת הכנסת מרב מיכאלי; הצעת חוק העונשין (תיקון – שימוש במידע בידי עובד הציבור), התשפ"א–2021, מאת חברת הכנסת תמר זנדברג; הצעת חוק הביטוח הלאומי (תיקון – תוספת לקצבה של מי שמעסיק עובד בענף הסיעוד), התשפ"א–2021, מאת חברת הכנסת מרב מיכאלי; הצעת חוק הגנה על עובדים (חשיפת עבירות ופגיעה בטוהר המידות או במינהל התקין) (תיקון – הגדלת סכום הפיצוי שאינו תלוי בנזק ושינוי נטל ההוכחה), התשפ"א–2021, מאת חברת הכנסת מרב מיכאלי; הצעת חוק לתיקון פקודת הנזיקין (חסינות חברי מועצה), התשפ"א–2021, מאת חברת הכנסת תמר זנדברג; הצעת חוק בנק הזרע (הזרעות והפריות חוץ בבני זוג פרודים), התשפ"א–2021, מאת חברת הכנסת מרב מיכאלי; הצעת חוק העמותות (תיקון – שקיפות במימון ממשלתי או עירוני), התשפ"א–2021, מאת חברת הכנסת תמר זנדברג; הצעת חוק הסכמים לנשיאת עוברים (אישור הסכם ומעמד היילוד) (תיקון – ביצוע הסכם מחוץ לישראל), התשפ"א–2021, מאת חברי הכנסת עידן רול, יוראי להב הרצנו, יאיר לפיד, קארין אלהרר, מירב בן ארי, מירב כהן, ולדימיר בליאק, נירה שפק, יואב סגלוביץ', מיקי לוי, אורנה ברביבאי, יואל רזבוזוב, מאיר כהן, רון כץ, רם בן ברק ובועז טופורובסקי; הצעת חוק הביטוח הלאומי (תיקון – קצבת שאירים למי שמנהל משק בית משותף), התשפ"א–2021, מאת חברת הכנסת מרב מיכאלי; הצעת חוק העמותות (תיקון – חובת גילוי תרומה אנונימית), התשפ"א–2021, מאת חברת הכנסת תמר זנדברג; הצעת חוק איסור שימוש בחקירה של מי שנפגע מינית, בממצאי טיפול נפשי וביומנים אישיים (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק הביטוח הלאומי (תיקון – ביטוח זכויות בהליכי חדלות פירעון לעובד עצמאי שעיקר הכנסתו ממקור אחד), התשפ"א–2021, מאת חברת הכנסת חוה אתי עטייה; הצעת חוק איסור פרסום הפליה (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק תובענות ייצוגיות (תיקון – תובענה ייצוגית בשל פגיעה בפרטיות), התשפ"א–2021, מאת חברת הכנסת תמר זנדברג; הצעת חוק לתיקון פקודת העיריות (שינוי מועד תשלום הארנונה), התשפ"א–2021, מאת חברת הכנסת מרב מיכאלי; הצעת חוק הביטוח הלאומי (תיקון – הארכת מועד הזכות למענק בשל עבודה מועדפת) (הוראת שעה), התשפ"א–2021, מאת חבר הכנסת מיקי לוי; הצעת חוק שוויון ההזדמנויות בעבודה (תיקון – איסור דרישת מידע ביומטרי מעובד או מדורש עבודה), התשפ"א–2021, מאת חברת הכנסת תמר זנדברג; הצעת חוק הביטוח הלאומי (תיקון – קצבת אזרח ותיק), התשפ"א–2021, מאת חברת הכנסת מירב כהן; הצעת חוק שירות הציבור (הגבלות לאחר פרישה) (תיקון – איסור על מתן היתרים או פטורים למשרתים בכוחות הביטחון ובמשרד הביטחון), התשפ"א–2021, מאת חברת הכנסת תמר זנדברג; הצעת חוק שירותי הדת היהודיים (מועצות דתיות – בחירות), התשפ"א–2021, מאת חברת הכנסת מרב מיכאלי; הצעת חוק מיסוי מקרקעין (שבח ורכישה) (תיקון – רכישת דירה על ידי ילד יתום), התשפ"א–2021, מאת חברי הכנסת יעקב אשר, משה גפני, יצחק פינדרוס ואליהו ברוכי; הצעת חוק הבחירות לכנסת (תיקון – הצבעה בקלפיות של בעלי מוגבלויות), התשפ"א–2021, מאת חברת הכנסת מרב מיכאלי; הצעת חוק עבודת נשים (תיקון – איסור פגיעה בתנאי עבודה של עובד שחלה הגבלה על פיטוריו), התשפ"א–2021, מאת חברת הכנסת תמר זנדברג; הצעת חוק לתיקון פקודת מס הכנסה (משיכה מקרן השתלמות לרכישת דירה ראשונה), התשפ"א–2021, מאת חברת הכנסת מרב מיכאלי; הצעת חוק החברות (תיקון – איסור חברות בדירקטוריון של בנק ושל חברה ציבורית נוספת), התשפ"א–2021, מאת חברת הכנסת מרב מיכאלי; הצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון – גיל העובד), התשפ"א–2021, מאת חברי הכנסת יעקב אשר, משה גפני, יצחק פינדרוס ואליהו ברוכי; הצעת חוק פיצויי פיטורים (תיקון – מתן פיצויי פיטורים עקב העתקת מקום מגורים לבני זוג ידועים בציבור), התשפ"א–2021, מאת חברת הכנסת תמר זנדברג; הצעת חוק נסיעות חיילים ברכבת ישראל, ברכבת הקלה ובאוטובוסים ציבוריים, התשפ"א–2021, מאת חברת הכנסת מרב מיכאלי; הצעת חוק שירות ביטחון (תיקון – פטור מטעמי הכרה דתית), התשפ"א–2021, מאת חברת הכנסת מרב מיכאלי; הצעת חוק היערכות אזרחית למצבי חירום, התשפ"א–2021, מאת חברת הכנסת מרב מיכאלי; הצעת חוק פדיון הטבת חניה לעובד לשם צמצום שימוש ברכב פרטי, התשפ"א–2021, מאת חברת הכנסת תמר זנדברג; הצעת חוק שירות המילואים, התשפ"א–2021, מאת חברת הכנסת מרב מיכאלי; הצעת חוק זכויות החולה (תיקון – איסור הפליה), התשפ"א–2021, מאת חברת הכנסת תמר זנדברג; הצעת חוק הגבלת פעולות אנשי דת בלתי מורשים בצבא הגנה לישראל ובמשטרת ישראל, התשפ"א–2021, מאת חברת הכנסת מרב מיכאלי; הצעת חוק לידה בבית (תיקוני חקיקה), התשפ"א–2021, מאת חברת הכנסת תמר זנדברג; הצעת חוק הבטחת הכנסה (תיקון – מסגרת שיקומית מזנות), התשפ"א–2021, מאת חברת הכנסת מרב מיכאלי; הצעת חוק לתיקון פקודת בריאות העם (טיפול בפסולת רפואית), התשפ"א–2021, מאת חברת הכנסת תמר זנדברג; הצעת חוק שכר מינימום (תיקון – תוספת שלא תובא בחשבון בשכר המינימום), התשפ"א–2021, מאת חברת הכנסת מרב מיכאלי; הצעת חוק הרשויות המקומיות (דירות מקלט), התשפ"א–2021, מאת חברת הכנסת תמר זנדברג; הצעת חוק הסדרת מעמדם של פליטים ומבקשי מקלט, התשפ"א–2021, מאת חברת הכנסת מרב מיכאלי; הצעת חוק העונשין (תיקון – ביטול עבירת השוטטות), התשפ"א–2021, מאת חברי הכנסת משה ארבל וינון אזולאי; הצעת חוק הגנת הצרכן (תיקון – פיצויים בלא הוכחת נזק בשל חריגה מזמני המתנה במוקד שירות טלפוני), התשפ"א–2021, מאת חברת הכנסת מרב מיכאלי; הצעת חוק למדיניות לאומית לשמירה על שטחים פתוחים, התשפ"א–2021, מאת חברת הכנסת תמר זנדברג; הצעת חוק הדיינים (תיקון – כשירות למנהל בתי הדין הרבניים), התשפ"א–2021, מאת חברת הכנסת מרב מיכאלי; הצעת חוק-יסוד: השפיטה (תיקון – משפט חוזר אזרחי), מאת חברת הכנסת מרב מיכאלי; הצעת חוק-יסוד: הכנסת (תיקון – הפסקת חברות בכנסת של שר או סגן שר), מאת חבר הכנסת שלמה קרעי; הצעת חוק לעידוד בנייה בת-קיימא (תיקוני חקיקה), התשפ"א–2021, מאת חברת הכנסת תמר זנדברג; הצעת חוק בתי דין רבניים (קיום פסקי דין של גירושין) (תיקון – סמכות בית המשפט לענייני משפחה), התשפ"א–2021, מאת חברת הכנסת מרב מיכאלי; הצעת חוק לתיקון פקודת התעבורה (אזורי מנוחה ומפרצי עצירה בדרך בין-עירונית), התשפ"א–2021, מאת חברת הכנסת מרב מיכאלי; הצעת חוק למניעת התנכלות תעסוקתית, התשפ"א–2021, מאת חברת הכנסת תמר זנדברג; הצעת חוק למניעת כפייה מינית, התשפ"א–2021, מאת חברת הכנסת מרב מיכאלי; הצעת חוק חוזה הביטוח (תיקון – הארכת תקופת ההתיישנות לביטוח חיים), התשפ"א–2021, מאת חברת הכנסת מרב מיכאלי; הצעת חוק שירותי הדת היהודיים (תיקון – הנחה ברכישת קבר זוגי), התשפ"א–2021, מאת חברת הכנסת מרב מיכאלי; הצעת חוק הממשלה (תיקון – דיווח שר בדבר אי-התקנת תקנות במועד), התשפ"א–2021, מאת חברי הכנסת ישראל אייכלר, מיכאל מלכיאלי, משה אבוטבול, שלמה קרעי ועופר כסיף; הצעת חוק הממשלה (תיקון – דיווח על נסיעות שרים לחוץ לארץ), התשפ"א–2021, מאת חברת הכנסת מרב מיכאלי; הצעת חוק איסור הונאה בכשרות (תיקון – פיקוח על מחירי תעודת הכשר), התשפ"א–2021, מאת חברת הכנסת מרב מיכאלי; הצעת חוק למניעת העישון במקומות ציבוריים והחשיפה לעישון (תיקון – הוספת מקומות ציבוריים שהעישון בהם אסור), התשפ"א–2021, מאת חברת הכנסת תמר זנדברג; הצעת חוק הביטוח הלאומי (תיקון – דמי אבטלה למשרתים בשירות לאומי-אזרחי), התשפ"א–2021, מאת חברי הכנסת קטי קטרין שטרית ומיכאל מלכיאלי; הצעת חוק ההוצאה לפועל (תיקון – מסלול מקוצר חובה), התשפ"א–2021, מאת חברת הכנסת מרב מיכאלי; הצעת חוק להסדרת מינויים בשירות החוץ, התשפ"א–2021, מאת חברת הכנסת מרב מיכאלי; הצעת חוק אימוץ ילדים (תיקון – הוספת סמכות בנושא דתו של המאומץ), התשפ"א–2021, מאת חברת הכנסת מרב מיכאלי; הצעת חוק הפיקוח על שירותים פיננסיים (קופות גמל) (תיקון – הרחבת הגדרת פנסיה תקציבית), התשפ"א–2021, מאת חברי הכנסת קטי קטרין שטרית ומיכאל מלכיאלי; הצעת חוק סדר הדין הפלילי (תיקון – התיישנות בעבירות מין שנעשו במסגרת יחסי תלות או מרות), התשפ"א–2021, מאת חברת הכנסת מרב מיכאלי; הצעת חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי) (תיקון – בדיקה לגילוי נגיף HIV), התשפ"א–2021, מאת חברת הכנסת מרב מיכאלי; הצעת חוק עוסק זעיר, התשפ"א–2021, מאת חברי הכנסת אביר קארה, מתן כהנא ועידית סילמן; הצעת חוק פיצויים בעד נזק עקב אסון טבע, התשפ"א–2021, מאת חברת הכנסת מרב מיכאלי; הצעת חוק לתיקון פקודת התעבורה (הדרכה בנהיגה בשפות שאינן עברית), התשפ"א–2021, מאת חברת הכנסת מרב מיכאלי; הצעת חוק להגנה על האגן הצפוני של ים המלח, התשפ"א–2021, מאת חברת הכנסת תמר זנדברג; הצעת חוק בתי קברות צבאיים (תיקון – חיילים זכאי חוק השבות), התשפ"א–2021, מאת חברת הכנסת מרב מיכאלי; הצעת חוק שירות הקבע בצבא הגנה לישראל (גמלאות) (תיקון – גמלה לאלמנה שנישאה מחדש), התשפ"א–2021, מאת חברת הכנסת מרב מיכאלי; הצעת חוק הגנת הצרכן (תיקון – סיכום פנייה), התשפ"א–2021, מאת חברת הכנסת מרב מיכאלי; הצעת חוק יסודות התקציב (תיקון – שלילת תמיכה ותקצוב ממוסד חינוך שאינו ממלא אחר הנחיות הממשלה לצמצום התפשטות נגיף הקורונה החדש או מסית לאי-מילוי ההנחיות) (הוראת שעה), התשפ"א–2021, מאת חברי הכנסת אלכס קושניר, עודד פורר, יבגני סובה, אלי אבידר, יוליה מלינובסקי וחמד עמאר; הצעת חוק שירות הציבור (הגבלות לאחר פרישה) (תיקון – תקופת צינון לנושאי משרה בכירה בשירות הציבור), התשפ"א–2021, מאת חברת הכנסת מרב מיכאלי; הצעת חוק עסקאות גופים ציבוריים (תיקון – מניעת העסקה במיקור חוץ בשירות הציבורי), התשפ"א–2021, מאת חברת הכנסת תמר זנדברג; הצעת חוק חזקת הסכמה לתרומת איברים (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק למניעת העישון במקומות ציבוריים והחשיפה לעישון (תיקון – ייעול האכיפה וביטול חדרי העישון), התשפ"א–2021, מאת חברת הכנסת תמר זנדברג; הצעת חוק טיפול בחולי נפש (תיקון – החלת הוראות על בגיר שסובל מאנורקסיה נרבוזה), התשפ"א–2021, מאת חברת הכנסת מרב מיכאלי; הצעת חוק-יסוד: הממשלה (תיקון – הטלת התפקיד להרכיב ממשלה), מאת חברת הכנסת קרן ברק; הצעת חוק חופשה שנתית (תיקון – קביעת יום פתיחת שנת הלימודים כיום בחירה), התשפ"א–2021, מאת חברי הכנסת יעקב מרגי, משה אבוטבול, אוריאל בוסו וחיים ביטון; הצעת חוק העונשין (תיקון – הגדרת גזענות), התשפ"א–2021, מאת חברי הכנסת איתמר בן גביר, יצחק פינדרוס, מכלוף מיקי זוהר, משה אבוטבול, חוה אתי עטייה, יוסף טייב, מיכאל מלכיאלי, יעקב מרגי, דוד ביטן, אופיר סופר, משה גפני, מיכל וולדיגר, מאי גולן, יעקב טסלר, ינון אזולאי ואופיר כץ; הצעת חוק איסור רוכלות רוחנית במוסדות חינוך ובקרבתם, התשפ"א–2021, מאת חברת הכנסת תמר זנדברג; הצעת חוק הרשויות המקומיות (יועצת לענייני מעמד האישה) (תיקון – תקציב ייעודי וייחוד הכהונה), התשפ"א–2021, מאת חברת הכנסת מרב מיכאלי; הצעת חוק האזרחים הוותיקים (תיקון – חידוש אוטומטי של הנחה בארנונה), התשפ"א–2021, מאת חברי הכנסת אלכס קושניר, עודד פורר, יבגני סובה, אלי אבידר, יוליה מלינובסקי וחמד עמאר; הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון – איסור בקשה לשינוי בהסדר במתן השירות), התשפ"א–2021, מאת חברת הכנסת מרב מיכאלי; הצעת חוק סיוע לקטינים נפגעי עבירות מין או אלימות (תיקון – טיפול נפשי לילדים נפגעי אלימות במשפחה), התשפ"א–2021, מאת חברת הכנסת תמר זנדברג; הצעת חוק שיעור ריבית פיגורים מקסימלי (תיקוני חקיקה), התשפ"א–2021, מאת חברת הכנסת מרב מיכאלי; הצעת חוק פיקוח על מחירי מצרכים ושירותים (תיקון – פיקוח על מחיר גז טבעי), התשפ"א–2021, מאת חברת הכנסת תמר זנדברג; הצעת חוק לתיקון פקודת מס הכנסה (הטבות ליישובים), התשפ"א–2021, מאת חברי הכנסת סעיד אלחרומי, מאזן גנאים, ווליד טאהא, מנסור עבאס, עופר כסיף, איימן עודה, עאידה תומא סלימאן, מוסי רז, אחמד טיבי, ג'ידא רינאוי זועבי, יאיר גולן, תמר זנדברג ואוסאמה סעדי; הצעת חוק זכויות הדייר בדיור הציבורי (תיקון – התקנת דוד שמש), התשפ"א–2021, מאת חברת הכנסת תמר זנדברג; הצעת חוק הרשות הלאומית למאבק בעוני, התשפ"א–2021, מאת חברת הכנסת מירב בן ארי; הצעת חוק להנצחת זכרה של גולדה מאיר, התשפ"א–2021, מאת חברת הכנסת מרב מיכאלי; הצעת חוק יום חינוך ארוך ולימודי העשרה (תיקון – תחולת החוק), התשפ"א–2021, מאת חברת הכנסת מרב מיכאלי; הצעת חוק להסדרת הפיקוח על כלבים (תיקון – קנס מוגדל בשל כלב משוטט שאינו מסורס או מעוקר), התשפ"א–2021, מאת חברת הכנסת תמר זנדברג; הצעת חוק הבנקאות (שירות ללקוח) (תיקון – ריבית על יתרת זכות), התשפ"א–2021, מאת חברת הכנסת מרב מיכאלי; הצעת חוק מרשם האוכלוסין (תיקון – הגדרת יהודי), התשפ"א–2021, מאת חברת הכנסת מרב מיכאלי; הצעת חוק לחלוקה צודקת של הנטל הכלכלי עקב נגיף הקורונה החדש (תיקוני חקיקה), התשפ"א–2021, מאת חברי הכנסת אביר קארה, ניר אורבך, עידית סילמן ועמיחי שיקלי; הצעת חוק זכויות הסטודנט (תיקון – ביטול ארגון סטודנטים יציג), התשפ"א–2021, מאת חברי הכנסת קטי קטרין שטרית ומיכאל מלכיאלי; הצעת חוק מערך החוץ וההסברה, התשפ"א–2021, מאת חברת הכנסת מרב מיכאלי; הצעת חוק נציבות תלונות אסירים, התשפ"א–2021, מאת חברת הכנסת מרב מיכאלי; הצעת חוק פיקוח על בתי ספר (תיקון – איסור התחזות לגננת), התשפ"א–2021, מאת חברי הכנסת קטי קטרין שטרית ומיכאל מלכיאלי; הצעת חוק למניעת הטרדה מינית (תיקון – הרחבת תחולה על עובד של קבלן שירות המועסק אצל מזמין השירות), התשפ"א–2021, מאת חברת הכנסת מרב מיכאלי; הצעת חוק למניעת הטרדה מינית (תיקון – נקיטת אמצעים למניעת הטרדה מינית במקומות בילוי), התשפ"א–2021, מאת חברת הכנסת תמר זנדברג; הצעת חוק החלת תקצוב מגדרי על תקציבים ציבוריים בישראל, התשפ"א–2021, מאת חברת הכנסת מרב מיכאלי; הצעת חוק ברל כצנלסון (ציון זכרו ופועלו), התשפ"א–2021, מאת חברת הכנסת מרב מיכאלי; הצעת חוק הנגשת שירותי קבלת קהל הניתנים בגופי שלטון לשפות נוספות, התשפ"א–2021, מאת חבר הכנסת יוסף טייב; הצעת חוק אוויר נקי (תיקון – איסור הפעלת מפוחים), התשפ"א–2021, מאת חברת הכנסת מרב מיכאלי; הצעת חוק שירותי הדת היהודיים (תיקון – משך כהונת רב עיר), התשפ"א–2021, מאת חברת הכנסת מרב מיכאלי; הצעת חוק השמירה על המקומות הקדושים (תיקון – הבטחת פלורליזם דתי), התשפ"א–2021, מאת חברת הכנסת מרב מיכאלי; הצעת חוק לימוד חובה (תיקון – הוספת סייעת בגני ילדים), התשפ"א–2021, מאת חברת הכנסת תמר זנדברג; הצעת חוק-יסוד: השפיטה (תיקון – פסקת התגברות), מאת חבר הכנסת שמחה רוטמן; הצעת חוק התגמולים (ילד שנתייתם עקב אלימות במשפחה) (תיקון – הרחבת זכויות והחלה על נפגעי עבירות אלימות), התשפ"א–2021, מאת חברי הכנסת אבתיסאם מראענה, גלעד קריב, אפרת רייטן מרום, אמילי חיה מואטי ותמר זנדברג; הצעת חוק רשות מקרקעי ישראל (תיקון – הגדלת מלאי הדיור הציבורי), התשפ"א–2021, מאת חבר הכנסת יעקב טסלר; הצעת חוק-יסוד: הממשלה (תיקון – הגבלת כהונת ראש הממשלה), מאת חברי הכנסת בועז טופורובסקי, רון כץ, יוראי להב הרצנו וולדימיר בליאק; הצעת חוק מס ערך מוסף (תיקון – פטור ממס בעד הוצאות פיתוח במסגרת רכישת מקרקעין), התשפ"א–2021, מאת חבר הכנסת יעקב טסלר; הצעת חוק העונשין (תיקון – איסור הנפת דגל של ישות עוינת), התשפ"א–2021, מאת חברת הכנסת מאי גולן.

ירדנה מלר-הורוביץ: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 19), התשפ"א–2021.

ירדנה מלר-הורוביץ: מזכר הבנות בדבר שיתוף פעולה כלכלי ומסחרי בין ממשלת מדינת ישראל לממשלת ממלכת בחריין.

ירדנה מלר-הורוביץ: אודיעכם כי בהתאם לסעיף 96 לתקנון הכנסת, הודיעה חברת הכנסת קארין אלהרר כי היא חוזרת בה מהצעת חוק זכויות החולה (תיקון – הסכמה מדעת של קטין), התשפ"א–2021, שמספרה פ/966/24.

ירדנה מלר-הורוביץ: תודה.

יריב לוין: תודה רבה.

יריב לוין: חברות וחברי הכנסת, אנחנו עוברים מכאן לנאומים בני דקה.

יריב לוין: ראשון הדוברים, חבר הכנסת אחמד טיבי – איננו; חבר הכנסת אוריאל בוסו – איננו.

יריב לוין: חבר הכנסת משה אבוטבול, בבקשה.

משה אבוטבול: כבוד היושב-ראש, כנסת נכבדה, אדוני השר, עם כינון הפסקת האש בסוף השבוע במבצע הלחימה שומר החומות, ראיתי לנכון להקדיש שיר קטן לכל אותם אלה שהתפללו וקראו תהילים למען הצלחת חיילי צבא הגנה לישראל במלחמה, ובפרט למען תפילתם הזכה של תינוקות של בית רבן, שתפילתם אינה שבה ריקם.

משה אבוטבול: השיר של הגברת מלכה שידלובסקי, מוזיקאית ואומנית, מובא בעלון "בימה" ומתאר יותר מכול את המצב שחווינו באותם ימים: "אזעקת אמת / נשמעת בזו העת / לשמע הצפירות רמות / הרגליים מאליהן מתרוממות.

משה אבוטבול: // ילדים בכפכפים / או רצים / יחפים.

משה אבוטבול: ..

משה אבוטבול: / אל המרחב המוגן, הממ"ד / ממהרים ההורים / עם ילדי הגן חיש ומייד.

משה אבוטבול: // בדריכות ממתינים / עם, / או ללא השכנים, / לבשורות טובות / לשמועות / טובות / לעדכונים.

משה אבוטבול: // הלב הולם, גם פועם / תפילת הכול ובקול עולה להשם.

משה אבוטבול: / הילדים מתפללים / קוראים ומוסיפים / עוד פרקי תהילים / כנגד הפגיעות.

משה אבוטבול: .. / ולא רק מהטילים.

משה אבוטבול: // העיניים נשואות עם וללא / דמעות / למרומים מורמות / צעירי הצאן / נושאים תפילה / בחשק וברצון.

משה אבוטבול: / כל אחד מהם הוא / שומר החומות.

משה אבוטבול: " תודה רבה.

יריב לוין: תודה.

יריב לוין: חבר הכנסת עופר כסיף – איננו; חבר הכנסת עיסאווי פריג' – איננו.

יריב לוין: חבר הכנסת אבי מעוז, בבקשה.

אבי מעוז: תודה, אדוני היושב-ראש.

אבי מעוז: נאום מס' 7 על הנדסת התודעה, והפעם על שמות של שכונות.

אבי מעוז: לפני 130 שנה הוקמה שכונת שמעון הצדיק בירושלים.

אבי מעוז: במקום התקיימה התיישבות יהודית במשך 57 שנים עד מלחמת העצמאות, ואז פונו התושבים בגלל המתקפות של אנשי שכונת שייח' ג'ראח.

אבי מעוז: גם לאחר שאנשי הפלמ"ח כבשו את השכונה, הבוגדנות הבריטית דאגה להשתלטות ערבית על המקום.

אבי מעוז: כחלק מהנדסת התודעה של התקשורת הישראלית במהלך פרעות תשפ"א, ההתייחסות לשכונת שמעון הצדיק הייתה שוב כפרובוקציה יהודית בשכונת שייח' ג'ראח.

אבי מעוז: מעניין.

אבי מעוז: אותם כלי תקשורת, כאשר הם מזכירים את רמת אביב ואוניברסיטת תל אביב, הם אינם מכנים את המקום שייח' מוניס, וכאשר הם מזכירים את בית המשפט העליון הם לא מציינים את מיקומו כשטחו של הכפר שייח' באדר.

אבי מעוז: מדובר בצביעות ובפוסט-ציונות של אנשי תקשורת רבים, אך ורק בשל העובדה שמקומות אלו מהווים מעוזים של השמאל הפרוגרסיבי ולא של גרעינים תורניים.

אבי מעוז: אני ממליץ לקרוא למקומות הללו ולרבים אחרים דומים להם בצורה עקבית אך ורק בשמם העברי, ולא לנקוט צביעות וחוסר עקביות כדי להנדס את תודעתם של אזרחי ישראל.

אבי מעוז: תודה.

יריב לוין: תודה.

יריב לוין: חברת הכנסת נירה שפק, בבקשה.

נירה שפק: כבוד היושב-ראש, חברי הכנסת, השתדלתי לבוא לבושה בבגדים של שלום עולמי, כי אמרו לי שפרץ שלום עולמי.

נירה שפק: בחזות, מה שנקרא תחת האירוויזיון, בחרתי את הבגד הכי "שלום עולמי" שמצאתי – קיבוצניקית עם פייטים, שווה להירשם – כי ביום שהכריזו על הפסקת האש שכחו את העורף.

נירה שפק: אז אני רוצה לבוא ולדבר לא על מבצע שומר החומות אלא על שומרי החומות, תושבי העוטף – ויתר המקומות בארץ, אכן, אבל תושבי העוטף.

נירה שפק: צה"ל צריך לנצח, ולשם כך יש לתת לו את היכולות.

נירה שפק: גם העורף צריך לנצח, ולשם כך יש לתת לו את המענים.

נירה שפק: לקחי עופרת יצוקה ועמוד ענן הביאו לתוכנית "מלון אורחים"; לקחי צוק איתן הביאו את תוכנית "מלונית" ב-2015.

נירה שפק: מטרתה – לתת מענה לפינוי קהילתי – אני חוזרת, קהילתי – ליישובים צמודי או סמוכי גדר בעוטף ובצפון, בהתאם למצב החירום.

נירה שפק: מבקר המדינה התייחס לזה ב-2018 וקבע שהתוכנית לא ישימה, לא תפורה, ונתן נקודות בדיוק מה לא טוב בה.

נירה שפק: ביולי 2020 שוב מבקר המדינה אומר שהתוכנית הזאת לא תבוא לידי ביטוי מכיוון שיש בה יותר פערים, חוסר הסדרה וחוסר תקציב.

נירה שפק: אף אחד לא עשה עם זה כלום, והינה, כשיישובי העוטף מטווחים – ואני רוצה להזכיר שזה התחיל ביום ראשון – – –

יריב לוין: אנחנו בנאום בן דקה ואנחנו כבר בדקה השלישית.

נירה שפק: אז שנייה, אני אסיים.

נירה שפק: מדינת הפרטאץ' – 6 מיליון לשישה ימים, 250 שקל לבן אדם, לא קיבלו כולם, כולל שדרות, כולל אשקלון.

נירה שפק: תושבים לא יודעים שמגיע להם את זה; תושבים לא יצאו כי לא קיבלו כסף.

נירה שפק: אני קוראת לשני אנשים: האחד, לגפני – לעשות סדר בנושא הזה בוועדת הכספים, והשני, למיכאל ביטון, השר לנושאים אזרחיים במשרד הביטחון – יש שר שלם לנושא הזה – –

יריב לוין: חברת הכנסת שפק.

נירה שפק: – – שייעשה סדר.

נירה שפק: תודה.

יריב לוין: תודה.

יריב לוין: חבר הכנסת מנסור עבאס – איננו; חבר הכנסת יעקב אשר – אף הוא איננו.

יריב לוין: חבר הכנסת גלעד קריב, בבקשה.

גלעד קריב: אדוני היושב-ראש, בשבועיים האחרונים, עד מועד ההכרזה על הפסקת האש, חוו אזרחי ישראל, ובראשם תושבי עוטף עזה וערי הדרום ותושבי הערים המשותפות, ימים ולילות קשים.

גלעד קריב: לצערנו הרב, גם אחים ואחיות רבים שלנו מעבר לים, בקהילות היהודיות בתפוצות, חוו ימים קשים ומורכבים, אם כי מטבע הדברים בעוצמות אחרות לחלוטין.

גלעד קריב: משיחותיי עם רבות ורבנים מכל הזרמים בקהילות שונות ברחבי העולם, למדתי כי עוצמת הגילויים האנטישמיים ברחובות וברשתות החברתיות בזמן המבצע האחרון עלתה באופן משמעותי על העוצמה שנחוותה באירועים דומים בעבר.

גלעד קריב: מציאות זו, אירועים אלו, שהידרדרו לא אחת לאלימות של ממש, זרעו תחושות של מצוקה ותסכול בקרב קהלים יהודיים רבים, בדגש על הדור הצעיר ועל סטודנטים בקמפוסים.

גלעד קריב: המציאות הזאת מחייבת את מדינת ישראל לבחון ברגישות, בחוכמה ובעיקר מתוך תיאום עם הנהגות הקהילות היהודיות ברחבי העולם, כיצד ניתן להתייצב לצד הקהילות הללו ולהשתמש בקשריה הדיפלומטים של ישראל על מנת להעביר מסר ברור לממשלות ברחבי העולם ולעקוב אחר תגובתן.

גלעד קריב: בנוסף, עלינו לראות כיצד ניתן להעצים את השיח בין החברה הישראלית על כל גווניה וחוגיה לבין הקהילות היהודיות והקהלים היהודיים, שאף הם מגוונים ורבי-פנים.

גלעד קריב: שיח זה חייב להתבסס על כנות ועל הכלה, ועליו – לסיום – לאפשר מצד אחד השמעת קשת של דעות ועמדות ביחס למדיניותה של מדינת ישראל ומן הצד השני להציג חזית אחידה וברורה נגד גילויי האנטישמיות ונגד שלילת עצם הלגיטימציה של קיומה של מדינת ישראל.

גלעד קריב: ברוח הזאת פניתי לשר החוץ ולשרה לענייני התפוצות לפעול יחד עם המוסדות הלאומיים, ובראשם הסוכנות, ולהתניע עבודת מטה מסודרת לפיתוח התשתית לקיום דיאלוג שוטף, פלורליסטי ומכיל בעת אירועי חירום עם הקהילות בתפוצות.

גלעד קריב: תודה.

יריב לוין: תודה.

יריב לוין: חבר הכנסת ווליד טאהא – איננו; חברת הכנסת קרן ברק – איננה; חברת הכנסת מירב בן ארי – איננה; חברת הכנסת יוליה מלינובסקי – איננה; חבר הכנסת איתמר בן גביר – איננו.

יריב לוין: חבר הכנסת יואב סגלוביץ', בבקשה.

יואב סגלוביץ': אדוני היושב-ראש, חבריי חברי הכנסת, אתמול בג"ץ קיבל החלטה שניתן להתווכח עליה, אפשר להתווכח עליה, אך אין קשר בין ויכוח לגיטימי ודעות שונות – כפי שהיה גם בתוך בית המשפט העליון – לבין ההשתלחות שלך אמש.

יואב סגלוביץ': אתה כינית פסיקה "אירוע מטורף" וראית בפסיקה ניסיון לבטל את הדמוקרטיה.

יואב סגלוביץ': אתה ראש הרשות המחוקקת, אתה מייצג אותה כלפי חוץ, אתה אמור לשמור על כבודה; בהיעדר נשיא מדינה אתה ממלא גם את תפקידו.

יואב סגלוביץ': אתה חלק מסמלי השלטון והממלכתיות – אתה האדם השלישי בסדר ייצוג הממלכתיות; אתה מחויב לכל חברי הכנסת מכל סיעות הבית במידה שווה; אתה לא יושב-ראש הקואליציה או יושב-ראש של סיעה.

יואב סגלוביץ': אתה לא יכול להתנהג ולייצג את הכנסת, בוודאי לא את כבודה.

יואב סגלוביץ': עדיין לא מאוחר, יושב-ראש הכנסת, שגם אתה תעשה תיקון.

יואב סגלוביץ': תודה.

יריב לוין: אני מודה לך על הדברים, אבל אני חושב שתפקידי הוא להיות יושב-ראש הכנסת ולהגן עליה מפני מי שמנסה לרמוס את סמכויותיה.

יריב לוין: כך עשיתי, ואני מבטיחך נאמנה שכך אמשיך לעשות ללא מורא, במלוא העוצמה, ובלי שמישהו יוכל להשתיק אותי.

יואב סגלוביץ': אני מבטיח לך שאנחנו נעשה את המקסימום כדי שהביזיון שלך ייפסק.

משה אבוטבול: יריב, אל תירא ואל תיחת.

יריב לוין: חבר הכנסת, אין מה לדאוג.

יריב לוין: חבר הכנסת יעקב מרגי – – –

משה אבוטבול: אתה יריב הגון.

יריב לוין: חבר הכנסת יעקב מרגי – איננו; חבר הכנסת יצחק פינדרוס – איננו.

משה אבוטבול: – – – אמת – – – אנשים כמותו.

יריב לוין: חבר הכנסת אלכס קושניר – איננו.

אלכס קושניר: למה "איננו"?

אלכס קושניר: אני פה.

יריב לוין: אה, אתה פה, מצוין.

יריב לוין: בבקשה.

אלכס קושניר: היום בשעה 12:30, בוועדה המסדרת, הצבענו כולנו פה אחד בשביל חוק הטבות מס לתושבי אשקלון.

אלכס קושניר: כולם, כולל חברי הליכוד, הסבירו עד כמה זה חשוב ועד כמה זה דחוף וחייבים להעביר את החוק הזה כמה שיותר מהר.

אלכס קושניר: שעתיים אחר כך, נשיאות הכנסת, אדוני היושב-ראש, שאתה עומד בראשה, מקבלת החלטה לדחות את ההעלאה של החוק הזה במליאה בשבועיים.

אלכס קושניר: אז אני רוצה לפנות לתושבי אשקלון ולהגיד לכם: חברים, נשיאות הכנסת וממשלת ישראל דואגת לטובתו של בנימין נתניהו כדי שחס וחלילה לא יעלה איזה חוק על הגבלת הכהונה, ובגלל זה דוחה חוק הטבות מס לאשקלונים.

אלכס קושניר: אז אני מזכיר לכם: הוא הבטיח לכם את זה ב-2009, ב-2013, ב-2019; הבטיח – וברח, ועכשיו הוא עושה את אותו הדבר.

אלכס קושניר: תתביישו לכם.

אלכס קושניר: תעלו את החוק הזה להצבעה היום.

יריב לוין: תודה.

יריב לוין: רק למען הסדר הטוב כמובן נאמר שכאשר הנשיאות התכנסה, החוק הזה לא הובא בפניה על ידי הוועדה המסדרת – –

אלכס קושניר: – – – לקבל, אדוני – –

יריב לוין: – – ולכן – – –

אלכס קושניר: – – – ואתם התכנסתם אחר כך.

יריב לוין: אז אתה טועה.

יריב לוין: תבדוק, חבר הכנסת קושניר, כי אתה פשוט טועה.

אלכס קושניר: בסדר.

יריב לוין: נשיאות הכנסת מתכנסת תמיד ב-12:00.

יריב לוין: מה לעשות, זה המצב מאז ומתמיד.

אלכס קושניר: אז עכשיו יש לכם הזדמנות לתקן.

יריב לוין: הגיע הזמן – אתה כבר לא יומיים פה – ללמוד את סדרי העבודה כאן.

אלכס קושניר: אז יש לכם הזדמנות לתקן, אדוני.

יריב לוין: לא יזיק, לא יזיק.

אלכס קושניר: תעבירו את החוק הזה כבר.

יריב לוין: אני אספר לך עוד דבר: משעה שהנשיאות התכנסה וקבעה סדר-יום, לא ניתן לעשות אחר כך שינויים.

יריב לוין: גם זה כלל מימים-ימימה כאן, כך הבניין הזה עובד.

אלכס קושניר: כשאתם רוצים, לפנים משורת הדין אתם מעלים חוקים על ימין ועל שמאל – –

יריב לוין: תתפלא, התשובה היא לא.

אלכס קושניר: – – ומדקה לדקה.

אלכס קושניר: זה רק עניין של רצון – –

יריב לוין: התשובה היא לא.

אלכס קושניר: – – ואתה מכיר את הכנסת הרבה יותר טוב ממני, ואת כל הכלים איך לעקוף את כל זה אתם גם יודעים.

אלכס קושניר: אז תעלו את החוק הזה, כי אתם – – –

יריב לוין: אז חבר הכנסת קושניר – – –

אלכס קושניר: – – – עד כמה זה חשוב.

אלכס קושניר: ב-2019, בקיץ – – – על החוק הזה, הפלתם אותו – –

יריב לוין: חבר הכנסת קושניר, זה לא – – –

אלכס קושניר: – – ועכשיו אתם כן מצביעים בעד – –

יריב לוין: חבר הכנסת קושניר, חבר הכנסת קושניר – – –

אלכס קושניר: – – ומפילים אותו ולא מעלים אותו להצבעה.

יריב לוין: קודם כול – – –

אלכס קושניר: אז אתם צבועים, אדוני היושב-ראש.

יריב לוין: חבר הכנסת קושניר, אפשר לצעוק כמה שרוצים, אבל רצוי לבדוק קודם את העובדות ולא לומר דברים שהם לא נכונים ולא מדויקים – –

אלכס קושניר: עובדה שהחוק לא עולה.

אלכס קושניר: זאת עובדה.

יריב לוין: – – לא בהיבט התקנוני ולא בהיבט העובדתי.

אלכס קושניר: בסדר.

יריב לוין: והחוק הזה בוודאי יעלה, ובעדיפות, ברגע שרק יהיה אפשר.

יריב לוין: הוא אכן חוק חשוב מאוד.

יריב לוין: תודה לך.

יריב לוין: אני מזמין את חבר הכנסת סעיד אלחרומי.

יריב לוין: בבקשה.

סעיד אלחרומי: תודה, כבוד היושב-ראש.

סעיד אלחרומי: בעיתות חירום תפקידנו כמחוקקים הוא לשמור על האזרחים מפני פעילות לא חוקית של זרועות השלטון השונות, ולצערי זה מה שקורה בימים ובשבוע האחרונים מטעם משטרת ישראל.

סעיד אלחרומי: רק אתמול התרוצץ סרטון של צעיר שהוכה, וכולם ראו שהצעיר לא עשה כלום, באום אל-פחם במרכז מסחרי.

סעיד אלחרומי: הוא הוכה על ידי קבוצה של שוטרים; בנגב ילדים בני 14, בני 15, נעצרים ומובאים לתחנות המשטרה השונות הפרוסות בנגב, וכל זה כי משטרת ישראל הפסיקה לעקוב אחרי האלימות, אחרי סוחרי הסמים, אחרי הרוצחים, והיא רודפת אחרי נערים וילדים בדואים בני 14 שמשחקים על הטיקטוק – על הטיקטוק, רבותיי.

סעיד אלחרומי: בגלל משחק על הטיקטוק או מישהו שרשם משהו על האפליקציה הזאת יש ילדים בני 14 ו-15, ומאות, שמובאים לתחנות המשטרה.

סעיד אלחרומי: אדוני היושב-ראש, חבריי חברי הכנסת, תפקידנו לפקח על זרועות השלטון.

סעיד אלחרומי: מה שעושה המשטרה – ההנחיה שיצאה אתמול היא מחרידה, ואם הסיפור הזה יתפתח הלאה זה יביא אותנו למקומות מאוד מסוכנים.

סעיד אלחרומי: תודה, אדוני היושב-ראש.

יריב לוין: תודה.

יריב לוין: חבר הכנסת אוסאמה סעדי, בבקשה.

אוסאמה סעדי: כבוד היושב-ראש, חבריי חברי הכנסת, אני הגשתי לנשיאות, לך, אדוני היושב-ראש, שאילתה לשר לביטחון פנים על המבצע שנקרא "חוק וסדר".

אוסאמה סעדי: משום מה הנשיאות לא מצאה לנכון, כבודו, כבוד היושב-ראש, לאשר את זה, למרות שאנחנו חושבים, אדוני היושב-ראש, שהמבצע הזה, בלחץ של השר לביטחון הפנים – שאנחנו רואים שהוא לא עושה את העבודה שלו, אבל כאשר מדובר בהסתה נגד ציבור שלם, נגד החברה הערבית, כאשר אנחנו כולנו מנסים להרגיע את המצב, אחרי 1,500 מעצרים, אדוני היושב-ראש, זה לא מספיק כנראה לשר לביטחון הפנים ולמשטרת ישראל; עכשיו הם יוצאים במבצע, ואנחנו רואים את תחילתו של המבצע הזה, אדוני היושב-ראש, עכשיו ביישובים שלנו.

אוסאמה סעדי: סעיד דיבר על הנגב בדרום, אבל גם ביישובים במשולש ובגליל ובערים המעורבות מאות מג"בניקים ושוטרים נכנסים לבתים ועוצרים צעירים.

אוסאמה סעדי: זה לא ירתיע את הצעירים האלה, אדוני היושב-ראש.

אוסאמה סעדי: בזמן שהרצח והפשע ממשיכים להשתולל בחברה הערבית – רק בימים האחרונים אנחנו היינו עדים לעוד שני קורבנות: ד"ר טארק ג'עו, החמישי, אדוני, מאותה משפחה שנרצח באום אל-פחם במשך השנתיים האחרונות, ורמזי ברקיני מריינה, שנורה ונרצח בתוך הדואר בשפרעם – אז המשטרה לא עושה ולא נלחמת באותה חומרה שעכשיו השר לביטחון פנים מנסה במבצע חוק וסדר הזה.

אוסאמה סעדי: זוהי הכרזת מלחמה על החברה הערבית, ואנחנו לא נקבל את זה.

יריב לוין: חבר הכנסת בועז טופורובסקי, בבקשה.

בועז טופורובסקי: תודה.

בועז טופורובסקי: אדוני היושב-ראש, השבוע נהרגו שלושה רוכבי אופנוע.

בועז טופורובסקי: ביום רביעי, 19 במאי, נהרג רוכב אופנוע, צעיר בן 22, בדרך בית חנינא בירושלים.

בועז טופורובסקי: למוחרת, 20 במאי, נהרג עוד רוכב אופנוע, גבר בן 30, לאחר שהתנגש באוטובוס סמוך לבית שמש.

בועז טופורובסקי: עוד באותו היום נהרג עוד רוכב אופנוע, ה-41 מתחילת השנה.

בועז טופורובסקי: גם הפעם הרוכב הוא גבר, בן 52, שנהרג בכביש 75, סמוך לצומת העמקים.

בועז טופורובסקי: שלושה הרוגים, שלושה רוכבי אופנוע.

בועז טופורובסקי: מתחילת השנה נהרגו 136 אזרחים.

בועז טופורובסקי: 41 – כמעט שליש מתוכם – הם רוכבי אופנוע.

בועז טופורובסקי: סעו בזהירות.

יריב לוין: חבר הכנסת אלעזר שטרן – איננו; חבר הכנסת שמחה רוטמן – איננו; חבר הכנסת ינון אזולאי – איננו; חבר הכנסת ניר אורבך – איננו; חבר הכנסת אופיר סופר – איננו; חברת הכנסת קטי שטרית – איננה; חברת הכנסת מאי גולן – איננה; חבר הכנסת מאיר כהן – איננו.

יריב לוין: חבר הכנסת איימן עודה, בבקשה.

איימן עודה: כבוד היושב-ראש, המפכ"ל צדק: בן גביר הוא שהצית את השטח.

איימן עודה: אז המשטרה מבצעת מעצרים, 1,500 מעצרים, אבל לא נגד אנשי להב"ה, לא לה פמיליה, לא מתנחלי יצהר, אלא הצעירים הערבים, לרבות קטינים.

איימן עודה: ממשלת ישראל חיפשה תמונת ניצחון, היא לא השיגה, אז יש בפסיכולוגיה שמי שמתנכלים לו חוזר הביתה ומתנכל לאנשים שכביכול יותר חלשים ממנו, ואז פתאום יש תמונת ניצחון.

איימן עודה: לעצור ילד בן 15, לפנצ'ר גלגלים של אופניים של ילד בן 16 – תמונות ניצחון.

איימן עודה: אני חייב להגיד לך שבמאורעות כאלה לא מטפלים דרך השב"כ, כי מזה לא יוצא כלום.

איימן עודה: כולם יצאו בבית הסוהר יותר גאים.

איימן עודה: יותר גאים.

איימן עודה: איך מתנהלים?

איימן עודה: מתנהלים בדרך של שלום ושוויון, של פתירת בעיות אמיתיות בקרב האוכלוסייה הערבית.

איימן עודה: אנחנו ברשימה המשותפת קוראים ליועץ המשפטי לממשלה לשחרר את כל העצורים.

איימן עודה: תודה.

יריב לוין: תודה.

יריב לוין: חברת הכנסת אמילי מואטי, בבקשה.

אמילי חיה מואטי: אדוני היושב-ראש, כנסת נכבדה, במשרד החוץ הישראלי כבר שבועיים שלא מפסיקים לבכות על ההסברה הישראלית: מה קרה לנו?

אמילי חיה מואטי: מה עושים חמומי המוח האלה בכל מיני ערוצים בין-לאומיים ומדברים שטויות?

אמילי חיה מואטי: כל השדרה הדיפלומטית כבר לא נמצאת במשרד החוץ.

אמילי חיה מואטי: לקחתם משרד מצוין, הפקעתם ממנו סמכויות, תקציבים, חילקתם אותו לארבעה משרדי ממשלה מיותרים שנועדו לסגור פינה פוליטית; 36 שגרירות ושגרירים מחכים למילוי שלהם, שמשום מה לא מגיע לאישור הממשלה.

אמילי חיה מואטי: אני קוראת מכאן לבטל את משרדי הממשלה המיותרים ולהחזיר לאלתר למשרד החוץ הישראלי את הסמכויות ואת התקציבים שנלקחו ממנו.

אמילי חיה מואטי: תודה רבה.

יריב לוין: תודה.

יריב לוין: חברת הכנסת אבתיסאם מראענה, בבקשה.

אבתיסאם מראענה: אדוני יושב-ראש הכנסת, גברתי מזכירת הכנסת הנכבדה, אדוני יושב-ראש הכנסת, פניתי אליך בשבוע שעבר במכתב לגבי שאילתה רגילה, ואני פונה אליך עכשיו ממש באופן אישי שתשחרר לנו את הכלי הפרלמנטרי החשוב כל כך, שאנחנו נשאל שאלות ונקבל עליהן תשובות.

אבתיסאם מראענה: אני חושבת שזה אולי הכלי היחידי שיש לנו כרגע להיאחז בו, שיתקיים דיון בין הכנסת לבין משרדי הממשלה.

אבתיסאם מראענה: אני מבקש ממך באופן אישי: שחרר לנו את הפקק.

אבתיסאם מראענה: תודה רבה.

יריב לוין: כן, אנחנו מטפלים בזה וזה יקרה.

יריב לוין: אגב, כבר ביום רביעי הקרוב יהיו יותר שאילתות דחופות ממה שהיה בעבר, נוכח העובדה שמטבע הדברים אי-אפשר לקיים הצעות לסדר-היום, אז לפחות נרחיב את השימוש בכלי הזה עד כמה שניתן.

יריב לוין: הנושא הזה מטופל, ובהחלט אני חושב שככל שנוכל לייצר לנו יותר אפשרויות פעולה במגבלות שישנן עכשיו, עדיף.

יריב לוין: חבר הכנסת סמי אבו שחאדה – איננו; חבר הכנסת יעקב טסלר – איננו; חבר הכנסת יוסף טייב – היה פה קודם אבל איננו כרגע; חבר הכנסת משה ארבל – איננו.

יריב לוין: חבר הכנסת עודד פורר, בבקשה.

עודד פורר: תודה.

עודד פורר: אדוני היושב-ראש, חבריי חברי הכנסת, בשבוע-שבועיים האחרונים מה שאנחנו צפינו וראינו כאן במדינת ישראל זה בעיקר אובדן המשילות – או יותר נכון אובדן הריבונות – על הנגב, על הגליל, על ירושלים, עיר אחרי עיר, מקום אחרי מקום.

עודד פורר: ראינו איך ממשלת ישראל מאבדת את השליטה לחלוטין ומפקירה את הרחוב לקיצוניים ביותר.

עודד פורר: בהמנון בית"ר דיברו שצריך להיות גאון ונדיב ואכזר; המשמעות היא שצריך להיות נדיב לידידים שלך ואכזר לאויבים שלך.

עודד פורר: מה שאנחנו ראינו בהתנהלות של מדינת ישראל, גם בכתב האישום שהוגש כלפי אותם אלה שפרעו ועשו לינץ' באותו יהודי ביפו, שנראה שהמדיניות שאתם מקיימים זה להיות נדיבים לאויבים ואכזריים לידידים.

יריב לוין: תודה.

יריב לוין: חבר הכנסת מוסי רז, בבקשה.

מוסי רז: אדוני היושב-ראש, חברות וחברי הכנסת, אני רוצה דווקא להיות חיובי.

מוסי רז: היום לפני 21 שנה מדינת ישראל עשתה את אחד הדברים הכי חכמים והכי אמיצים בתולדותיה כאשר ראש הממשלה אהוד ברק הורה לחיילי צה"ל לסיים את הכיבוש בלבנון ולחזור הביתה אחרי 18 שנה של מלחמה עקובה מדם, שבה נהרגו ישראלים, לבנונים, חיילי צה"ל, והיה הרס גדול גם בישראל וגם בלבנון.

מוסי רז: שם הוכח עוד פעם, כפי שהוכח גם בהסכם השלום עם מצרים, שצריך לסיים כיבוש בדרך מדינית.

מוסי רז: רק בשבוע שעבר ראינו איך כיבוש מוביל למלחמה שמסתיימת בצורה לא טובה, אז עיין ערך, וננסה לפתור את הבעיות בעתיד בצורה הזאת.

יריב לוין: תודה.

יריב לוין: חבר הכנסת חברת הכנסת שרן השכל – איננה.

יריב לוין: חבר הכנסת עיסאווי פריג', בבקשה.

עיסאווי פריג': אדוני היושב-ראש, הדמוקרטיה במדינת ישראל היא נכס והיא מגן עבור כולנו, וצריך לשמור עליה ועל שלטון החוק.

עיסאווי פריג': זה מה שאני למדתי, ועל כך אני הולך.

עיסאווי פריג': בכנסת הקודמת אני זוכר חבר כנסת שאמר והמליץ לנו – המליץ למערכת לעלות ב-D-9 על בג"ץ.

עיסאווי פריג': וזה עבר.

עיסאווי פריג': היה רעש, צעקה – D-9 עבר.

עיסאווי פריג': אבל הצטערתי מאוד, אדוני היושב-ראש, שאתה הצטרפת והחלטת להיות הנהג של ה-D-9, בזמן שקרעי גם לקח מקום וישב לידך.

עיסאווי פריג': אדוני, הפרדת הרשויות ושלטון החוק הן הערבות לקיומנו כאן במקום הזה.

עיסאווי פריג': במקום שנהרוס את זה, בואו נפתח מודעות עצמית – ואני מציע לכם – איך שומרים על שלטון החוק.

יריב לוין: אני בהחלט חושב, חבר הכנסת פריג', שכדאי שתעביר את דבריך לנשיאת בית המשפט העליון.

יריב לוין: הם בהחלט יכולים לסייע לה בקבלת ההחלטות.

יריב לוין: חבר הכנסת יוראי להב הרצנו, בבקשה.

יוראי להב-הרצנו: אדוני היושב-ראש, בהמשך לדבריו החשובים של חבר הכנסת יואב סגלוביץ', אמרת שתפקידך הוא להגן על הרשות המחוקקת, להגן על הכנסת, ואני תוהה איזה ציון אתה נותן לעצמך, שהרי מעולם בתולדות מדינת ישראל לא הייתה הכנסת כל כך מוחלשת ומסורסת.

יוראי להב-הרצנו: אדוני יושב-ראש הכנסת, אין תקציב, אין ועדות סטטוטוריות, בקושי יש פיקוח פרלמנטרי.

יוראי להב-הרצנו: אין לנו, אדוני היושב-ראש, לחברי הכנסת, שנשלחו לבניין הזה, לכאן, לירושלים, כלים לבצע את השליחות שלשמה אזרחי ישראל שלחו אותנו לכאן.

יוראי להב-הרצנו: ואתה, אדוני, במקום איזושהי ביקורת עצמית, איזושהי אחריות אישית, מאשים את בית המשפט העליון.

יוראי להב-הרצנו: באמת?

יוראי להב-הרצנו: אין גבול לציניות.

יריב לוין: תודה רבה.

יריב לוין: חבר הכנסת יבגני סובה, בבקשה.

יבגני סובה: אדוני היושב-ראש, בצדק אמרת שאין עכשיו אפשרות להגיש הצעות לסדר-היום, אז אני מנצל את ההזדמנות הזאת.

יבגני סובה: בזמן שכולנו פה, כל אחד מהצד שלו, מחפשים פה הצדקה ותמונות ניצחון מהמבצע, אני רוצה להגיד שיש לא מעט תושבים, בעיקר באשקלון וגם באשדוד, שפשוט נשארו ללא קורת גג.

יבגני סובה: אנשים מבניינים שלמים עומדים שם ומחכים לנציגים של מס רכוש, ולא רק שאם הבניינים שלהם יחודשו ויתוקנו זה כנראה ייקח לפחות שנה, אלא גם מספרים לנו, ואנחנו היינו שם, שזה הפך לסוג של מסחרה.

יבגני סובה: אני חושב, אדוני היושב-ראש, שבהתאם לכמות הטילים שנפלו על תושבי מדינת ישראל ובהתאם לכמות התביעות שהוגשו – כבר למעלה מ-5,000 תביעות; זה יותר מבצוק איתן – אני קורא לך, אדוני היושב-ראש, לכנס דיון מיוחד בנושא של מס רכוש בשביל לתקתק את העניינים ושלא ייווצר מצב שבמבצע הבא, חלילה, יהיו אנשים שלא קיבלו סיוע ממס רכוש ועדיין הם לא יודעים כמה הם יקבלו פיצוי מהמדינה.

יבגני סובה: אנחנו שומעים עדויות של אנשים שלא יודעים למי להתקשר, לא יודעים מי מגיע אליהם, לא יודעים מתי מגיעים אליהם, והפניות האלה רק ילכו ויתגברו.

יבגני סובה: אני קורא לך לקחת את היוזמה, אם זה בוועדת הכספים, שפועלת, ואם זה כאן במליאה, ובוא נדון על זה, ואם צריך, נצביע, נגדיל את התקנים, נגדיל את התקציבים, אבל לא נשאיר את התושבים – לא את תושבי אשקלון, שלצערי כרגע נשארו ללא חוק לתושבי אשקלון, כפי שנאמר פה לפניי, וגם לא את תושבי אשדוד, וגם לא את כל התושבים שנפגעו וכרגע פשוט אין להם בית והם גרים בבית מלון.

יבגני סובה: אז זאת הבקשה שלי, אדוני היושב-ראש.

יבגני סובה: תודה רבה.

יריב לוין: תודה.

יריב לוין: חבר הכנסת יצחק פינדרוס – איננו.

יריב לוין: חברת הכנסת עאידה תומא סלימאן, בבקשה.

עאידה תומא סלימאן: כבוד היושב-ראש, מאז שנבחרתי ב-2015 אני כבר לא זוכרת כמה נאומים נתתי בעניין הפשיעה המשתוללת באוכלוסייה הערבית, ואני זוכרת את כל ההאשמות שהפנינו למשטרה על חוסר המעש שלה ועל אי-השלטת הסדר.

עאידה תומא סלימאן: פתאום עכשיו משטרת ישראל התעוררה ורוצה לעשות מבצע של חוק וסדר, והלוואי עלינו שזה באמת נכון.

עאידה תומא סלימאן: אני רוצה לשאול איך יכול להיות שמשטרת ישראל עכשיו כן יודעת לאסוף את המצלמות הקיימות ברחובות וכן יכולה לשבת שעות על גבי שעות כדי לבדוק את הצילומים ולפענח ולהוציא כאילו אנשים שהשתוללו.

עאידה תומא סלימאן: אנחנו לא נגד לעשות דין עם כל מי שעבר על החוק.

עאידה תומא סלימאן: להפך, אנחנו התחננו.

עאידה תומא סלימאן: אבל כנראה שכאשר זה קשור בהצלת נפשות מהאוכלוסייה הערבית, כאשר זה בכוונה לעצור את הרצח הבא, משטרת ישראל לא זזה, אבל במקרים כואבים כמו שראינו בשבועיים האחרונים פתאום משתמשים בכל האמצעים הטכנולוגיים, והשב"כ עוד נכנס לתמונה.

עאידה תומא סלימאן: אני חושבת שהגיע הזמן שכולם יבינו שחלק מהעצורים בימים האלה והנקראים לחקירות הם פעילים פוליטיים שכל המעשה שלהם היו להביע את דעתם, לפעמים בפייסבוק, בצורה מאוד ברורה ולעיני כולם.

עאידה תומא סלימאן: אבל השב"כ מתעלל בהם, מזמין אותם כאילו לחקירות, מושיב אותם שעות על גבי שעות, ובסוף משחרר אותם בלי כלום.

עאידה תומא סלימאן: לא להשתמש במה שקרה וכאילו לעשות מבצע רק כדי להשתמש בזה כעלילה והתעללות באקטיביסטים פוליטיים.

עאידה תומא סלימאן: תודה.

יריב לוין: תודה.

יריב לוין: חבר הכנסת אחמד טיבי, בבקשה.

אחמד טיבי: כבוד היושב-ראש, בשנת 2000 המשטרה ירתה ב-13 מפגינים ערבים והרגה אותם, ואז בוצעו מספר רב מאוד של מעצרים כדי להפחיד.

אחמד טיבי: עברו שנים רבות, ואותה משטרה, אותו שב"כ, אותו סגנון, אותה הפחדה מתגלית עכשיו על ידי מעצרים המוניים.

בצלאל סמוטריץ': אחמד, איך אומרים קוזק בערבית, הא?

אחמד טיבי: 1,500 עד כה, ועוד סבב של מעצרים שהודיעו עליו אתמול – –

בצלאל סמוטריץ': איך אומרים קוזק בערבית?

אחמד טיבי: – – גם ביישובים הערביים אצלנו אבל גם באל-קודס, ירושלים המזרחית.

אחמד טיבי: מישהו כנראה לא למד שלא מפחידים עם או קולקטיב לאומי על ידי מעצרים של צעירים תוססים שנאבקים למען מטרה או של דור כועס נגד אפליה, נגד הדרה – מה שאני קורא לו, לדור הזה, לצעירים הנחושים האלה, "דור חוק הלאום".

אחמד טיבי: המדינה אמרה להם: אתם לא שווים, אין לכם לאום, אין לכם זהות לאומית, אין לכם זכויות, אין לכם שפה, אין לכם עבודה.

אחמד טיבי: אתם פשוט לא שווים.

אחמד טיבי: ככה לא יכולים לדכא רצון לשנות את המציאות, רצון של דור שלם, רצון של קולקטיב לאומי.

אחמד טיבי: אבל שמת לב, היושב-ראש, וחבריי, שלאחרונה חזרו מחדש הפושעים לירות ולהרוג בתוך החברה הערבית: ד"ר טארק ג'עו, וגם רמזי ברקיני בנצרת.

בצלאל סמוטריץ': עכשיו – – –

אחמד טיבי: המשטרה כולה עסוקה בלעצור, מעצרי הפחדה של אנשים, של פעילים פוליטיים, של צעירים שהשתתפו בהפגנות, אבל לרוצחים היא – –

איתמר בן גביר: צעירים?

איתמר בן גביר: מחבלים.

אחמד טיבי: – – ממשיכה לתת יד חופשית – –

איתמר בן גביר: מחבלים.

איתמר בן גביר: איזה צעירים?

איתמר בן גביר: תפסיק לשקר.

אחמד טיבי: – – כדי לבצע את הפשעים הנוראיים שלהם נגד החברה שלהם.

איתמר בן גביר: צעירים.

איתמר בן גביר: דור תוסס.

אחמד טיבי: ולכן יש לשאול שאלות.

אחמד טיבי: נמשיך לעמוד לצד – נגד גל המעצרים הנוראיים – –

איתמר בן גביר: לצד המחבלים, תגיד, לצד המחבלים.

אחמד טיבי: – – שהם מעצרי הפחדה – –

איתמר בן גביר: תגיד, אחמד, לצד המחבלים.

אחמד טיבי: – – לרבות מעצר הפעילים הפוליטיים וחלק מהנהגת הציבור הערבי.

איתמר בן גביר: לצד המחבלים תעמוד.

אחמד טיבי: תלמדו מהלקח ההיסטורי.

אחמד טיבי: אבל אתם לא לומדים.

שלמה קרעי: אתה מגנה טרור, טיבי?

יריב לוין: חבר הכנסת יעקב מרגי, בבקשה.

אחמד טיבי: מי שאל?

אחמד טיבי: אני מגנה אותך באופן כללי.

שלמה קרעי: אתה מגנה טרור?

אחמד טיבי: אני מגנה אותך – – –

איתמר בן גביר: הוא לא מגנה טרור.

שלמה קרעי: אתה מגנה?

איתמר בן גביר: הוא יודע לגנות?

אחמד טיבי: אני מגנה אותך – – –

שלמה קרעי: אתה מגנה את הפיגוע שהיה היום במטה הארצי?

איתמר בן גביר: הוא בעד טרור.

איתמר בן גביר: אחמד טיבי בעד טרור.

יריב לוין: חברי הכנסת טיבי ובן גביר, אם אתם כל כך רוצים, אני יכול לדאוג להושיב אתכם אחד ליד השני, אם זה יעזור.

אחמד טיבי: אני מוחה – – –

יריב לוין: אם זה יועיל.

יריב לוין: נו, באמת.

אחמד טיבי: אני מוחה על אמירת השם שלי יחד איתו.

יריב לוין: בבקשה.

אחמד טיבי: איך אתה אומר אחמד טיבי ובן גביר ביחד?

אחמד טיבי: איך?

עאידה תומא סלימאן: בנשימה אחת.

אחמד טיבי: איך?

עאידה תומא סלימאן: בנשימה אחת.

יריב לוין: הינה, אתה רואה.

אחמד טיבי: בנשימה אחת.

יריב לוין: אבל אתם נראים כאילו אתם רוצים את זה.

אחמד טיבי: איך?

יריב לוין: אז חבר הכנסת טיבי, אנא, שב.

יריב לוין: תודה רבה, הכול בסדר.

איתמר בן גביר: – – –

יריב לוין: חבר הכנסת בן גביר, תודה רבה.

יריב לוין: חבר הכנסת מרגי, בבקשה.

יעקב מרגי: אדוני היושב-ראש, חבריי חברי הכנסת, שבועיים שאני מחפש וממתין לגינוי, לגינוי המתבקש.

יעקב מרגי: חיפשתי גינוי לאלימות הברברית שהשתוללה כאן ברחובות; הוא לא בא.

יעקב מרגי: במקום זה ניתנו לנו הסברים מי אשם באלימות ולמה יש אלימות.

יעקב מרגי: ואותי לימדו מגיל שחרות שאין סיבה לאלימות.

יעקב מרגי: אלימות זה לא פתרון לכלום.

יעקב מרגי: מי שמנסה להסביר אלימות הוא אלים בעצמו, וכנראה גם מעודד אלימות.

יעקב מרגי: ולחברי הכנסת שמלינים על המעצרים – נשרפו כאן עשרות ניידות, נשרפו עשרות מכוניות פרטיות ורכוש ציבורי נשרף ונבזז.

יעקב מרגי: על מה להלין?

יעקב מרגי: אני לא מבין איך אפשר להילחם בפשיעה בלי לעצור את הפושעים.

יעקב מרגי: הייתי מצפה כאן, אחרי שבועיים – –

עאידה תומא סלימאן: שנים אמרנו את זה.

יעקב מרגי: – – ביום הראשון שהכנסת מתכנסת – בושה תכסה פניכם.

יעקב מרגי: הייתם צריכים להתייצב פה להגיד: סליחה שלא עמדנו.

יעקב מרגי: במקום זה עמדתם בראשי תהלוכות שמעודדות פרעות בחברה הישראלית.

עאידה תומא סלימאן: – – – זכותנו למחות.

עאידה תומא סלימאן: זכותנו למחות, ואנחנו לא עודדנו פורענות.

יעקב מרגי: התגליתם במלוא צביעות

יעקב מרגי: כם, במלוא פחדכם.

יעקב מרגי: פחדתם.

יעקב מרגי: פחדתם מהאלימים.

יעקב מרגי: פחדתם מהאלימים.

עאידה תומא סלימאן: – – – השקט במדינה.

עאידה תומא סלימאן: תראו ליהודים – – –

יריב לוין: חבר הכנסת תומא סלימאן, תודה רבה.

עאידה תומא סלימאן: – – –

יריב לוין: חברת הכנסת תומא סלימאן, תודה רבה.

יריב לוין: חבר הכנסת ניר אורבך, בבקשה.

עאידה תומא סלימאן: – – – תתבייש.

יריב לוין: חברת הכנסת תומא סלימאן, תודה.

קריאה: – – –

יריב לוין: אתה צודק.

יריב לוין: בבקשה.

יריב לוין: זה יותר טוב מאשר כשהמליאה היא עם שלושה אנשים, תסכים איתי.

ניר אורבך: אדוני היושב-ראש, תודה רבה.

ניר אורבך: אנחנו נמצאים פה, אבל אנחנו צריכים לזכור שאין חזרה לשגרה – אני אומר שוב: אין חזרה לשגרה ללא איסוף נשקים במקומות הבעייתיים במגזר הערבי.

ניר אורבך: זו צריכה להיות כרגע המטרה העיקרית של כלל כוחות הביטחון האמונים על ביטחון תושבי ישראל.

ניר אורבך: יש איזושהי תחושת שקט לנו, האנשים שלא חיים בערים המעורבות.

ניר אורבך: יש איזושהי רגיעה לנו, האנשים שרק צורכים תקשורת ולא נמצאים יום-יום בשטח.

ניר אורבך: תושבי לוד ורמלה ושאר הערים המעורבות מפחדים עדיין לשלוח את הילדים שלהם למסגרות, ובצדק.

ניר אורבך: אתמול תושבי לוד הוכיחו את טענתם – ילדים מבית הספר הערבי ממול זרקו אבנים, ואנחנו כבר למדנו בדרך הקשה שאבנים הורגות.

ניר אורבך: אתמול גם נזרקו בקבוקי תבערה.

ניר אורבך: הבקבוקים האלה הם לא בקבוקים לשתייה.

ניר אורבך: הם נזרקים על ידי אספסוף פרוע וצמא דם – כן, אספסוף פרוע וצמא דם, ולא כמו שאחמד קורא להם, "צעירים נחושים" – מתוך מטרה להרוג.

ניר אורבך: תחושת הביטחון של התושבים, אזרחי ישראל, ברצפה.

ניר אורבך: ביום שאחרי מג"ב בלוד נשארו שתי ניידות משטרה במשמרת.

ניר אורבך: אנחנו ראינו מה היה השבוע בפרעות בלוד.

ניר אורבך: מישהו באמת חושב ששתי ניידות יספיקו?

ניר אורבך: מישהו באמת חושב ששתי ניידות הן כוח שיכול לשמור על סדר, על שקט, על ביטחון של עשרות תושבים?

ניר אורבך: שתי ניידות היו לפני הפרעות, וראינו כולם לאין זה יכול להגיע.

ניר אורבך: התושבים דורשים את השארת הכוחות לפחות בחודש הקרוב, לא לדלל אותם.

ניר אורבך: ויש אולי דבר שיותר מטריד אותי, ואני חושב שצריך להטריד את כולנו, צריך להדיר שינה מעיני התושבים מהחברה הערבית דווקא בארץ.

ניר אורבך: חברי הכנסת הערבים, למה אתם לא יוצאים בקריאה שלנו לאסוף נשקים באופן ממוקד, רחב ומיידי, ולא איזשהו איסוף ספורדי?

ניר אורבך: למה אתם לא באמת מתעסקים בזה, במה שחשוב באמת – חיי אדם, חיי תושבים?

ניר אורבך: אפילו לא תושבים יהודים, תושבים ערבים.

ניר אורבך: שני ילדים נרצחו בחברה הערבית מירי לאחרונה.

ניר אורבך: למה חברי הכנסת הערבים, שאמורים לשמור על החברה שלהם, לא מחזיקים עכשיו את הראש וצועקים את הצעקה שאנחנו פה צועקים עכשיו?

ניר אורבך: למה חברי הכנסת הערבים לא תומכים בראשי הרשויות הערביות שמשוועים לעזרה?

ניר אורבך: למה הם לא מעניינים אתכם כמו הסוגיה הפלסטינית?

ניר אורבך: הם בחרו בכם.

ניר אורבך: המחויבות שלכם היא כלפיהם.

ניר אורבך: תעזבו כבר את האסירים הביטחוניים ואת המחבלים ותטפלו בבוחרים שלכם.

ניר אורבך: תעשו משהו.

ניר אורבך: האינטרס לאיסוף הנשקים בחברה הערבית – – –

יריב לוין: משפט אחרון.

יריב לוין: חבר הכנסת אורבך, זה נאום בן דקה, זה נאום בן דקה, ואנחנו כבר – – –

ניר אורבך: אני מסיים מייד.

ניר אורבך: האינטרס לאיסוף הנשקים בחברה הערבית הוא אינטרס כללי, של כלל המגזרים בחברה הישראלית.

ניר אורבך: הם אזרחי ישראל, ומחובתם של נבחרי הציבור לדאוג להם.

ניר אורבך: אנחנו דורשים מבצע איסוף נשק מיידי ומציאת פתרון לשיטור מגן בערים המעורבות מייד.

ניר אורבך: תודה רבה.

יריב לוין: תודה.

יריב לוין: חבר הכנסת שמחה רוטמן, בבקשה.

קריאה: – – –

יריב לוין: אתה הבא בתור.

יריב לוין: האמן לי, לא מקפחים פה אף אחד.

שמחה רוטמן: אדוני היושב-ראש, כנסת נכבדה, חבריי חברי הכנסת, אני יודע שזה לא כל כך מקובל, אבל אני רוצה להחמיא למנהיגותו של יושב-ראש הכנסת.

שמחה רוטמן: אתמול הוא אמר את דבריו, הקצת-עדינים בעיניי, ביחס לפסיקתו של בית המשפט, ולא חלפו 24 שעות וכבר היושבת-ראש של הוועדה המסדרת, חברת הכנסת קארין אלהרר, יישרה איתו קו באופן מלא.

שמחה רוטמן: אתמול בית המשפט מתח ביקורת חריפה על הכנסת, על בית המחוקקים, למען האמת על הרשות המכוננת, ומתח ביקורת קשה על חקיקה חפוזה ומהירה וחוזרת ונשנית ופרסונלית של חוקי-יסוד.

שמחה רוטמן: ראתה זאת קארין אלהרר והדם עלה לה לראש.

שמחה רוטמן: אמרה: ככה?

שמחה רוטמן: ככה?

מיקי לוי: גיבוב של שטויות.

שמחה רוטמן: דווקא, נחוקק חוקי-יסוד פרסונליים, נראה לבג"ץ מה זה.

מיקי לוי: אין לך מושג.

מיקי לוי: זה כולה קשקוש.

מיקי לוי: אתה קשקשן ואין לך מושג.

יריב לוין: חבר הכנסת לוי, עם כל הכבוד.

אלעזר שטרן: היושב-ראש, למה אתה נותן לו כל כך הרבה זמן, בגלל שהוא החמיא לך – – – אבל הוא פתח.

יריב לוין: חבר הכנסת שטרן, אני אקנה לך סטופר לישיבה הבאה, אבל עד אז – שיעורי בית: תעבור על הווידיאו של הנאומים בני דקה ותבדוק אם הפליתי את חבר הכנסת רוטמן לטובה.

יריב לוין: אני מצפה בשבוע הבא לנאום בן דקה מפורט, עם הדוח, עם המסקנות.

יריב לוין: תודה.

יריב לוין: חבר הכנסת רוטמן, בבקשה.

אלעזר שטרן: אוקיי.

אלעזר שטרן: רגע, כתוב: בקרוביי אקדש – – –

שמחה רוטמן: השאלה היא אם הנאום בן דקה שלי כולל גם דקה של אלעזר שטרן.

שמחה רוטמן: חברת הכנסת אלהרר – אני רוצה לברך אותה על שהיא עומדת על כבודו של בית המחוקקים.

שמחה רוטמן: היא מראה לבג"ץ מה זה.

שמחה רוטמן: היא תחוקק חוקי-יסוד פרסונליים, בלי בושה, בהליך לא תקין.

שמחה רוטמן: אף אחד לא יגיד לכנסת הזאת מה לעשות, וקארין אלהרר הופכת להיות הדוגמה עבור כולנו כיצד צריך לנהוג.

שמחה רוטמן: כמובן שכל מה שאמרתי הוא בציניות.

שמחה רוטמן: העובדה שבית המחוקקים כאן חוקק בכנסת הקודמת חוקי-יסוד לא טובים – מתחתי עליהם ביקורת בזמן אמת.

שמחה רוטמן: זה לא מקנה לבית המשפט אפילו בדל של סמכות לפסוק בנושא או לבטל אותם.

שמחה רוטמן: אבל העובדה שאותם אלו שמגינים על פסיקותיו של בית המשפט ואומרים: כן כן, כך צריך לעשות, כי החוקים בפעם הקודמת שהכנסת העבירה היו לא טובים, פועלים באותה דרך בשנייה שהכוח מגיע לידיים שלהם, היא תעודת עניות למה שהלך היום בוועדה המסדרת, והיא תעודת עניות לכנסת ישראל, לצערי.

שמחה רוטמן: תודה.

יריב לוין: תודה.

יריב לוין: חבר הכנסת איתמר בן גביר, בבקשה.

איתמר בן גביר: אדוני היושב-ראש, כנסת נכבדה, לפני כמה דקות עמד כאן איימן עודה ודיבר על כך שאני אשם בכל ההתפרעויות שהיו.

איתמר בן גביר: אדוני, איימן עודה כנראה חושב שכולנו מטומטמים, שעם ישראל הוא עם לא חכם, ולכן הוא חושב שלא זוכרים את אותו שיתוף בפייסבוק שהוא שיתף עם תמונה שכביכול הר הבית נשרף בידי יהודים, והוא חושב שלא נזכור מי הסית, מי זרק אבנים, מי פעל בדרך של טרור, מי רצח, והכי חשוב, אדוני, מי עומד מאחורי אותם רוצחים שפלים.

איתמר בן גביר: ציפינו מאותם חברי כנסת שצועקים כל הזמן נגד הפשיעה בחברה הערבית לגנות, לומר דברים ברורים, לשלול, להסתייג, אבל הם לא מסוגלים לעשות את זה.

איתמר בן גביר: יש כאן ציר קדמי של האויב בכנסת ישראל.

איתמר בן גביר: אדוני היושב-ראש, כפי שאתה יודע את עמדתי, לא הם אשמים – מי שאשם זה מי שיושב כמה מאות מטרים מכאן ונתן לפארסה הזאת להתרחש ולא קיים את החוק ולא אכף את מה שצריך לעשות.

איתמר בן גביר: תומכי טרור לא צריכים לשבת בכנסת ישראל.

איתמר בן גביר: תודה.

יריב לוין: תודה.

יריב לוין: אחרון הדוברים – חבר הכנסת יצחק פינדרוס, בבקשה.

יצחק פינדרוס: אדוני היושב-ראש, וברשות השליט העליון שופטי בית המשפט העליון, שאני שמח שהם מאפשרים לי עוד לדבר, אם לא לחוקק; לפחות בנאום בן דקה הם מאפשרים לי לומר משהו.

יצחק פינדרוס: כולם מדברים כאן על ההתפרעויות ועל אם חזרנו לשגרה.

יצחק פינדרוס: השערורייה הזאת שמשטרת ישראל והשב"כ מצאו מייד את מבצעי הלינץ' בבת ים ועד לרגע זה רוצחיו של יגאל יהושע לא נתפסו, עד לרגע זה עוד לא נתפסו, זה כתם עלינו.

יצחק פינדרוס: אנשים בלוד מסתובבים ויודעים שיש רוצחים ביניהם והם עוד לא נתפסו.

יצחק פינדרוס: אני מצפה – ממשטרת ישראל אני כבר לא מצפה, אבל משירות הביטחון הכללי – למצוא מיידית את רוצחי יגאל יהושע.

יצחק פינדרוס: תודה רבה.

יריב לוין: תודה רבה.

יריב לוין: אם כן, חברות וחברי הכנסת, עד כאן פרק נאומים בני דקה.

יריב לוין: מכאן אנחנו עוברים בשמחה לחלק המרגש והמיוחד יותר של היום.

יריב לוין: אני מזמין את חבר הכנסת רון כץ לשאת את נאום הבכורה.

יריב לוין: בכבוד.

יריב לוין: בבקשה.

יריב לוין: זה רגע שיש רק פעם אחת בחיים, אז קח את הזמן.

רון כץ: תודה, אדוני יושב-ראש הכנסת.

רון כץ: יו"ר מפלגתי, מפלגת יש עתיד, חברי יאיר לפיד, חברות וחברי הכנסת, משפחתי היקרה – הנביא ישעיהו, פרק ב': "ושפט בין הגוים והוכיח לעמים רבים וכתתו חרבותם לאתים וחניתותיהם למזמרות לא ישא גוי אל גוי חרב ולא ילמדו עוד מלחמה".

רון כץ: בחרתי לפתוח את הנאום שלי עם הנבואה לאחרית הימים, נבואה שהופכת את המלחמה לשלום ומאחדת את העם הזה.

רון כץ: זו התפילה שלי.

רון כץ: אני עומד כאן באחת התקופות המורכבות ביותר שידעה המדינה בהיבט הפוליטי, הכלכלי והחברתי, אך הגרוע מכול הוא הקרע ההולך ומעמיק בינינו לבין עצמנו; השנאה הזאת, שלצערי הרב מתחילה כאן במשכן.

רון כץ: מנהיגות היא בראש ובראשונה דוגמה אישית.

רון כץ: אני רון כץ, בן 35, תושב פתח תקווה, נכד לשורדי השואה יולנדה ויוסף כץ, זכרם לברכה, ונכד לקלמונס ומערבי, ייבדלו לחיים ארוכים, אשר עלו מתוניס, בן ליוכי וארנסט כץ, נשוי ללירון ואבא לינאי, כפרה עליו.

רון כץ: חונכתי תמיד למצוא את המכנה המשותף, את המחבר, ולעולם לא לאבד את התקווה ואת האמונה באדם.

רון כץ: אני עומד כאן ביראת כבוד כדי לייצג נאמנה את כלל אזרחי ישראל – יהודים וערבים, חילונים ודתיים, נשים וגברים.

רון כץ: החובה החשובה ביותר המוטלת עלינו היום היא החובה לשנות את השיח לסובלני ומאחד, ובתוך כך להחזיר את אמון הציבור בנבחריו.

רון כץ: מהמקום הזה אני מתכוון לעשות כל שביכולתי לשנות את השיח הרעיל שעוטף אותנו ופוגע במרקם החברה היקרה שלנו, ואעשה הכול כדי למנוע מקומץ קיצוני להוביל לשנאה מכוונת שפוגעת במרקם החיים שלנו פה.

רון כץ: זכרו כולכם: החיים שלנו אינם מתנהלים בשוליים.

רון כץ: אני באמת מאמין שזה תלוי בנו, והסיפור שלנו יכול להימשך ולהיכתב אחרת.

רון כץ: תראו לאן הגענו: הרשתות החברתיות הפכו לזירת התגוששויות רוויות התקפות, השמצות ושנאת האחר, במיוחד כאשר הגולש מביע דעה פוליטית.

רון כץ: הוא ומשפחתו ייחשפו מייד לשלל גידופים ונאצות, וזאת ללא כל התחשבות בגילו, במצבו המשפחתי או בתרומתו לחברה ולמדינה.

רון כץ: איך הפכנו למדינה שבה אי-אפשר להביע דעה פוליטית בחופשיות?

רון כץ: למה בכל פוסט פוליטי אנחנו צריכים לחשוש שיאיימו עלינו, יתקפו אותנו ואת משפחתנו ויקללו ויגדפו אותנו?

רון כץ: למרבה הצער קיימים בכנסת הזאת חברות וחברים שהפכו את הגידופים ברשת ליצירת אומנות של ממש.

רון כץ: זה הדלק שמניע אותם, זו האש שהם אוהבים להבעיר וזו הכותרת לעיתון.

רון כץ: לא ממש מעניין אותם מה המשמעות של אותו פוסט או ציוץ ואיך הוא מלבה את השנאה והקיטוב – העיקר שהוא יצבור טראפיק.

רון כץ: לצערי, בגלל אופיו הליברלי של המרחב הדיגיטלי והאפשרות לכתוב כמעט כל דבר ללא צנזורה, המדיה החברתית הפכה לפלטפורמה מרכזית להשמצות, חרמות וכמובן פייק ניוז, ולא רק בהיבט הפוליטי – בכול.

רון כץ: בכהונתי בכנסת אני מתכוון לקדם מנגנוני פיקוח על רמת השיח במרחבי הרשת.

רון כץ: כמדינה דמוקרטית אנחנו תמיד היינו ותמיד נהיה בעד חופש הביטוי, אך חופש הביטוי אינו תירוץ להשתלחויות ללא מעצורים, שחלקן עשויות לגרום לנזקים נפשיים ואף למקרים קיצוניים יותר.

רון כץ: עד לפני חודשיים הייתי ממלא מקום ראש העיר פתח תקווה וראש מינהל החינוך.

רון כץ: אני מגיע לכנסת בתחושת שליחות לקידום מערכת החינוך – המערכת שמדשדשת אי שם מאחור, עם רפורמות על רפורמות שאינן מובילות את דור העתיד למימוש הפוטנציאל שבו.

רון כץ: המערכת החשובה ביותר, המתפארת בהובלה לחדשנות, חשיבה מחוץ לקופסה, צמצום פערים, מתבררת לא פעם כמיושנת וכזאת שאינה מתאימה למאה ה-21.

רון כץ: יש לקדם את המורים – כן, גם את שכרם; לעדכן את החומר הנלמד; להתקדם לעולם דיגיטלי; לשים את התלמיד במרכז, והחשוב מכול – להכין אותו לחיים.

רון כץ: על המערכת להיות פחות תבניתית, ועלינו לאפשר לכל תלמיד לפרוח ולגדול בה באופן המתאים לו.

רון כץ: המערכת צריכה להוביל, לבנות תוכניות להשכלה אישית לכל תלמיד מגיל לידה ועד סוף התיכון.

רון כץ: עלינו לדרוש ממערכת החינוך התאמה אישית לכל תלמיד ורצף חינוכי אמיתי בין המסגרות השונות על מנת למקסם את הפוטנציאל הגלום בכל אחת ואחד מהם.

רון כץ: כחלק בלתי נפרד מתחום החינוך, אני מאמין שיש צורך דחוף להסדיר את נושא הגיל הרך.

רון כץ: היום התחום הרגיש הזה מופקר ואינו מפוקח.

רון כץ: אני מאמין כי יש לפעול להעברת האחריות למשרד החינוך, כך שייווצר רצף חינוכי אמיתי מגיל לידה ועד סיום התיכון.

רון כץ: כלל המחקרים מראים שיש להפוך את הפירמידה ולהשקיע מגיל לידה על מנת לאפשר התפתחות טבעית.

רון כץ: הדרך לעשות זאת היא בהכשרת צוותים לעבודה נכונה עם פעוטות, לקבוע תנאי סף להעסקה בתחום ולאפשר חינוך אמיתי ומיטבי מגיל לידה.

רון כץ: אני כאן גם על מנת לדאוג למערכת הבריאות, שהורעבה במשך שנים.

רון כץ: למזלנו המערכת מורכבת ממלאכים בשר ודם שמתגייסים פעם אחר פעם לכל משימה כדי להציל חיי אדם ולטפל בהם.

רון כץ: מחובתנו לדאוג לתנאי עבודה נאותים.

רון כץ: אסור לנו להסכים לתורניות של 24 שעות ולקיצוצים רוחביים של תקנים, היוצרים מעמסה לא הגיונית על הרופאים.

רון כץ: צוותי הרפואה הללו לעולם לא יכולים באמת לשבות, כי שביתה שלהם מסכנת חיים, והם לעולם לא יעשו זאת.

רון כץ: עלינו לנהוג בהוגנות איתם בכל הסדר עתידי ולהיטיב עימם, כי בסופו של דבר תנאי העסקתם של צוותי הרפואה, כאשר יהיו מיטביים, יצילו חיים.

רון כץ: נושא נוסף שאני מתכוון לעסוק בו הוא הרשויות המקומיות.

רון כץ: הרשויות המקומיות הוכיחו עצמן בשנה האחרונה כישויות עצמאיות, יעילות, אשר במרבית המקרים תפקדו טוב יותר מהמדינה.

רון כץ: הרשויות המקומיות הן שניצבות בחזית, וחשוב מכך – הן שמכירות את התושבים שלהן.

רון כץ: עכשיו, דמיינו את שנת הקורונה בניהול מלא של רשות מקומית.

רון כץ: במקום סגרים רוחביים והחלטות שבמרוצת הזמן למדנו שלא היו יעילות היה אפשר להאציל סמכות לרשות המקומית, שמכירה את כל התושבים שלה, את אזורי התחלואה שלה ורמות ההדבקה.

רון כץ: כמה היינו חוסכים.

רון כץ: פעילות נוספת שבה אמקד בכהונתי את הטיפול היא יוקר המחיה וסיוע לעסקים הקטנים והבינוניים, אשר תורמים תרומה מכרעת לכלכלה הישראלית.

רון כץ: באופן מפתיע מגזרים אלה מקבלים הכי מעט מהמדינה.

רון כץ: אני מדבר כמובן על המגזר של העסקים הקטנים והבינוניים, המהווים מנוע צמיחה של המשק הישראלי.

רון כץ: לצערנו, למרות התרומה האדירה לכלכלה הישראלית, מדי שנה עשרות אלפים מהם נסגרים.

רון כץ: הסיבות לכך רבות: מיסוי גבוה, שוק תחרותי, רגולציה וכיוצא באלה.

רון כץ: הנתונים הללו מתייחסים למצב העסקים מלפני הקורונה, ומצבם היום הורע.

רון כץ: קהילת העסקים סובלת תדיר מביורוקרטיה אדירה ומהיעדר רשת ביטחון סוציאלית.

רון כץ: מרבית העצמאים מתמודדים עם אתגרים כלכליים וניהוליים ללא אפשרות לקחת חופשת מחלה ועם אפשרות רק לחלום על פנסיה.

רון כץ: קיוסק בפתח תקווה עם חמישה עובדים, קוסמטיקאית בקריית גת עם עשרה עובדים, מועדון כושר בשדרות, חנות לממתקים בקריית שמונה וגם מפעל קטן לייצור צמיגים הם הדוגמה לעסקים הקטנים המתמודדים באופן יום-יומי עם מציאות מאתגרת ומורכבת.

רון כץ: קחו לדוגמה את ענף המסעדנות, ענף עצום המעסיק מאות אלפי עובדים.

רון כץ: רק בשנה החולפת נחשפנו למאות רבות של מסעדות ובתי אוכל שקרסו והותירו את בעליהן בחובות אדירים וללא כל רשת ביטחון כלכלית.

רון כץ: מדובר בדוגמה אחת בשוק רווי שבו נסגרות מדי יום עשרות מסעדות.

רון כץ: אני משוכנע שגם אתם, חברות וחברי הכנסת, מכירות ומכירים באופן אישי בעלי עסקים קטנים המתמודדים עם אתגרים אלו.

רון כץ: אני מתחייב כאן לסייע להם באמצעות רגולציות, תקנות וחוקים שיקדמו את האינטרסים שלהם באפקטיביות מרבית.

רון כץ: יוקר המחיה בישראל הוא מהגבוהים בעולם – גבוה יותר מאשר באנגליה, צרפת, הולנד ואיטליה.

רון כץ: נתונים אלו מעידים על פגיעה קשה באלו שמניעים את הכלכלה שלנו.

רון כץ: יותר ויותר אנשים מרגישים שאי-אפשר לחיות פה, שהממשלה מעמיסה עוד ועוד מיסים ורגולציות, והאזרח נשכח אל מול הביורוקרטיה.

רון כץ: את זה צריך לשנות.

רון כץ: צריך לסייע בהורדת נטל המיסים, בהתנהלות מול מוסדות פיננסיים, ביצירת אופק כלכלי אמיתי ובהורדת מחירי הדיור – כן, גם באמצעות הקלות במס.

רון כץ: אסור לנו להפקיר את מעמד הביניים.

רון כץ: אני מתבונן על הכנסת העשרים-וארבע, וכן, יש קרן אור.

רון כץ: 25 צעירות וצעירים שותפים להנהגת המדינה.

רון כץ: המספר הזה הולך וגדל, וזו בשורה חשובה שנושאת עימה תקווה לחדשנות ולעתיד טוב יותר.

רון כץ: השילוב בין ותיקים בעלי ניסיון לצעירים המביאים איתם רוח חדשה ופורצת דרך טוב לישראל.

רון כץ: באופן אישי, אני נרגש לעמוד כאן על הבמה הזאת, ומתחייב לפעול לרווחת כל הציבור, כל המגזרים, כל העדות, כל הדתות, כל המינים, כל היום וכל יום.

רון כץ: לסיום ובנימה אישית אני רוצה לומר תודה – תודה חמה ואוהבת לאשתי לירון.

רון כץ: שמעו סיפור: את לירון רעייתי הכרתי, איך לא, במטה יש עתיד.

רון כץ: כבר אז הבטחנו שנפעל בכל כוחנו לשנות את המדינה לטובה יותר.

רון כץ: לירון, בזכות ההקרבה שלך, אנחנו עושים זאת.

רון כץ: להוריי, יוכי, אימי היקרה, ואבי, ארנסט היקר, כל מה שאני זה אתם.

רון כץ: אני שמח מאוד שאתם פה וחולקים איתי את הרגע הזה.

רון כץ: אני אוהב אתכם.

רון כץ: תודה רבה.

יריב לוין: תודה רבה.

יריב לוין: לא לא לא, רבותיי, אין מחיאות כפיים במליאה.

יריב לוין: תודה רבה לחבר הכנסת רון כץ, ואיחולי הצלחה גדולה בשליחות שלך כאן בכנסת.

רון כץ: תודה רבה.

יריב לוין: תודה לך, ולאחר הברכות האישיות, אני מזמין את חבר הכנסת יאיר לפיד לברך את חבר הכנסת רון כץ.

יריב לוין: אני מזמין את חבר הכנסת לפיד, בבקשה.

יריב לוין: רק דקה אחת.

יריב לוין: אנא לשבת.

יאיר לפיד: היושב-ראש, כנסת נכבדה, איפה רון?

יריב לוין: בבקשה לשבת.

יריב לוין: רק שנייה, חבר הכנסת לפיד, עוד שנייה אחת, שההתרגשות תחלוף – –

יאיר לפיד: בהחלט מוצדקת.

יריב לוין: – – וישבו כולם.

יריב לוין: אני אומר, אין התרגשות גדולה מזו.

יריב לוין: בבקשה.

יאיר לפיד: אדוני היושב-ראש, כנסת נכבדה, אכן ההתרגשות מוצדקת, ואני שמח להיות פה.

יאיר לפיד: לא מעט פעמים שואלים אותי אנשים בחוץ, ברחוב: איך הכנסת?

יאיר לפיד: איך האנשים בכנסת?

יאיר לפיד: ואני אומר שבאופן מופלא כלשהו, הכנסת בנויה כמו עם ישראל: יש 20% של האנשים הכי איומים שפגשתי בימיי, יש 60% של אנשים בסדר גמור, ויש 20% של האנשים הכי מבריקים, הכי ערכיים, הכי חכמים והכי מכֻווני טוב שאי פעם דיברתי איתם או פגשתי אותם.

יאיר לפיד: ורון הוא אחד מהם; אתה ב-20%, ועכשיו המשימה היא להפוך להיות אחד מ-10%.

יאיר לפיד: ואתה תהיה, מפני שהקשבתי לנאום שלך.

יאיר לפיד: בימים אלה, התחלת אותו בשנאה ובזעם בחברה הישראלית, ואז הלכת לדבר על מה שמעניין אותך, ומה שמעניין אותך זה חינוך, ומה שמעניין אותך זה בריאות, ומה שמעניין אותך זה עירך, ומה שמעניין אותך זה קהילה.

יאיר לפיד: ובסוף החברה הישראלית הייתה ונשארה קהילה, וקהילה זקוקה תמיד לאותו דבר – לאנשים טובים שאכפת להם, שמעניין אותם ושמוכנים לחשוב גם על העבר וגם על העתיד.

יאיר לפיד: אמר אדמונד ברק שמדינה היא הסכם בין הדורות שהיו, הדורות שעדיין נמצאים פה ואלה שעדיין לא נולדו, או במקרה שלך, בין הוריך, בינך לבין ינאי, שראיתי שלא הביאו אותו היום, ואני מוחה בתוקף.

יאיר לפיד: הוא נמצא, ינאי?

יאיר לפיד: הוא נמצא.

יאיר לפיד: יופי.

יאיר לפיד: כי ינאי, אתם לא יודעים, בנו של רון, שהוא בן שישה חודשים, הגיע הנה ביום הראשון, ביום ההשבעה של הכנסת, כשהוא לובש חולצת טריקו שעליה כתוב "אבא שלי חבר כנסת".

יאיר לפיד: אז אבא של ינאי אכן חבר כנסת, ואבא של ינאי יהיה חבר כנסת יוצא מן הכלל, ואנחנו שמחים בך וגאים בך ומרוצים שאתה כאן, ועם ישראל הולך להתברך בך דרך הבניין הזה, ומזל טוב וברכות גדולות.

יריב לוין: תודה רבה לחבר הכנסת יאיר לפיד, ושוב ברכות וברכת הצלחה גדולה לחבר הכנסת רון כץ.

יריב לוין: מכאן אנחנו עוברים בשמחה ובכבוד לנאום הבכורה של חברת הכנסת מיכל וולדיגר.

יריב לוין: בבקשה, תעלה ותבוא.

קריאה: – – –

יריב לוין: כן, כן, בוודאי, בוודאי, בנוהל הרגיל, כן.

יריב לוין: נחכה עוד דקה שישבו בצורה מסודרת.

יריב לוין: הכול בסדר.

מיכל מרים וולדיגר: אני מתנצלת, אנחנו מחכים למשפחה שתיכנס.

יריב לוין: כן.

יריב לוין: נחכה, נחכה עוד רגע, הכול בסדר.

יריב לוין: כן, בבקשה.

מיכל מרים וולדיגר: יושב-ראש הכנסת, חברי הבית, אני עומדת פה לפניכם ברגע מכונן בחיי.

מיכל מרים וולדיגר: אני מניחה שמצופה ממני בנאום הבכורה שאומר דברים בשבחה של ארץ ישראל השלמה, בזכותנו עליה, שאדבר על הצורך בגאווה יהודית, התיישבות, תורה, ימין, שמאל, אבל לא.

מיכל מרים וולדיגר: אף שיש לי הרבה מה לומר על כך, לא בכך אעסוק.

מיכל מרים וולדיגר: אני אדבר היום על הדבר הכי כי לא מדובר בישראל.

מיכל מרים וולדיגר: יש מילים שלא מספיק נשמעות כאן באולם הזה.

מיכל מרים וולדיגר: בואו נגיד אותן: סכיזופרניה, דיכאון, חרדה, מניה-דפרסיה, תחלואה כפולה, התמכרויות, פסיכוזה, אשפוז כפוי, הפרעות אישיות.

מיכל מרים וולדיגר: לכל המילים הללו נחשפתי לפני 15 שנה, אבל רגע, אני אתחיל מההתחלה.

מיכל מרים וולדיגר: הגחתי לאוויר העולם 35 דקות לפני אחותי התאומה יעל, שיושבת כאן, ושנה וחצי אחרי שלומית, שגם היא פה, אחותי הבכורה.

מיכל מרים וולדיגר: שלוש בנות להוריי האהובים, האהובים והיקרים כל כך, שגם הם כאן.

מיכל מרים וולדיגר: מה ששלי – שלכם הוא.

מיכל מרים וולדיגר: תודה, אבא, תודה, אימא, תודה, האחיות היקרות.

מיכל מרים וולדיגר: זכיתי לילדות נהדרת, טובה, עם משפחה מופלאה, תומכת ואוהבת.

מיכל מרים וולדיגר: רוב ימיי הרגשתי מבורכת.

מיכל מרים וולדיגר: האמת, גדלתי בסוג של חממה: בני עקיבא, אולפנה, שירות לאומי, לימודי משפטים.

מיכל מרים וולדיגר: בדרך הכרתי את האיש שלי, את בעלי האהוב, אורי, שמאז ועד היום הוא העוגן והקרקע היציבה שלי – הוא ומשפחתו, משפחתי האהובה.

מיכל מרים וולדיגר: תודה לך, אורי, תודה לך על הכול.

מיכל מרים וולדיגר: תודה לחמי ולחמותי, לרבקה, לכולם.

מיכל מרים וולדיגר: הכול היה מושלם, בדיוק לפי הספר.

מיכל מרים וולדיגר: הכול ברור.

מיכל מרים וולדיגר: הרבה סימני קריאה, הרבה פחות סימני שאלה.

מיכל מרים וולדיגר: זכינו בילדים אהובים, יאיר, שני, יואב, ישי ושירה.

מיכל מרים וולדיגר: אתם כל עולמי.

מיכל מרים וולדיגר: תודה על כל מה שאתם עבורי.

מיכל מרים וולדיגר: אני אוהבת אתכם.

מיכל מרים וולדיגר: בחלוף כמה שנים, דברים החלו להשתבש.

מיכל מרים וולדיגר: דרך קרוב משפחה שלי נכנסו לחיי המילים "התמכרויות", "סמים" ו"מחלת נפש".

מיכל מרים וולדיגר: "מילים", אמרתי?

מיכל מרים וולדיגר: טעיתי.

מיכל מרים וולדיגר: זה הרבה מעבר למילים.

מיכל מרים וולדיגר: הגילוי, ההכחשה, האבל והאובדן בלבלו את חיי.

מיכל מרים וולדיגר: כמו רבים, רבים וטובים, מאות ואלפים, חייתי בהסתרה מוחלטת.

מיכל מרים וולדיגר: כלפי חוץ הכול תקין, ובפנים – שבורה לרסיסים.

מיכל מרים וולדיגר: חוסר האונים, מערכת בריאות נפש שלא מתפקדת, אשפוזים, ועדות ועוד ועדות, וכמעט אין מקומות שיקום.

מיכל מרים וולדיגר: פגשתי בחברת סטיגמטית, מלאה בדעות קדומות – דעות שמחלחלות ופוגעות גם במתמודדים עצמם וגם בנו, הקרובים.

מיכל מרים וולדיגר: מצאתי את עצמי במצבים כל כך מורכבים, בתנודות בלתי אפשריות בין תקווה לייאוש.

מיכל מרים וולדיגר: נפלתי לתהום ענקית מול מערכת אטומה.

מיכל מרים וולדיגר: אבל אז, תוך כדי נפילה, מעומק התהום, הבנתי שיש תכלית, שדברים לא מתרחשים סתם.

מיכל מרים וולדיגר: הבנתי שיש לי שתי אפשרויות: או להיות אדם שהגורל שולט בו או לקחת אחריות על הגורל שלי.

מיכל מרים וולדיגר: הרב סולובייצ'יק קרא לזה "האדם הייעודי" או "האדם הגורלי".

מיכל מרים וולדיגר: הבנתי שיש לי ייעוד, שיש לי אחריות ושליחות.

מיכל מרים וולדיגר: החלטתי להפסיק להיות קורבן ולהתחיל לפעול.

מיכל מרים וולדיגר: תכף אספר לכם מה קרה, אבל אל תטעו לחשוב שזה הסיפור האישי שלי.

מיכל מרים וולדיגר: אל תטעו לחשוב שהתמודדויות נפש שייכות רק לקצה.

מיכל מרים וולדיגר: על פי מרכז המידע של הכנסת ישנם כ-100,000 מתמודדים עם תחלואה כפולה – אנשים המתמודדים הן עם הפרעה נפשית והן עם התמכרויות; אנשים שעולמם קרס עליהם – הבושה, ההכחשה, ההסתרה.

מיכל מרים וולדיגר: תוסיפו אליהם עוד 150,000 אנשים המתמודדים עם מחלת נפש כרונית, ואליהם תוסיפו את בני המשפחות שלהם, שמתמוטטים יחד איתם, ותקבלו מעל חצי מיליון אזרחים אבודים.

מיכל מרים וולדיגר: ואלו רק המקרים הכרוניים.

מיכל מרים וולדיגר: הסטטיסטיקה מגלה שכל אדם רביעי סובל בחייו מקושי נפשי ונזקק לטיפול מקצועי כזה או אחר.

מיכל מרים וולדיגר: ובימים אלו במיוחד הצורך גובר.

מיכל מרים וולדיגר: חוסר הוודאות הפוליטי, הקורונה, בידודים, אבטלה, אסון מירון, הרוגים ופצועים, יתומים ואלמנות, ההתקפות מעזה, ובמיוחד בדרום, בעוטף ישראל – תושבים שכבר 20 שנה חיים כבתוך מערכה פיזית ונפשית, אין להם יום ואין להם לילה – ההתפרעויות בערים המעורבות – כל אלה גרמו וגורמים לכל כך הרבה אנשים חרדות, דיכאונות.

מיכל מרים וולדיגר: הצורך הוא עצום, אבל יש מעט כל כך מענים.

מיכל מרים וולדיגר: קטסטרופה.

מיכל מרים וולדיגר: בישראל מתרחשת קטסטרופה בתחום של בריאות הנפש, וכולם שותקים.

מיכל מרים וולדיגר: אני ממשיכה לשתף אתכם בסיפור שלי.

מיכל מרים וולדיגר: עבדתי ימים קשים.

מיכל מרים וולדיגר: חשתי על בשרי את הסבל, את המצוקה, את הייאוש שזעק מכל פינה, את חוסר האונים.

מיכל מרים וולדיגר: הייתי חלשה ונבוכה, אבל לצערי, מצאתי כי כדי להיות חלש במדינת ישראל צריך להיות חזק, הכי חזק.

מיכל מרים וולדיגר: עליך להצטייד באורך רוח, והרבה, בסבלנות ובחוסן נפשי, והרבה; עליך להבין מסמכים מורכבים; אתה נזקק למרפקים; אתה נזקק לכוח, והרבה.

מיכל מרים וולדיגר: במדינת ישראל, כדי להיות חלש, עליך להיות חזק.

מיכל מרים וולדיגר: בעבודה יום-יומית, סיזיפית, תיעלתי את השבר לצמיחה.

מיכל מרים וולדיגר: הכרתי אנשים נפלאים, ויחד ניסינו לתקן את העוולות.

מיכל מרים וולדיגר: הקמנו עמותות וארגונים, הצטרפנו לאחרים, כדי להיטיב את מצבם של מתמודדי הנפש בישראל ושל המשפחות שלהם.

מיכל מרים וולדיגר: זו הזדמנות נהדרת להודות לחברה האזרחית, ובתוכה לחברי אמונת"ך, לעמותת "משפחות בריאות הנפש", ל"עוצמה", ל"מכורים לחיים", ללשמ"ה, ל"איכות בשיקום", ל"אנוש", ל"אילני חסד", ל"בת עמי" ועוד ועוד, אבל לא די בזה.

מיכל מרים וולדיגר: החברה האזרחית עושה את כל מה שהיא יכולה; מדינת ישראל לא עושה את מה שהיא חייבת.

מיכל מרים וולדיגר: חברי הכנסת, יש המון מחלות שהיו יכולות להימנע או לכל הפחות להתפרץ באופן רך הרבה יותר אילו היינו משכילים כולם להיות פתוחים יותר כיחידים וכחברה, להעניק יותר הכלה, סיוע, יותר טיפולים ומשאבים.

מיכל מרים וולדיגר: אני אתן דוגמה אחת.

מיכל מרים וולדיגר: ביום חמישי בבוקר, לא מזמן, במרכז משפחות יה"ל, מרכז הנותן שירותים לבני משפחה של מתמודדים עם בריאות הנפש, אני נפגשת עם זאב – שם בדוי – והוא אבוד.

מיכל מרים וולדיגר: הוא יושב כפוף מולי.

מיכל מרים וולדיגר: אשתו סירבה להגיע.

מיכל מרים וולדיגר: היא כועסת.

מיכל מרים וולדיגר: הבן שלהם, תומר בן ה-18, מתמודד עם תחלואה כפולה: סכיזופרניה וסמים – שתי מחלות שמזינות אחת את השנייה; שתי מחלות כרוניות קשות.

מיכל מרים וולדיגר: הוא לא מטופל, תומר.

מיכל מרים וולדיגר: אשתו של זאב מאיימת: זה או הוא, תומר, הבן שלו, או אני.

מיכל מרים וולדיגר: תחליט.

מיכל מרים וולדיגר: כך היא אומרת לו, לזאב, לבעלה.

מיכל מרים וולדיגר: זאב מבין – אשתו לא מסוגלת יותר.

מיכל מרים וולדיגר: למה?

מיכל מרים וולדיגר: למה המדינה לא מטפלת בתומר?

מיכל מרים וולדיגר: כי היום אין גורם מטפל אחד שניתן לפנות אליו.

מיכל מרים וולדיגר: בגלל המורכבות של מצבו הבריאותי, משרד הרווחה מגלגל את זה למשרד הבריאות, משרד הבריאות מגלגל את זה למשרד הרווחה, ומי בסוף מטפל?

מיכל מרים וולדיגר: נכון, המשפחה.

מיכל מרים וולדיגר: ואז, אם היא לא מצליחה – המשטרה, שלא יודעת לטפל.

מיכל מרים וולדיגר: ובבית, מספר זאב, אימת אלוקים: צרחות, שוטרים, בכי, חוסר אונים.

מיכל מרים וולדיגר: כאשר יורדים קצת בעומק הקורה מבינים כי כדי להתחיל טיפול חייבים אקט של כפייה, כי תומר חי בהכחשה; זה חלק מהמחלה שלו – הוא לא רוצה טיפול.

מיכל מרים וולדיגר: הוא סבור שהוא איננו חולה.

מיכל מרים וולדיגר: המחלות והדעות הקדומות סוגרות את עיניו.

מיכל מרים וולדיגר: והוריו – הוריו לא יכולים לכפות עליו טיפול.

מיכל מרים וולדיגר: אי-אפשר, מצטערת, אני אומרת לזאב ומתכווצת.

מיכל מרים וולדיגר: אי-אפשר לכפות.

מיכל מרים וולדיגר: ככה זה.

מיכל מרים וולדיגר: זה החוק בישראל.

מיכל מרים וולדיגר: ואלטרנטיבה? אין.

מיכל מרים וולדיגר: אין צוותי משבר שיגיעו למתמודד, לביתו, ככל שיש לו בית, לעשות עבורו reaching-out, שיקטינו את הלהבות וילוו את המתמודד עד לטיפול בקהילה, אבל גם אין מספיק מסגרות טיפול ושיקום בקהילה; אין קורת גג דוגמת סלעית, שתעניק למתמודד את הצרכים הכי בסיסיים שלו ותיתן קצת, קצת, אוויר לנשימה למשפחתו.

מיכל מרים וולדיגר: אין.

מיכל מרים וולדיגר: איזה מין חיים הם אלה?

מיכל מרים וולדיגר: ספק שואל אותי זאב ספק אומר.

מיכל מרים וולדיגר: לא פעם סיטואציות דומות כמו של תומר וזאב מסתיימות כאמור בקריאה למשטרה, מחשש לחיי אדם, ואז, מפאת חוסר הידע, האירוע עלול להסתיים כמו אצל יהודה ביאדגה, שיראל חבורה, מוניר ענבתאוי ועוד – מתמודדי נפש שנהרגו על ידי שוטרים.

מיכל מרים וולדיגר: אם רק היו מספיק מסגרות טיפול ושיקום בקהילה ומחוצה לה, מסגרות ייעודיות, אלפי משפחות היו ניצלות.

מיכל מרים וולדיגר: אפשר לעשות את זה.

מיכל מרים וולדיגר: חייבים לעשות את זה.

מיכל מרים וולדיגר: חייבים להציל חצי מיליון אנשים מתמודדי נפש בישראל.

מיכל מרים וולדיגר: המדינה, לצערי, הפקירה אותם.

מיכל מרים וולדיגר: אני כאן היום בכנסת כי באתי לשנות – לשנות באמת, מהיסוד, באופן רוחבי; לשנות סדרי עדיפויות, לקבוע מדיניות, להציב במרכז הבמה דברים חשובים.

מיכל מרים וולדיגר: ואתם כאן, חבריי – אתם ואני נכנסים לתמונה כאן.

מיכל מרים וולדיגר: אין כאן ימין ואין כאן שמאל.

מיכל מרים וולדיגר: אני סומכת עליכם שנצליח להביא לכך שההתייחסות לתחום בריאות הנפש תהיה ראויה; שישכילו כולם להבין שנפש בריאה וחסונה היא הבסיס לכול, ושללא תקציבים ראויים למערכת בריאות הנפש, ללא השקעה נאותה בכל הרצף הטיפולי שיקומי וללא מיגור הסטיגמה לא נצליח.

מיכל מרים וולדיגר: כידוע, חברה חזקה נמדדת על פי התייחסותה לחוליה החלשה ביותר שבה.

מיכל מרים וולדיגר: אנחנו, לצערי, נכשלנו.

מיכל מרים וולדיגר: הגיעה העת לשינוי.

מיכל מרים וולדיגר: לעת הזאת הגעתי.

מיכל מרים וולדיגר: שוב, אני סומכת עליכם שנוכל לקדם ביחד את בריאות הנפש, לקדם את החברה בישראל, את הצעירים שלנו, לצמצם פערים, לא להתבייש לדרוש תיקון עולם, כי כולנו – כן, כולנו – כולנו רקמה אנושית אחת חיה.

מיכל מרים וולדיגר: תודות אחרונות לך, בצלאל, על האמון, המסירות וקריאת הכיוון, לך ולכל חבריי לסיעה.

מיכל מרים וולדיגר: תודה אחרונה – ליושב במרומים.

מיכל מרים וולדיגר: יהי רצון מלפניך, ה' אלוקיי ואלוקי אבותיי, שתזכני לעשות מעשים טובים לפניך וללכת בדרכי ישרים לפניך.

מיכל מרים וולדיגר: קדשני במצוותיך, כדי שנזכה כולנו, כולנו, לחיים טובים וארוכים, חיים בריאים בגוף ובנפש.

מיכל מרים וולדיגר: תודה.

יריב לוין: תודה רבה לחברת הכנסת מיכל וולדיגר, והרבה הרבה הצלחה בשליחותך כאן בכנסת.

יריב לוין: לאחר הברכות האישיות, אני מזמין את חברת הכנסת תמר זנדברג לברך את חברת הכנסת וולדיגר.

תמר זנדברג: תודה, אדוני היושב-ראש.

תמר זנדברג: מיכל היקרה, את התחלת במה לא תדברי, שזה כנראה הדברים שלפחות מפרידים בינינו, בינך וביני, והינה אני עומדת כאן ומברכת חברת כנסת ששייכת לסיעה שאולי הכי רחוקה ממני בכנסת, וזה בלשון המעטה.

תמר זנדברג: אמרתי עכשיו לבצלאל שדבר טוב אחד יצא מהסיעה שלכם, והבטחתי לו שאני אגיד את זה כאן מעל הדוכן, אז הינה אני אומרת.

יריב לוין: אני הייתי אומר, לפחות דבר טוב ראשון.

יריב לוין: תני פתח לתקווה.

תמר זנדברג: אבל באמת, מיכל, אני חושבת שאת באישיותך, באופן אישי, הצלחת לייצר את הגשר הזה שבאמת הוא לא מובן מאליו פה.

תמר זנדברג: אני רוצה לצטט – כשמיכל ביקשה ממני לברך אותה, היא כתבה לי: אני חפצה לכמה דקות להתרומם מעל המחלוקות ולהראות שיש מקום גם לחיבורים כאלה, שאולי מהצד הם נראים הזויים.

תמר זנדברג: אני חושבת שאני פגשתי את מיכל – איך חברנו חבר הכנסת לשעבר אילן גילאון היה אומר?

תמר זנדברג: אני מכירה אותה "ממקודם"; מכירים אותה "ממקודם".

תמר זנדברג: אני פגשתי את מיכל "ממקודם".

תמר זנדברג: פגשתי אותה בתפקיד שהיא האריכה כאן ותיארה אותו בנאום שלה, וזה התפקיד שלה כאימא.

תמר זנדברג: זה תפקיד שאני חושבת שלא מספיק נותנים לו חשיבות ומשמעות.

תמר זנדברג: זה לא תפקיד שנמצא רק בבית, במשפחה, לילדים, במרחב הפרטי; בתנועה הפמיניסטית אנחנו אומרות שהאישי הוא הפוליטי, ואת הראית כאן, מיכל, איך התפקיד שלך כאימא, התפקיד המשמעותי ביותר בחייך, הוביל אותך גם לשליחות הציבורית ולשליחות הפוליטית, כי מה שגילית אצלך במשפחה ומה שגילית אצל הילד האהוב שלך שילדת וגידלת הוא מה שאת הבאת לכאן לנאום הזה.

תמר זנדברג: ומה שאת מביאה לשליחות הציבורית שלך זו הבטחה שאת הולכת איתה ותמשיכי ללכת איתה.

תמר זנדברג: אני פגשתי את מיכל כשעמדתי בראש ועדת הסמים.

תמר זנדברג: באתי בתור תומכת לגליזציה, מפלגת שמאל.

תמר זנדברג: הרבה התנגדו לזה כאן.

תמר זנדברג: מיכל הגיעה, ואני מהר מאוד גיליתי את עולם ההתמכרויות ואת העולם של תחלואה כפולה ואת העולם של מתמודדי הנפש, וגיליתי עולם ומלואו.

תמר זנדברג: ואז גיליתי את בני המשפחה שמאחוריהם, וגיליתי את ההתמודדות, וגיליתי את זה שגם אם מחלוקת כלכלית תפריד בינינו, המחויבות של המדינה לחוליה החלשה ביותר בה, או כמו שאת כינית את זה, מיכל – כדי להיות חלש צריך להיות חזק.

תמר זנדברג: זאת המשוואה שאנחנו רוצים להפוך כאן בבית הזה.

תמר זנדברג: אנחנו רוצים להביא את המדינה להיות אחראית לחוליה החלשה, כי חוזקה של חברה – כחוזקה של החוליה החלשה.

תמר זנדברג: לשליחות הזאת אני שותפה, ולשליחות הזאת כל חברות וחברי הבית הזה שותפים.

תמר זנדברג: אני חושבת שהריגוש שהבאת בנאום שלך לכולנו, באמת – ימין ושמאל ישבו כאן והאזינו לנאום שלך – זה כי אנחנו כולנו רוצים לשאת יחד איתך את המשא הזה שאת מביאה בצניעות, באמונה, בכוח ובעוצמה.

תמר זנדברג: אני שמחתי מייד ובלי היסוס לברך אותך, כי אני מכירה את העוצמה שלך ואני מכירה את הכוחות שלך.

תמר זנדברג: אני בטוחה שכשתסתיים הקדנציה שלך – ואני לא יודעת אם היא תהיה קצרה או ארוכה; אני רוצה לאחל לכולנו שתהיה ארוכה – החוליה החלשה תהיה קצת יותר חזקה, ואת תתרמי לחיזוק שלה ולעוצמה שלה.

תמר זנדברג: תודה לך, תודה על מה שהבאת, תודה על מה שעוד תביאי, והמון המון הצלחה.

יריב לוין: תודה רבה לך, חברת הכנסת זנדברג.

יריב לוין: באמת, איחולי הצלחה וברכות גדולות לחברת הכנסת מיכל וולדיגר.

יריב לוין: תודה שזיכית אותנו ביחד עם חברת הכנסת זנדברג ברגע של אחדות ושל מכנה משותף, כפי שצריך להיות.

יריב לוין: תודה רבה.

יריב לוין: עד כאן, חברות וחברי הכנסת, נאומי הבכורה להיום.

יריב לוין: [נספחות.

יריב לוין: ]

יריב לוין: אנחנו עוברים לנושא הבא על סדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון), התשפ"א–2021.

יריב לוין: יציג את התקנות, בשם שר הבריאות, השר דוד אמסלם, בבקשה.

דוד אמסלם: אדוני היושב-ראש, חברי הכנסת, לפני שאני אגע בחוק, קודם כול גם אני רוצה להצטרף לברכות לרון כץ ולמיכל וולדיגר.

דוד אמסלם: בהצלחה.

דוד אמסלם: אני ראיתי רק שרון כץ, מה שנקרא, לפי הסיפור שלו קיבל גם אישה מהמפלגה וגם עבודה.

דוד אמסלם: רבותיי, לפני שאני אתייחס לחוק, אני רוצה לגעת בשלוש נקודות בקצרה, ברשותכם.

דוד אמסלם: שמעתי קודם את יואב סגלוביץ' מטיח ביושב-ראש הכנסת יריב לוין דברי כיבושין – מתחיל להטיף לו מוסר על כך שהוא דיבר על החלטת בית המשפט, החלטת בג"ץ, בכל הנוגע לסוגיית התקציב.

דוד אמסלם: לפעמים אני צובט את עצמי להאמין שזה אמיתי.

דוד אמסלם: אני חושב שמה שעשה בג"ץ – הוא ביזה את הכנסת באופן בוטה, דרס אותה בחוצפה שאין כדוגמתה.

דוד אמסלם: מעולם לא היה דבר כזה במדינת ישראל, לדעתי.

גלעד קריב: היה, היה – – –

דוד אמסלם: אני אסביר על מה.

דוד אמסלם: אני אסביר.

דוד אמסלם: שנייה, דקה, לא להפריע לנו.

דוד אמסלם: רק שנייה, דקה.

דוד אמסלם: הרי התפקיד של הכנסת זה לחוקק חוקים.

דוד אמסלם: היא לא צריכה לקבל את אישור של בית המשפט.

דוד אמסלם: זו הדרך.

דוד אמסלם: אני הייתי מציע שבית המשפט, במקום לבזבז לנו את הזמן, שיגיש לנו איזו "ליסטה" של נושאים שמותר לנו לדון בהם.

דוד אמסלם: חבל לנו על הזמן.

דוד אמסלם: הרי על מה מדובר?

דוד אמסלם: אני רוצה רק להראות לך, חבר הכנסת קריב, את הצביעות של אותם שופטים.

דוד אמסלם: על מה אנחנו מדברים?

דוד אמסלם: אנחנו מדברים עכשיו על הסיפור שבעצם אנחנו הארכנו – בעתירה היו בעצם שני נושאים.

דוד אמסלם: אחד היה דחיית המועד של אישור התקציב מאוגוסט לדצמבר; זה – 1.

דוד אמסלם: השני היה על תוספת של 11 – – –

גלעד קריב: אף נושא לא טופל.

דוד אמסלם: רק שנייה.

דוד אמסלם: הנושא השני היה 11 מיליון.

דוד אמסלם: מה עשו השופטים?

דוד אמסלם: אמרו: רבותיי, הנושא הראשון הוא לא רלוונטי, הוא כבר תיאורטי, אבל הנושא השני, למרות שהכסף כבר בוזבז, אנחנו רוצים להיכנס לזה.

דוד אמסלם: אז לכאורה בואו, תחליטו: אם הנושא תיאורטי אז הוא תיאורטי לשני הכיוונים, ואם הוא לא תיאורטי אז הוא לא תיאורטי לשני הנושאים.

דוד אמסלם: עכשיו, רציתי להבין דבר אחר שלא הצלחתי, באמת להתעמק בו: אם אנחנו בכנסת רוצים לשנות חוק-יסוד – איך אנחנו עושים את זה?

דוד אמסלם: הרי לכאורה אנחנו לא יכולים לשנות.

גלעד קריב: לא בהוראת שעה ולא – – –

דוד אמסלם: מדוע?

דוד אמסלם: בגלל שבית המשפט לא מאפשר לנו.

גלעד קריב: תכבדו.

גלעד קריב: כשהממשלה תכבד את חוקי-היסוד של הכנסת – – –

דוד אמסלם: רק שנייה.

דוד אמסלם: דקה, חבר הכנסת קריב, תן לי לדבר.

דוד אמסלם: לכאורה, אנחנו צריכים לבקש את האישור של השופטים.

דוד אמסלם: חוצפה ועזות מצח.

גלעד קריב: ממש לא.

גלעד קריב: החוצפה ועזות מצח היא שלכם.

גלעד קריב: אתם מבזים את הכנסת.

גלעד קריב: 13 פעמים שונו חוקי-היסוד – – –

דוד אמסלם: הרי בסופו של דבר מי שמנהל את המדינה זה בית המשפט העליון.

דוד אמסלם: ומדוע אתם מגינים עליהם?

דוד אמסלם: אני אסביר לך: חלק מהאורגן שלכם זה אותם אנשים שיושבים שם.

דוד אמסלם: חצופים.

דוד אמסלם: עזי מצח.

גלעד קריב: החוצפה היא שלכם.

גלעד קריב: החוצפה היא שלכם.

דוד אמסלם: תקשיב, מבזים את הציבור, לא את הכנסת.

גלעד קריב: אתם הורסים את הכנסת.

דוד אמסלם: רק שנייה.

דוד אמסלם: לא מבזים את הכנסת, מבזים את תשעת מיליון אזרחי מדינת ישראל.

דוד אמסלם: אומרים להם: אזרחי מדינת ישראל, מי אתם?

גלעד קריב: הציבור נותן יותר אמון בחברי בית המשפט העליון מאשר בממשלה.

דוד אמסלם: תן לי רק שנייה.

דוד אמסלם: אנחנו קובעים הכול.

דוד אמסלם: נכון, לא נבחרנו.

דוד אמסלם: אנחנו נישאר כאן עד גיל 70 ואנחנו נקבע לכם מה מותר, מה אסור.

דוד אמסלם: מה עוד הם מוסיפים?

גלעד קריב: ממש לא.

דוד אמסלם: הם אומרים גם ש-11 מיליון זה לצורך חלוקת כספים קואליציוניים – –

גלעד קריב: מיליארד.

דוד אמסלם: מיליארד.

דוד אמסלם: – – וכספי תמיכה.

דוד אמסלם: לכאורה, מה זה משנה לכם על מה הצבענו?

דוד אמסלם: למה?

דוד אמסלם: בגלל שזה של החרדים?

דוד אמסלם: הרי אם זה היה על התרבות של הבימה או לבית המשפט העליון עצמו, אני מניח שהם לא היו פוסלים את זה.

דוד אמסלם: חס ושלום, זה החבר'ה שלנו.

גלעד קריב: שטות מוחלטת.

גלעד קריב: כמה שנאה, כמה שנאה.

גלעד קריב: גם הבימה היה שם, אתה פשוט לא יודע.

דוד אמסלם: צריך תרבות.

דוד אמסלם: צריך הרבה כסף.

דוד אמסלם: אבל חס ושלום, כספים קואליציוניים, כספי תמיכה לחרדים?

דוד אמסלם: חס ושלום.

גלעד קריב: הפכתם את חוק-היסוד למפית מקומטת, למסחרה פוליטית.

דוד אמסלם: דרך אגב, מה זה קשור?

דוד אמסלם: מדינת ישראל רוצה להגיש – – –

גלעד קריב: 11 מיליארד חילקתם דרך חוק-יסוד.

מוסי רז: 11 מיליון נתתם לחרדים?

דוד אמסלם: 11 מיליארד.

דוד אמסלם: בין היתר.

מוסי רז: אה, בין היתר.

דוד אמסלם: בין היתר.

דוד אמסלם: זה מה שהם כותבים.

גלעד קריב: – – –

דוד אמסלם: אני מקריא לך: "בין היתר לצורך חלוקת כספים" – אני מקריא לך את ההחלטה.

גלעד קריב: קראת את פסק הדין?

דוד אמסלם: בוודאי.

גלעד קריב: בסדר.

דוד אמסלם: אז לכן אני אומר:

דוד אמסלם: זו חוצפה ועזות מצח, ולכן אני חושב שהגענו לתחתית שמעולם מדינת ישראל לא הייתה בה.

גלעד קריב: תתבייש.

דוד אמסלם: והשופטים – –

גלעד קריב: השופטים הביאו אותנו לתחתית.

דוד אמסלם: – – ובית המשפט העליון הולכים ונהיים יותר נועזים.

גלעד קריב: ארבע מערכות בחירות – – –

דוד אמסלם: הולכים ונהיים יותר נועזים.

דוד אמסלם: איך אמר אהרן ברק, האדמו"ר?

גלעד קריב: – – – ראש ממשלה עם שלושה כתבי אישום, אבל בית המשפט העליון – – –

דוד אמסלם: איך אמר האדמו"ר מרחביה שלכם?

דוד אמסלם: המילים לא חשובות.

גלעד קריב: טוב.

דוד אמסלם: יענו, מה שכתוב בחוק – מה זה משנה?

מוסי רז: הוא לא גר ברחביה.

דוד אמסלם: אין שום מילה שאי-אפשר לשנות אותה, ולכן זה לא חשוב מה החוק, השאלה היא מה אנחנו רוצים לעשות.

דוד אמסלם: דרך אגב, איפה כתוב שמדינת ישראל לא יכולה לעשות תקציב דו-שנתי?

דוד אמסלם: איפה זה כתוב?

גלעד קריב: תתקנו את חוק-היסוד כמו שצריך, לא בהוראות שעה.

דוד אמסלם: הרי על זה הייתה עתירה, על זה הם צריכים לפסוק.

גלעד קריב: הם פסקו.

דוד אמסלם: אנחנו צריכים לשאול אותם?

דוד אמסלם: בשביל זה יש כנסת.

גלעד קריב: לא, אתה טועה.

גלעד קריב: את כללי המשחק – – –

דוד אמסלם: שנייה.

דוד אמסלם: ולכן אני חושב – – –

מנסור עבאס: חבר הכנסת קריב, יש לך הזדמנות לעלות ולשאת את הדברים שלך.

דוד אמסלם: נכון.

דוד אמסלם: עכשיו, בית המשפט העליון מרגיש – לא מרגיש – פועל כאילו הוא החוק.

דוד אמסלם: מזכיר לי את הנרי ה-14: המדינה זה אני.

דוד אמסלם: חבר'ה, אתם שופטים והתמניתם על ידי ועדה של תשעה אנשים, תשעה אנשים – דרך אגב, בהחלטות סודיות, במחשכים.

דוד אמסלם: אף אחד אפילו לא יודע מי הצביע איתך, מי הצביע לו, מי התנגד ועל מה.

דוד אמסלם: אתם באים עכשיו ומשתלטים בכלל, על כל המערכת הפוליטית.

דוד אמסלם: ואני ציפיתי שאתם גם תבואו לכאן ותגנו את העניין, הרי זו לא שאלה של שמאל וימין.

דוד אמסלם: אבל מה?

דוד אמסלם: כפי שאמרתי, זה חלק מהאורגן שלכם.

דוד אמסלם: דרך אגב, כשאנחנו, הימין, רוצים לפעול במדינת ישראל, אז תמיד בית המשפט העליון בא ומפריע גם לממשלה לתפקד.

גלעד קריב: בית המשפט – – –

דוד אמסלם: ולכן זה חלק מהארסנל, האמצעים, של השמאל כדי להתערב ולהפיל את הממשלה של הימין.

דוד אמסלם: חוצפה ועזות מצח.

גלעד קריב: ראינו איך בית המשפט הפיל, כשהוא אפשר לראש ממשלה עם שלושה כתבי אישום להמשיך בתפקידו.

דוד אמסלם: זה מה שאתה לא מבין.

גלעד קריב: הקוזק הנגזל.

דוד אמסלם: קריב, אני רוצה להסביר לך משהו: אני איש חוק, שומר על החוק ככתבו וכלשונו.

דוד אמסלם: אני רוצה לומר לך שבבית המשפט העליון לא יושבים אנשים שהם פאר היצירה – –

קריאות: – – –

דוד אמסלם: רק שנייה.

דוד אמסלם: – – אנשים שממציאים לנו איזה נוסחאות אטומיות.

דוד אמסלם: אנחנו חיים, אנחנו אנשים עם היגיון, וגם מבינים את אותן סוגיות חברתיות – הכול בסדר.

דוד אמסלם: אנחנו, גם לנו יש שיקול דעת בעניין.

דוד אמסלם: כל אזרח במדינת ישראל – – –

גלעד קריב: – – –

דוד אמסלם: רק שנייה.

דוד אמסלם: תן לי, אל תפריע לי.

דוד אמסלם: זו לא נוסחה אטומית שאף אחד לא מבין אותה אולי, אולי איזה קומץ קטן.

דוד אמסלם: אנחנו מדברים – כל דבר שבא במסגרת גבולות ההיגיון והסברה.

דוד אמסלם: אנחנו רואים מה הם עושים, אנחנו לא טיפשים.

דוד אמסלם: זה לא איזו תורה למשה מסיני; זה לא עשרת הדיברות שירדו מהשמיים.

דוד אמסלם: אז אנחנו רואים איך הם מתנהלים.

דוד אמסלם: אני מתחלחל.

דוד אמסלם: איך יכול להיות שבמדינה דמוקרטית ככה זה מתנהל?

גלעד קריב: – – –

דוד אמסלם: ומה אני שומע?

דוד אמסלם: את סגלוביץ' בא ואומר: חבר'ה, אפשר להתווכח, זה לא שם.

דוד אמסלם: רבותיי, זו חתירה נגד הדמוקרטיה – –

גלעד קריב: 12 שנה – – – למה לא העברתם חוק-יסוד: חקיקה?

דוד אמסלם: – – חתירה והרס הדמוקרטיה בארץ ישראל.

דוד אמסלם: אלה אנשים שמסכנים את הדמוקרטיה במדינת ישראל.

גלעד קריב: גם אתם מסכנים את הדמוקרטיה.

גלעד קריב: אתם מסכנים בשחיתות שלכם, באי-הקפדה על הכללים.

דוד אמסלם: רק שנייה.

דוד אמסלם: דקה.

דוד אמסלם: קריב, תן לי.

דוד אמסלם: עכשיו, כפי שאמרתי לך, אני איש חוק, מדקדק בחוק.

דוד אמסלם: דרך אגב, הוא כתוב בעברית ורובו מובן.

דוד אמסלם: תקרא.

דוד אמסלם: פתח את ספר החוקים במדינת ישראל, תקרא אם כתוב שאסור.

דוד אמסלם: איפה כתוב שהכנסת לא יכולה להצביע בהוראת שעה על החוק הזה?

דוד אמסלם: בוא תסביר לי איפה זה כתוב.

גלעד קריב: אכן, כשיש פסיקה מפורשת שנוגעת בנושא הזה, זה חלק מהחוק.

דוד אמסלם: לא הבנת.

דוד אמסלם: גם לא כתוב.

דוד אמסלם: עזוב.

דוד אמסלם: לא כתוב שחוק-יסוד זה חלק מהחוקה.

דוד אמסלם: במדינת ישראל אין חוקה.

דוד אמסלם: אבל מה, אמרתי לך, אהרן ברק החליט שיש חוקה – –

גלעד קריב: אהרן ברק.

דוד אמסלם: – – האדמו"ר שלכם, ואחריו – – –

גלעד קריב: אתה יודע, מנחם בגין היה רואה אותך ומתבייש.

גלעד קריב: מנחם בגין היה שומע אותך ומתבייש.

דוד אמסלם: אני עוד מעט אדבר איתך על מנחם בגין.

גלעד קריב: אה.

דוד אמסלם: ובעצם, מה שקורה בפועל – שהם ממציאים חוקה לעצמם, ממציאים כללים לעצמם.

דוד אמסלם: דרך אגב, איפה שזה מתאים להם – מפעילים; איפה שלא – לא.

דוד אמסלם: היום שמחתי לשמוע – קפצה לי ידיעה קודם שהיועץ המשפטי מאפשר לראש הממשלה למנות את ראש המוסד החדש.

דוד אמסלם: אני שמח מאוד.

דוד אמסלם: ככה זה עובד.

דוד אמסלם: אמרתי לך, כשרוצים – בסדר.

דוד אמסלם: יושב-ראש רשות החברות לא מאפשר לי כבר כמה חודשים טובים, ולא משנה שיש פה 70 חברות בעשרות מיליארדי שקלים.

דוד אמסלם: מה זה חשוב?

דוד אמסלם: אם אפשר להפריע לדוד אמסלם, למה לא? למה לא?

דוד אמסלם: דרך אגב, זה תהליך שהתחלתי עוד לפני הבחירות.

דוד אמסלם: לא ידענו שיהיו בחירות.

גלעד קריב: תפנה לבג"ץ.

דוד אמסלם: אבל מה זה חשוב?

דוד אמסלם: אתה באמת מאמין לזה, מר קריב?

דוד אמסלם: אתה מאמין להם?

דוד אמסלם: אתה באמת מאמין?

גלעד קריב: אני כן.

דוד אמסלם: כן?

דוד אמסלם: אני אסביר לך – בגלל שזה חלק מהמערכת שלכם, אמרתי לך.

גלעד קריב: כיוון שאתה רואה כאן רק את הדוגמאות ההפוכות.

גלעד קריב: אבל אתם רוצים בית משפט שיהיה כנוע לכם, כמו כל דבר בשלטון.

דוד אמסלם: אנחנו רוצים הגינות.

גלעד קריב: אתם רוצים יועץ משפטי לממשלה שכפוף אליכם; מבקר מדינה שכפוף אליכם.

מאי גולן: – – –

דוד אמסלם: מר קריב, אני אספר לך מה הבעיה.

קריאות: – – –

מנסור עבאס: שנייה, אדוני השר.

מנסור עבאס: חבר הכנסת גלעד קריב, נתתי לך מעל ומעבר, אז אנא ממך, תן לשר להשלים את דבריו.

מאי גולן: – – –

דוד אמסלם: אני רוצה לומר לך משהו, חבר הכנסת קריב.

מנסור עבאס: אני לא הערתי לך שום הערה.

מנסור עבאס: בבקשה, תן לו להשלים את הדברים.

מנסור עבאס: חבל.

דוד אמסלם: חבר הכנסת קריב, אני טוען: חוקים אמורים לחוקק בכנסת ישראל.

קריאה: – – –

דוד אמסלם: רק שנייה.

דוד אמסלם: דרך אגב, הם בהירים מאוד; הם כתובים; יש ועדות בכנסת, דנים עליהם, ובית המשפט העליון לא צריך לחוקק שום חוק.

דוד אמסלם: הוא צריך לפרש, לקרוא את החוק בעברית ולהחליט על פי החוק.

דוד אמסלם: ממציאים דברים מבוקר עד ערב כשזה לא מתאים להם.

קריאה: – – –

דוד אמסלם: בגלל שהם בעצם קובעים, מנהלים את המדינה הלכה למעשה, ואתה יודע את זה, אבל זה פשוט מתאים לכם.

דוד אמסלם: אמרתי, זה חלק מהאורגן שלכם.

דוד אמסלם: הנושא השני שאני רוצה להתייחס אליו, לפני שאני מגיע להצעת החוק – אדוני היושב-ראש, אני ראיתי או שמעתי שהוגש כתב אישום נגד האנשים שבעצם ביצעו את הלינץ' בבת ים.

דוד אמסלם: אני בכלל חושב שזה מעשה זוועה.

דוד אמסלם: כשראיתי אותו בטלוויזיה הזדע

דוד אמסלם: זעתי – הזדעזעתי בכלל איך יהודים יכולים לעשות דבר כזה, לעצור בן אדם שנקלע במקרה לאיזשהו מקום ולתת לו מכות, לנסות כמעט להרוג אותו.

דוד אמסלם: זה פשוט לא יאומן כי יסופר.

דוד אמסלם: אני פשוט התחלחלתי.

דוד אמסלם: אותו דבר קרה גם ביפו ובעכו, שערבים עשו את זה ליהודים, ואני חושב שבעצם הם צריכים להיענש באופן חמור מאוד.

דוד אמסלם: אלימות זו אלימות, זה לא משנה כרגע מול מי ולמה.

דוד אמסלם: אבל אני קראתי שהפרקליטות – ביפו לא האשימו אותם במניעים גזעניים, בגלל שלא היו ראיות, אבל בבת ים הואשמו בנושא גזעני.

דוד אמסלם: אז אני מבין שביפו הם חשבו שהאנשים שם עברו והם הרביצו סתם ככה, אוהדי כדורגל.

דוד אמסלם: זה מראה לך, מר קריב, איך גם הפרקליטות עובדת – לא רק בית המשפט, כל המערכת הזאת.

דוד אמסלם: כל המערכת הזאת.

דוד אמסלם: אני גם שומע בטלוויזיה – מראיינים איזה מישהו מלוד, אדוני היושב-ראש, ושואלים אותו: תגיד, מה אתה אומר על השכן שלך, היהודי?

דוד אמסלם: הוא אומר: תקשיבו, אין לנו בעיה עם תושבי לוד, אבל אלה – מתנחלים.

דוד אמסלם: אני עד היום חשבתי שאתם קוראים מתנחלים למי שגר ביהודה ושומרון, לא ידעתי שיש מתנחלים גם בלוד.

דוד אמסלם: זאת אומרת יהודים.

דוד אמסלם: אני הגעתי למסקנה – למה הוא מתכוון ב"מתנחלים"?

דוד אמסלם: אלה יהודים דתיים עם כיפה שבאים לגור בלוד.

דוד אמסלם: זאת הבעיה שלו.

דוד אמסלם: אם זה היה חילוני מנותק מהמסורת – אין לו בעיה; יש לו בעיה עם היהודי שהוא קורא לו "המתנחל".

דוד אמסלם: הוא לא מבין בכלל מה הקשר של מתנחל בלוד או בקריית מלאכי.

מנסור עבאס: לא, אבל אני חושב שהם מתכוונים לאלו שבאו מחוץ לעיר.

דוד אמסלם: לא, לא, הוא דיבר על האנשים שבאו וגרו שם, גם ביפו.

דוד אמסלם: הרי ממה ביפו הם התעצבנו?

דוד אמסלם: מהחבר'ה שבאו ללמוד שם, פתחו שם ישיבה.

דוד אמסלם: אנחנו צריכים לבקש אישור מהחבר'ה הערבים לפתוח ישיבה.

דוד אמסלם: ומה אומר השמאל?

דוד אמסלם: חבר'ה, לא להרגיז אותם.

דוד אמסלם: למה חייבים?

גלעד קריב: זה מה שאומר השמאל?

דוד אמסלם: בוודאי.

דוד אמסלם: למה חייבים להרגיז את הערבים?

דוד אמסלם: דווקא שם?

דוד אמסלם: רבותיי, אני אסביר לכם איך זה עובד במדינת ישראל, ותבדקו אותי: בנצרת עלית יש 20% ערבים, אם לא יותר; בירושלים יש שכונות יהודיות – נווה יעקב, פסגת זאב – עם אחוזים גדולים של ערבים.

דוד אמסלם: אף אחד לא נכנס לבית חנינא.

דוד אמסלם: מי שייכנס לבית חנינא זה בעצם פרובוקציה, צריך לשמור שם, להביא מג"ב לשמור אותו.

דוד אמסלם: למה?

דוד אמסלם: ככה זה עובד.

דוד אמסלם: בעיר דוד זה מתנחלים; בעיר העתיקה?

דוד אמסלם: חס ושלום.

דוד אמסלם: אמרתי גם, כשאני הייתי בוועדת הפנים, המינהל הוציא מכרז לתרשיחא, לבני המקום.

דוד אמסלם: מה הוא הגדיר?

דוד אמסלם: רק בני המקום, אי-אפשר לבוא מבחוץ.

דוד אמסלם: אמרתי: יש מכרז כזה במדינת ישראל?

דוד אמסלם: איפה, בירוחם?

דוד אמסלם: איפה?

דוד אמסלם: לכן זה עובד ככה: מה ששל הערבים – של הערבים, ליהודים אסור, ומה ששל היהודים – כמובן השמאל: מה, אתם גזענים?

דוד אמסלם: גם זה של הערבים.

גלעד קריב: זה גם השמאל.

דוד אמסלם: ככה זה עובד.

דוד אמסלם: תבדוק אותי בכל נושא.

דוד אמסלם: בכל נושא, דרך אגב.

גלעד קריב: כל נושא.

גלעד קריב: 12 שנים.

מנסור עבאס: אז אתם צריכים לבקש שוויון.

דוד אמסלם: אנחנו צריכים עכשיו, כן, לבקש מכם אישור לפתוח ישיבה בלוד, ברמלה.

דוד אמסלם: אם לא – אנחנו מתגרים בכם.

דוד אמסלם: מתגרים.

דוד אמסלם: אנחנו מתנחלים.

דוד אמסלם: הנושא השלישי שרציתי לדבר עליו – אני שומע את אביגדור ליברמן ועוד כל מיני חברי כנסת מהשמאל – דרך אגב, רוב הפרשנים – – –

גלעד קריב: רק תזכיר לנו, השר, מה הנושא שהוא מציג בשם הממשלה?

דוד אמסלם: מר קריב, אתה מפריע לי.

גלעד קריב: אני מבין.

גלעד קריב: רק תזכיר לנו על מה אנחנו מדברים.

דוד אמסלם: מר קריב, כשאתה תהיה מה שנקרא "החניך התורן" של הכנסת, אז בוא תעיר לנו.

דוד אמסלם: אחראי לנימוסים.

גלעד קריב: רק תזכיר, שאני אדע למה להתכונן.

גלעד קריב: מה הנושא, שוב?

מאי גולן: – – –

דוד אמסלם: לא חשוב.

דוד אמסלם: אתה במשך הזמן – – –

גלעד קריב: קורונה?

גלעד קריב: פקודת – – –

דוד אמסלם: אתה חדש פה.

דוד אמסלם: במשך הזמן תלמד איך זה עובד.

גלעד קריב: אני רוצה ללמוד ממך.

מאי גולן: לא יהיה הרבה זמן.

דוד אמסלם: עכשיו, אני רוצה לומר כזה דבר: אני שומע את ליברמן בטלוויזיה ועוד כל מיני ח"כים מהשמאל שאני לא זוכר את שמותיהם, וכמעט כל הפרשנים, מאשימים את ראש הממשלה בפתיחת מבצע שומר החומות מול החמאס ממניעים פוליטיים.

דוד אמסלם: הזדעזעתי לשמוע את זה.

דוד אמסלם: אני מבין שראש הממשלה – עוד מעט הם יגידו – – –

מוסי רז: אנחנו הזדעזענו לשמוע שהוא פתח במלחמה.

דוד אמסלם: אני אסביר.

דוד אמסלם: לכאורה – בוודאי, כפי שאמרתי, אתם בשמאל, לא מעניין אתכם כל כך מה קורה עם היהודים פה; זה לא הרעיון.

דוד אמסלם: אתם דואגים לערבים, גם בעזה.

דוד אמסלם: מה זה משנה שהם יורים טילים על שדרות, על נתיבות?

דוד אמסלם: מה זה מעניין אתכם?

מוסי רז: כמה יהודים נהרגו – – –

דוד אמסלם: שנייה, דקה.

דוד אמסלם: אני מניח שאם על וושינגטון היו יורים טילים ככה, הם היו יושבים בשקט.

דוד אמסלם: היו אומרים: מה פתאום, חבר'ה, אנחנו נשלח להם תרופות.

מוסי רז: כמה יהודים נהרגו אחרי שהוא פתח במלחמה?

מוסי רז: בגלל שהוא פתח במלחמה.

דוד אמסלם: שנייה, דקה.

דוד אמסלם: אז אתם לא מתביישים?

דוד אמסלם: באמת.

דוד אמסלם: הרי אתם רואים מציאות מעוותת כל כך, אתם מייצרים מציאות מעוותת כל כך, שאני לא מאמין שאתם מאמינים לה.

דוד אמסלם: לא הגיוני.

דוד אמסלם: הרי עוד מעט אתם תגידו שראש הממשלה שלח להם את הטילים, התקשר לדף, אמר לו: עכשיו תירה.

דוד אמסלם: למה?

דוד אמסלם: בגלל שבנט עוד מעט יושב עם לפיד.

גלעד קריב: התבלבלת, הוא לא נתן את הטילים – את הכסף לטילים.

גלעד קריב: אתה טועה, את הכסף לטילים הוא נתן.

מאי גולן: – – –

דוד אמסלם: תראו איזה הזויים אתם.

דוד אמסלם: תראו, אתם השתגעתם.

דוד אמסלם: תראו מה קרה לכם.

גלעד קריב: הוא רק נתן את הכסף לטילים, לא את הטילים עצמם.

מאי גולן: – – –

דוד אמסלם: אני אגיד לך, מר קריב, אתה אמרת שמנחם בגין היה מתהפך בקברו.

דוד אמסלם: בוא אני אספר לך.

דוד אמסלם: בשנת 1982 – – –

גלעד קריב: לא, לא, אני לא אמרתי.

דוד אמסלם: נער הייתי וגם זקנתי.

דוד אמסלם: בשנת 1982, כשמנחם בגין הורה על הפצצת הכור בעיראק, מה שקרה, השמאל – –

מוסי רז: זה לא היה ב-1982.

דוד אמסלם: – – השמאל האשים אותו שהוא עושה את זה לצורכי בחירות.

דוד אמסלם: דרך אגב, תקרא, בגלל שככה אתם בנויים.

דוד אמסלם: אמרתי, אתם מביאים באמת את הקיצונית לרמה של טירוף.

דוד אמסלם: אתם לא מתביישים?

דוד אמסלם: אתם לא מתביישים?

דוד אמסלם: יהיה ראש ממשלה במדינת ישראל שישלח חיילים וישלח טייסים להפציץ סתם, בשביל בחירות?

דוד אמסלם: נראה לכם הגיוני?

דוד אמסלם: רק במוח המעוות שלכם זה קיים.

דוד אמסלם: למה?

דוד אמסלם: השנאה שלכם היא כל כך עצומה – –

גלעד קריב: אני אחזור כשתתייחס לנושא – – – שנאה – – –

דוד אמסלם: – – שאתם לא בוחלים בשום תיאור, גם מטורף ביותר – –

גלעד קריב: אני אחזור כשתתייחס לנושא.

דוד אמסלם: – – שמא רק – אולי יעניק לכם עוד כמה אחדים.

דוד אמסלם: הרי אף אחד לא חושב, לא מאמין לכם.

דוד אמסלם: תתביישו לכם שככה אתם מדברים.

דוד אמסלם: ומה האסון הגדול?

דוד אמסלם: שגם בחוץ לארץ האנטישמים מצטטים אתכם.

דוד אמסלם: הם אומרים ליברמן, הם אומרים לפיד; הם אומרים שראש הממשלה פתח את המלחמה בגלל הסיפור של בנט עם לפיד, הממשלה.

דוד אמסלם: תבינו לאן אתם מובילים את זה.

דוד אמסלם: אתם מתפלאים אחרי זה שיש אנטישמיות גוברת בעולם?

דוד אמסלם: הרי אתם חלק מהדלק שלה.

מאי גולן: הם מתדלקים אותה.

דוד אמסלם: אתם מתדלקים אותה, אתם ממציאים אותה פה; לא שלשם אתם מכוונים, אבל זאת התוצאה הלכה למעשה.

דוד אמסלם: לכן אני אומר לפעמים: לאיזה שפל אתם יכולים להגיע?

דוד אמסלם: לאן?

דוד אמסלם: כמה נמוך אפשר לרדת?

דוד אמסלם: מעולם לא היה ראש ממשלה בימין שבשעת משבר ביטחוני לא גיבה את הממשלה.

דוד אמסלם: אין דבר כזה.

דוד אמסלם: זה, דרך אגב, חלק מהדנ"א של אנשי הימין: כשאנחנו נמצאים במצוקה – עם ישראל מתלכד.

דוד אמסלם: אני לא זוכר שכשאהוד אולמרט פתח במלחמת שלום הגליל השנייה – לא משנה, מלחמת לבנון השנייה – מישהו מהימין בא ותקף אותו.

מוסי רז: תקפו.

מוסי רז: כנראה אתה לא זוכר טוב.

מוסי רז: כנראה יש לך בעיות זיכרון.

דוד אמסלם: בוודאי לא על זה שהוא פתח במלחמה.

מוסי רז: בעיות קשות.

מוסי רז: לא רק תקפו.

מוסי רז: למה הוא הפסיק את המלחמה?

דוד אמסלם: משהו אחר.

מוסי רז: אה, משהו אחר.

מוסי רז: למה הפסקת את ההרג?

מוסי רז: למה אתה לא רוצה שייהרגו עוד חיילים?

מוסי רז: רק למות אתה רוצה, שאנשים ימותו.

מוסי רז: זה מה שמעניין אותך.

דוד אמסלם: זה לגיטימי שיש ויכוח מתי לעצור – –

מוסי רז: תגיד שזה מה שאתה רוצה.

מאי גולן: – – –

דוד אמסלם: – – בגלל שכולנו, גם עכשיו – –

מאי גולן: – – –

דוד אמסלם: – – בגלל שכולנו לא יכולים לקבל את זה שאזרחי מדינת ישראל לא יכולים לחיות בשקט.

דוד אמסלם: כולנו.

דוד אמסלם: זה חלק מהכבוד הלאומי.

מוסי רז: גילינו שאתה גם לא רוצה שהם יחיו בשקר.

דוד אמסלם: אבל אתם – כשאני שומע את דנה וייס שואלת את שר הביטחון:

דוד אמסלם: האם לדעתך המבצע נוהל בלי מניעים פוליטיים?

דוד אמסלם: אתה מבין?

דוד אמסלם: כתבת שואלת ראש ממשלה.

דוד אמסלם: תראה מה עובר לה בראש – אני מתחלחל.

דוד אמסלם: אני לא מאמין שאני שומע דברים כאלה.

מוסי רז: אז תודה שהמבצע היה טיפשי, לא ממניעים פוליטיים.

מאי גולן: לא, הייתם צריכים פשוט לתת להם – – –

מוסי רז: – – – לא ממניעים פוליטיים – מחוסר הבנה של ראש הממשלה.

מאי גולן: – – –

דוד אמסלם: אוקיי, רבותיי.

דוד אמסלם: עכשיו אני רוצה לעבור להצעת החוק, ברשותך, אדוני היושב-ראש, בקצרה.

מאי גולן: – – –

מוסי רז: מהיגררות אחרי הימין הקיצוני.

מנסור עבאס: טוב, אנחנו נכנסים לישורת האחרונה.

מוסי רז: אבל ישראלים נהרגו, זו התוצאה.

דוד אמסלם: דרך אגב, עם כל מה שאני אומר, בנט וגדעון סער עוד יושבים איתכם, מפלרטטים איתכם.

מאי גולן: יש להם אחדות – שנאת חינם, דודי.

דוד אמסלם: אתם מבינים?

דוד אמסלם: אתם מבינים עם מי יש לכם עסק, גדעון סער ובנט?

דוד אמסלם: תבינו.

דוד אמסלם: אלה האנשים שאתם רוצים לשבת איתם בממשלה.

דוד אמסלם: עכשיו לגבי החוק הזה.

דוד אמסלם: אנחנו מדברים על תקנות סמכויות מיוחדות להתמודדות עם נגיף הקורונה החדש.

מנסור עבאס: בדיוק.

דוד אמסלם: בגדול, אנחנו מדברים על תיקון המאריך עד ליום 30 במאי את תוקפן של תקנות סמכויות מיוחדות להתמודדות עם נגיף הקורונה.

דוד אמסלם: התקנות מבקשות להאריך את המועד של יציאת ישראלים ממדינת ישראל למדינות שבתוספת, קרי, אוקראינה, אתיופיה, ברזיל, דרום אפריקה, הודו, מקסיקו וטורקיה, למעט כמובן דברים ונושאים – מקרים חריגים.

דוד אמסלם: אנחנו מבקשים את האישור של הכנסת בגלל שזה לא בא – זה מעבר – – –

יואב קיש: כי אין ועדה.

דוד אמסלם: אין ועדה, אז לכן הכנסת צריכה לאשר את זה.

דוד אמסלם: תודה רבה.

מנסור עבאס: תודה, אדוני השר.

מנסור עבאס: אנחנו מתחילים עם רשימת הדוברים: חבר הכנסת אחמד טיבי – אינו נוכח; חבר הכנסת אוריאל בוסו – אינו נוכח.

מנסור עבאס: חבר הכנסת משה ארבל; אבוטבול, סליחה.

מנסור עבאס: אתה מציג עוד חוק, השר?

מנסור עבאס: אתה תציג עוד חוק, יואב?

יואב קיש: לא, סיימנו, זהו.

יואב קיש: יש שני חוקים.

יואב קיש: אני לא – – –

דוד אמסלם: אני אמשיך – – –

יואב קיש: יש לך המשך, השר דודי אמסלם?

דוד אמסלם: אני פה לכל עניין.

יואב קיש: בדיוק.

יואב קיש: השר דודי אמסלם ימשיך להציג, מה שנקרא.

משה אבוטבול: כן, מונה.

משה אבוטבול: מונה, אדוני היושב-ראש.

משה אבוטבול: מונה.

מנסור עבאס: שלוש דקות, אדוני.

משה אבוטבול: כבוד היושב-ראש, כנסת נכבדה, כבוד השר, יש רגעים שצריך גם להגיד מילה טובה והערכה למי שבמעשה שלהם פועלים לקדם נושא כאוב שרבים וטובים מאיתנו רוצים כבר לראות בפתרונו ובסיומו – השבת הבנים השבויים הביתה.

משה אבוטבול: הדברים אמורים כלפי החלטת ועד עובדי חברת החשמל, שהודיעו: לא נתקן את קווי החשמל בעזה עד שישיבו את השבויים.

משה אבוטבול: ההודעה באה, כמובן, כאות הזדהות ותמיכה במאבק הצודק להשבת הדר גולדין, אורון שאול ואברה מנגיסטו, השבויים בידי החמאס ברצועת עזה.

משה אבוטבול: יושב-ראש הוועד, מר מיקו צרפתי, הודיע שאם הם יתבקשו על ידי הנהלת חברת החשמל, כשיתאפשר, לתקן את הקווים – אנו נבקש מהעובדים לסרב לתקן עד השבת הבנים הביתה.

משה אבוטבול: הוא גם ציין שהוא מקיים קשר עם המשפחות, ובעיקר עם משפחת גולדין.

משה אבוטבול: צר לי שחברת החשמל לא מגבה באופן ברור מספיק את הצעד הזה, המתבקש מאליו, כי אם בחמאס עשו ועושים יום-יום חושך למשפחות היקרות, חושך מתמיד וכאב יום-יומי לכל אחד מבני המשפחות, שלא יצפו שאנו הישראלים נביא אור לבתים שלהם ברצועה.

משה אבוטבול: לא ייתכן שבקשה הומנית מלאה רגש וכאב עצום להשיב את הבנים הביתה, לאחר שנים של סבל, לא תיענה על ידי אויבינו בחמאס.

משה אבוטבול: ואיתנו תמיד מה ידברו ויטיפו לנו כל היום על רגש, רחמים כלפי העזתים היושבים בחושך.

משה אבוטבול: זהו מוסר כפול: מצד אחד לענות את המשפחות האומללות, המצפות שנים ליקיריהן, ומצד שני לפנות ברגש אלינו הישראלים ולמדינת ישראל לחבר להם בעזה חשמל, להשיג להם תרופות ועוד כהנה וכהנה.

משה אבוטבול: אני דווקא מכאן קורא לכל חברי הכנסת מהסיעות הערביות – מרע"מ, מבל"ד, מהמשותפת – וגם מחברי מרצ: נצלו את כל יכולת

משה אבוטבול: כם ואת כל כוחכם וקשריכם להפריד בין הדברים ולהחזיר מיידית ללא כל תנאי מוקדם את הבנים שלנו הביתה.

משה אבוטבול: אתם תמיד, בנאומים שלכם חוצבי להבות האש, מדגישים את הסבל של הציבור הערבי.

משה אבוטבול: אולי פעם תתרגשו ותפעלו למען השבויים?

משה אבוטבול: אולי תתעלו קצת מעל השיקולים הפוליטיים ותטפלו גם בזה?

משה אבוטבול: יש גבול לאטימות ולשנאה.

משה אבוטבול: יש צפייה לראות פעם שהשמאל מפעיל את מיטב קשריו למען השבויים בידי החמאס.

משה אבוטבול: דמעות יש גם לאימהות היהודיות היושבות בציון והמצפות לבנים שלהן שישובו הביתה.

משה אבוטבול: תודה רבה.

מנסור עבאס: תודה, חבר הכנסת משה אבוטבול.

מנסור עבאס: חבר הכנסת עופר כסיף – לא נמצא, אינו נוכח; חבר הכנסת עיסאווי פריג' – אינו נוכח.

מנסור עבאס: חבר הכנסת אבי מעוז, בבקשה.

מנסור עבאס: שלוש דקות.

אבי מעוז: אדוני היושב-ראש, חבריי חברי הכנסת, מאז החלו הפוגרומים ומעשי הלינץ' של מחבלים ערבים כנגד יהודים בשבועות האחרונים רבים שואלים ותמהים: איפה משטרת ישראל?

אבי מעוז: מדוע היא מתנהלת כמו כוח יוניפי"ל של האו"ם?

אבי מעוז: מנין הגיעה המדיניות הרופסת וההתנהלות מן האו"ם הזאת, שמה שמנחה אותה הוא רק איך לא להסלים את המצב, גם במחיר הפקרת חיי יהודים, שרפת בתי כנסת ומשפחות מפוחדות נצורות בבתיהן?

אבי מעוז: אדוני היושב-ראש, אנסה לשפוך אור על תמיהות אלו.

אבי מעוז: "יוזמות אברהם" כהגדרתו הוא ארגון יהודי-ערבי לשינוי חברתי ולקידום שילוב ושוויון בין יהודים וערבים אזרחי ישראל אשר דוגל גם בהקמת מדינה פלסטינית לצד מדינת ישראל.

אבי מעוז: אחד ממיזמי הארגון הוא "קהילות בטוחות", והוא נועד לקידום שירותי אכיפה ושיטור הוגנים ומועילים עבור האזרחים הערבים באמצעות שינוי יסודי באופן השיטור כלפיהם.

אבי מעוז: הרבה מן הפעולות והשינויים שנעשו במשטרה לאחר דוח ועדת אור נעשו בעידוד וסיוע של הארגון, לאחר שהארגון הציג עצמו בפני אנשי משטרת ישראל כארגון א-פוליטי שממומן על ידי יהודים מארצות הברית המזוהים עם הזרם המרכזי שם.

אבי מעוז: מה שלא ידעו אז במטה הארצי זה שמדובר בארגון שמאל קיצוני שממומן על ידי הקרן לישראל חדשה ושגרירויות של מדינות זרות.

אבי מעוז: במקביל, כפי שפורסם לפני כמה שנים על ידי העיתונאי קלמן ליבסקינד, הארגון מימן נסיעות לחוץ לארץ לקצינים רבים במשטרה, תוך כדי שהארגון מעורב בקביעת חומרי הלימוד וההדרכה בחלק מהקורסים הבכירים ביותר של משטרת ישראל, ואנשי הארגון מעבירים בהם הרצאות.

אבי מעוז: מי שהיה חתום, למשל, על חוברת המסכמת את ההדרכה בקורס לתת-ניצבים היה חבר הנהלה של עמותת זוכרות, שתומכת בזכות השיבה.

אבי מעוז: התכנים שבהם אנשי הארגון ביקשו להנדס את תודעת הפיקוד הבכיר של משטרת ישראל היו מאוד ברורים במגמתם.

אבי מעוז: בהתנגשויות שבין המשטרה לפורעים ערבים, המשטרה היא שאמורה לתקן את דרכיה ולהכיל את הפרעות, הפוגרומים ומעשי הלינץ'.

אבי מעוז: מההתרחשויות בשבועות האחרונים נראה שהתכנים הופנמו היטב.

אבי מעוז: מבחינת המנכ"לים המשותפים של הארגון, מי אשם בפרעות תשפ"א?

אבי מעוז: היהודים.

אבי מעוז: האחד, ד"ר אבו ראס, כתב בגלובס כי – אני מצטט: אירועים חמורים אלה הם תוצאה של הסלמה מכוונת שמניעיה פוליטיים.

אבי מעוז: כולנו קורבנות של מבצע הצלת נתניהו.

אבי מעוז: השני, אמנון בארי סולציאנו, שבעבר הביע תמיכה באירועי הנכבה, האשים בחשבון הטוויטר שלו במהומות בערים המעורבות את אנשי הימין ואת ראש העיר שנפגש איתם.

אבי מעוז: אדוני היושב-ראש, כאשר משטרת ישראל פועלת לאורך שנים ארוכות בצורה הדוקה עם ארגון שמאל קיצוני שעמדותיו מקדמות בפועל את מימוש התפיסה של מדינת כל אזרחיה, אין להתפלא על המעילה החמורה בתפקידה, כאשר כל מטרותיה של המשטרה בפרעות תשפ"א הן הרגעת השטח וזהירות מהתססה, במקום למלא את תפקידה במיגור הטרור ובהגנה על אזרחי ישראל היהודים מאויביהם הקמים עליהם לכלותם ולנשלם מארצם.

אבי מעוז: תודה רבה.

מנסור עבאס: תודה.

מנסור עבאס: חבר הכנסת ישראל אייכלר – אינו נוכח; חבר הכנסת ווליד טאהא; עיסאווי, (שואל בערבית: אתה רוצה לבוא?)

עיסאווי פריג': אני כאן.

מנסור עבאס: כן?

מנסור עבאס: אוקיי, אז אם אתה רוצה, אפשר.

מנסור עבאס: שלוש דקות.

עיסאווי פריג': אדוני היושב-ראש, חברים וחברות, כבוד השר התורן דוד אמסלם, תראה, יש לי שני דברים שראש הממשלה עשה ואני חייב לציין אותם לחיוב: החיסונים נגד קורונה, שעכשיו ב-1 ביוני אנחנו נהיה במקום אחר – על זה מגיע לו שאפו; הדבר השני – שכולם אומרים שפתאום ידידי יושב-ראש הכנסת הנכבד, אבו מוחמד סייד עבאס מנסור, קיבל הכשר לחברה הערבית מראש הממשלה.

עיסאווי פריג': אז גם על זה שאפו.

עיסאווי פריג': אני חייב לציין את זה.

עיסאווי פריג': אבל מה שרציתי לציין היום זה מה שהיה בוועדה המסדרת.

עיסאווי פריג': חברים, הייתי היום חבר בוועדה והשתתפתי בדיונים.

עיסאווי פריג': ראיתי את החברים מהצד השני – מיקי זוהר, מרגי, יעקב אשר – כל החברים נמצאים בסיטואציה של קריזה.

מאי גולן: אתה לא התנהגת יותר טוב.

מאי גולן: גם אתה היית בקריזה לא פחותה.

עיסאווי פריג': מאי, כשראיתי אתכם, הייתם במצב של קריזה – –

מאי גולן: – – – בוא, תסתכל על עצמך במראה.

מאי גולן: ממש לא.

עיסאווי פריג': – – שאני לא דמיינתי לעצמי שאראה אתכם באטרף כזה.

עיסאווי פריג': פול גז בניוטרל.

מאי גולן: בינתיים ראיתי אותך – – – יאללה – – –

עיסאווי פריג': אני ישבתי שש שנים באופוזיציה, וחשתי כאוב ואוכל את עצמי שדוד אמסלם השר עומד כאן ואוכל אותנו – –

מאי גולן: ואללה, תתרגל.

עיסאווי פריג': – – אבל לא הגענו לרמה שראיתי היום בוועדה המסדרת.

עיסאווי פריג': איבדתם את הראש.

עיסאווי פריג': תתרגלו, יש סיכוי שתהיו ארבע שנים במצב הזה.

מאי גולן: לא יקרה, אל תדאג.

עיסאווי פריג': אנחנו נעשה את הכול כדי שזה יהיה.

מאי גולן: בעזרת השם, לא יקרה.

מאי גולן: לא יהיה.

מאי גולן: על אפך ועל חמתך לא יקרה.

מאי גולן: סמוך עליי.

עיסאווי פריג': את השם שימי בצד.

עיסאווי פריג': גם אנחנו – – – וגם בעזרתו.

מאי גולן: רק בעזרתו.

עיסאווי פריג': מכולם, מכולם.

מאי גולן: תחזור, תחזור לכאבים – – –

עיסאווי פריג': חברים, חברים, יש בית מחוקקים, יש דמוקרטיה – תקבלו את הדמוקרטיה.

עיסאווי פריג': כמו שהייתם אומרים לנו, אנחנו אומרים לכם; הדמוקרטיה, כנראה, יש סיכוי שתכריע שתשבו – –

מאי גולן: אתם שיחקתם משחק דמוקרטי היום?

מאי גולן: אתם שיחקתם משחק דמוקרטי?

מאי גולן: עיסאווי, תהיה אמיתי.

עיסאווי פריג': – – אז תעשו את זה בצורה מתורבתת, דמוקרטית וראויה.

עיסאווי פריג': תודה, אדוני היושב-ראש.

מאי גולן: אתם שיחקתם משחק דמוקרטי היום?

מאי גולן: איזו דמוקרטיה הייתה היום בוועדה המסדרת?

מאי גולן: שתי דקות קיבלתם כוח – כבר איבדתם את זה.

מאי גולן: לא ידעתם מה לעשות עם עצמכם.

מאי גולן: לא ידעתם איך להשתגע.

משה אבוטבול: עיסאווי, יש דמוקרציה, לא דמוקרטיה.

מנסור עבאס: תודה, חבר הכנסת עיסאווי פריג'.

מנסור עבאס: אוקיי.

מנסור עבאס: חברת הכנסת מרב מיכאלי – איננה; חברת הכנסת קרן ברק נמצאת?

מנסור עבאס: אינה נוכחת; חברת הכנסת מירב בן ארי – גם לא; חברת הכנסת יוליה מלינובסקי – גם לא; חבר הכנסת יואב סגלוביץ' – גם לא; חבר הכנסת יעקב מרגי – אינו נוכח; חבר הכנסת יצחק פינדרוס – אינו נוכח; חבר הכנסת אלכס קושניר – אינו נוכח; חבר הכנסת סעיד אלחרומי – אינו נוכח; אוסאמה סעדי – אינו נוכח; חבר הכנסת אלעזר שטרן – אינו נוכח; ינון אזולאי – אינו נוכח; חבר הכנסת מיקי לוי – אינו נוכח; חבר הכנסת אופיר סופר – אינו נוכח; חברת הכנסת קטי שטרית – אינה נוכחת.

מנסור עבאס: חברת הכנסת מאי גולן, שלוש דקות.

מאי גולן: אדוני יושב-ראש הכנסת, כנסת נכבדה, בית הכנסת האקווריום, בית הכנסת ישועת השם, בית הכנסת דוסא, בית הכנסת שערי עלייה, בית הכנסת אביר יעקב, בית הכנסת בית אליהו, בית הכנסת שערי שמיים, בית הכנסת מכינת מעוז.

מאי גולן: למי שתהה מה המשותף לכל אותם בתי הכנסת, זה עובדה אחת עצובה ובלתי נתפסת:

מאי גולן: כולם נשרפו בשבוע החולף על ידי פורעים, באכזריות אין קץ.

מאי גולן: כאן, במדינת ישראל, נשרפים בתי כנסת כאילו היינו בליל הבדולח באירופה או בימי הפרהוד בעיראק, שמהם אימי ברחה כשהגיעה לארץ ישראל.

מאי גולן: אני לא רוצה לדבר על בני הבלייעל שביצעו את המעשים האלה; אני מאוד מקווה שהם יירקבו בכלא לשנים ארוכות ולא יראו אור יום.

מאי גולן: אני כן רוצה לדבר על המנהיגות הערבית בימים אלו, במיוחד על אלו שמתיימרים לייצג אותם כאן בכנסת ישראל, בדמות סיעת הרשימה המשותפת; אלו שהתקשורת הישראלית ומחנה השמאל הקיצוני אוהבים להלל ולכנות "הקול השפוי".

מאי גולן: הם מוזמנים לאולפנים, מדברים במתק שפתיים על דו-קיום ואחווה גדולה בין העמים, אבל מתחת, מתחת לפני השטח, מצטיירת תמונה מעוותת, גסה, מכוערת ואחרת לגמרי.

מאי גולן: אמרתי "מתחת לפני השטח", אז ליתר דיוק, שיטוט קצר בד"ר גוגל מגלה ציטוטים שלהם שכל בית משפט – אבל כל בית משפט – במדינה מתוקנת, שפויה ודמוקרטית היה כבר מזמן פוסל אותם מלהתמודד לכל פרלמנט.

מאי גולן: אדוני היושב-ראש, אני מרגישה סוג של הרגשה מיוחדת כשאני נואמת את הנאום הזה דווקא לידך, ואני רוצה להסיר בהזדמנות הזאת את המסכות מעל תומכי הטרור שנמצאים פה בינינו.

מאי גולן: אז תקשיבו: ההתנגדות לכיבוש אפשרית ומותרת, והיא אחת הזכויות של עמים הנתונים תחת כיבוש, כפי שחיזבאללה פעל וניצח.

מאי גולן: המתיישבים היהודים בחברון הם גידול סרטני.

מאי גולן: עיסאווי פריג'.

עיסאווי פריג': תתמקדי בדברים שיחברו.

מאי גולן: אין דבר יותר נעלה מהשהיד – אתה מסכים עם זה, עיסאווי, נכון?

מאי גולן: משת"פ של טרור, אתה מסכים עם זה.

מאי גולן: אנחנו בעלי הארץ הזאת.

מאי גולן: השהיד הוא פורץ דרך, מסרטט בדמו את הדרך לחירות ושחרור.

עיסאווי פריג': לא מפרידים.

עיסאווי פריג': תחברי.

מאי גולן: על המחבל ברגותי, ששפוט למאסרי עולם בכלא הישראלי בגין רצח של יהודים, מה אמרתם?

מאי גולן: הם אמרו: יצאנו משיחה עם מנהיג הדומה לנו בדעותיו הפוליטיות.

מאי גולן: אתם כמעט, כמעט, חברים, לא תמצאו ראיונות שלהם וציטוטים על האזרחים הערבים – זוכרים?

מאי גולן: אזרחים, ערביי ישראל, אלה שאתם דווקא אמורים כן לייצג – רק כתב אישום חמור נגד מדינת ישראל.

מאי גולן: נשק בלתי חוקי?

מאי גולן: זה בכלל אשמת המשטרה, מה לנו ולזה?

מאי גולן: הרי אתם מייצגים את תושבי רצועת עזה, לא את תושבי ישראל הערבים.

מאי גולן: אם יש משהו חשוב שחשפו הפוגרומים של השבוע האחרון זה את החידלון של אותם אלה שמתיימרים לייצג את המנהיגות הערבית, את הרפיסות, את הצביעות, את תמיכתם הבלתי-מסויגת בטרור.

מאי גולן: רק אחרי כמה ימים, מעטים מהם נזכרו למלמל איזה משהו שקרי על אודות דו-קיום.

מאי גולן: אז מעל בימת הכנסת הנכבדה הזאת, המאוד-נכבדה הזאת – עוד דקה, חצי דקה – יש לי מסר לאותם עבדים נרצעים של החמאס: אתם רואים את ספר החומש הזה, הקדוש הזה – –

מנסור עבאס: אסור, מאי.

מאי גולן: – – שנשרף בלוד בבית כנסת?

מנסור עבאס: מאי, אסור לעשות את זה.

מאי גולן: זאת תהיה עדות למי אנחנו ומי אתם.

מאי גולן: זה יישאר לעד עדות נצחית למאורעות תשפ"א.

מנסור עבאס: אוקיי.

מנסור עבאס: חברת הכנסת מאי גולן, אסור לעשות את זה.

מאי גולן: הריח השרוף שלו יזכיר לנו כל הזמן כמה זכות אבותינו חזקה על הארץ הזאת.

מנסור עבאס: נא לסיים, חברת הכנסת מאי גולן.

מאי גולן: ככל שתנסו לפגוע בנו יותר, רק נצמח ונתחזק.

מאי גולן: תראו את הספר הקדוש הזה.

מאי גולן: אם לכם היו שורפים קוראן, הייתם שורפים את הארץ.

עיסאווי פריג': – – –

מנסור עבאס: תודה, תודה, חברת הכנסת מאי גולן.

מאי גולן: צבוע, שקרן, חוצפן.

מאי גולן: שרפו לנו בתי כנסת, שרפו ספרי תורה.

מאי גולן: אין לך בושה.

מאי גולן: תשפיל את הפנים שלך כשאני מראה ספר תורה קדוש.

מנסור עבאס: חברת הכנסת מאי גולן, תודה לך.

מאי גולן: כן, אדוני היושב-ראש, עוד משפט.

מנסור עבאס: תודה לך.

מאי גולן: עוד משפט, תרשה לי.

מאי גולן: כאן זו מדינת ישראל; המדינה הזאת צריכה לכבד את כל אזרחיה, רק שבפועל זה לא קורה.

מאי גולן: אנחנו נישאר כאן עם ספרי התורה הקדושים שלנו – –

מנסור עבאס: אוקיי.

מנסור עבאס: תודה לך, חברת הכנסת מאי גולן.

מאי גולן: – – עם בתי הכנסת שנשקם במהרה, ונבנה עוד רבים.

עיסאווי פריג': זהו?

עיסאווי פריג': סיימת?

עיסאווי פריג': עשר דקות, עשר דקות.

מאי גולן: אתם מוזמנים להצטרף – אתה מוזמן להצטרף לחבר שלך עזמי בשארה, המחבל מקטאר, שם תרגיש בבית.

מנסור עבאס: תודה, תודה, חברת הכנסת מאי גולן.

מאי גולן: זה הבית שלנו.

עיסאווי פריג': שנאה ועוד שנאה.

מאי גולן: כאן זו ארץ ישראל, מדינת היהודים.

מאי גולן: עזמי בשארה מחכה לך בקטאר.

מאי גולן: מחבלים.

מנסור עבאס: חברת הכנסת מאי גולן, תודה לך.

עיסאווי פריג': שנאה.

עיסאווי פריג': תמשיכי עם השנאה.

מוסי רז: תגידי, איך את מדברת?

עיסאווי פריג': תמשיכי עם השנאה.

עיסאווי פריג': תמשיכי עם השנאה.

מנסור עבאס: חבר הכנסת מאיר כהן – אינו נוכח.

מאי גולן: זה ספר תורה ששרפתם.

עיסאווי פריג': תמשיכי עם השנאה.

עיסאווי פריג': תמשיכי עם השנאה.

מאי גולן: – – – ששרפתם.

מנסור עבאס: חבר הכנסת איימן עודה – אינו נוכח; חברת הכנסת אבתיסאם מראענה – אינה נוכחת.

מאי גולן: – – –

עיסאווי פריג': תמשיכי.

עיסאווי פריג': תמשיכי עם השנאה.

מנסור עבאס: חברת הכנסת מאי גולן, די.

מאי גולן: מחבלים.

מאי גולן: בתי הכנסת ייבנו במהרה, עוד 100 ייבנו, על אפכם וחמתכם.

מנסור עבאס: תודה לך.

מנסור עבאס: תודה לך.

מאי גולן: – – – בכנסת ישראל.

מאי גולן: בעזה כבר היו תולים אתכם.

עיסאווי פריג': תמשיכי עם השנאה.

עיסאווי פריג': תמשיכי עם השנאה.

מנסור עבאס: תודה לך.

מאי גולן: בעזה הייתם – – – היו תולים את כולכם.

עיסאווי פריג': תמשיכי עם השנאה, זה מה שמתאים לכם.

מאי גולן: מחבלים בארץ ישראל – – – כל – – – שכלואים במדינה.

מאי גולן: כלואים.

מנסור עבאס: חברת הכנסת מאי גולן, לא היה צריך לעשות את ההצגה הזאת.

מאי גולן: אתה שומע את התגובות שלו?

מאי גולן: הצגה – אני הראיתי ספר תורה קדוש שנשרף במדינת ישראל.

מנסור עבאס: אנחנו מבינים את זה, אבל אסור.

מאי גולן: אתה הלכת וגינית את זה.

מאי גולן: אתה שומע איך הוא מצדיק את זה?

מאי גולן: זה לא טרור בכנסת ישראל?

מנסור עבאס: מאי.

מנסור עבאס: אוקיי.

מאי גולן: אתה בעצמך הלכת לבתי כנסת ואמרת כמה זה כואב.

מנסור עבאס: הלכתי לשם, כן.

עיסאווי פריג': – – –

מאי גולן: אם זה היה קורה במסגד?

מנסור עבאס: אבל יש פה כללים, ואנחנו כולנו צריכים לכבד את הכללים האלה.

מאי גולן: אם זה היה קורה במסגד, מה היה קורה?

מנסור עבאס: תודה לך.

מנסור עבאס: חבר הכנסת סמי אבו שחאדה – אינו נוכח; חבר הכנסת יעקב טסלר – אינו נוכח.

מנסור עבאס: חבר הכנסת יוסף טייב, בבקשה.

יוסף טייב: אדוני היושב-ראש, חבריי חברי הכנסת, קודם כול, אני רוצה לחזק את דבריה של חברת הכנסת מאי גולן.

יוסף טייב: הלוואי שהיינו רואים את הרשימה המשותפת מסתובבת בבתי הכנסת כמו שאתה עשית, אדוני היושב-ראש, לבוא ולהוקיע את הנגע הזה, ששורפים מקומות קדושים.

יוסף טייב: זה דבר שלא ייעשה משום צד, ואת הדבר הזה צריך לגנות, וחבל שזה לא נעשה.

יוסף טייב: אני רוצה לדבר על התופעה שראיתי היום בבוקר.

יוסף טייב: הייתי נוכח בוועדה המסדרת, אותה ועדה שדיבר עליה חבר הכנסת פריג'.

יוסף טייב: כל כך הרבה חוקים עמדו על הפרק שהיו יכולים לקבל פטור מחובת הנחה – אנשים, אלמנות ויתומים שמצפים שיבואו ויעזרו להם לסיים את החודש.

יוסף טייב: ישבתי עם אלמנה במשך שעה ו-40 דקות.

יוסף טייב: היא נעלה את הדלת עם ארבעת ילדיה, התחילה לבכות ולצרוח עליי: מי יטפל בי?

יוסף טייב: איבדתי את החוסן של המשפחה שלי.

יוסף טייב: היה אפשר באותו זמן להעלות את החוק של הרב יעקב אשר, חבר הכנסת אשר, ולדאוג לאותן משפחות.

יוסף טייב: אבל החלטתם לעשות פוליטיקה קטנה על הגב של 45 הרוגים, וחבל על כך.

יוסף טייב: היו כל כך הרבה חוקים – אם זה חוק המתמחים.

יוסף טייב: אנחנו בתקופה שכל כך הרבה חוקים – לצערי, אין ועדת חוקה, אין כנסת.

יוסף טייב: אתם רוצים לקחת את האפשרות הזאת של פטור מחובת הנחה?

יוסף טייב: תשתמשו בה לדברים טובים.

יוסף טייב: דווקא חוקים פרסונליים – זה מה שעניין אתכם?

יוסף טייב: אני מעריך כל אחד מחברי הכנסת פה במשכן, מהאופוזיציה ומהקואליציה, והייתי מצפה מכם לעמוד על הרגליים האחוריות כדי שהחוקים האמיתיים, החוקים החברתיים – ויש הרבה – שהגישו חברי כנסת שרצו פטור מחובת הנחה כדי לדאוג באמת לאזרחי ישראל – אני באמת מצפה שבפעם הבאה כך תנהגו.

יוסף טייב: תודה רבה.

מנסור עבאס: תודה, חבר הכנסת יוסף טייב.

מנסור עבאס: חבר הכנסת משה ארבל – אינו נוכח; חבר הכנסת עודד פורר – אינו נוכח.

מנסור עבאס: חבר הכנסת יבגני סובה, בבקשה.

יבגני סובה: אדוני היושב-ראש, חבריי חברי הכנסת, חבל שחברת הכנסת מאי גולן יצאה מהאולם.

יבגני סובה: אני מזדעזע ומזועזע כשאני רואה תורה שרופה מבית הכנסת.

יבגני סובה: אני חושב שכל מי שעשה מעשה כזה צריך להיכנס לכלא, חד-משמעית.

יבגני סובה: אבל בין זה לבין סילוף דברים – לא באשר לשרפת בית הכנסת; באשר למצב בחברה הערבית, בין היתר, באשר למצב של הסתה שמתרחשת במשך שנים – זה כבר תפקידה של המשטרה.

יבגני סובה: כשאנחנו ראינו את המעשים האלה בימים הלא-פשוטים האלה, חלקנו – הייתי אומר, רובנו – נסעו לבקר את האנשים שם.

יבגני סובה: אנחנו בשבוע שעבר באנו ללוד, לשכונת גני אביב בלוד.

יבגני סובה: התאספו למעלה מ-200 אנשים שרובם הגדול הם יוצאי ברית המועצות לשעבר; אלה האנשים שהצביעו לנו, למפלגת ישראל ביתנו.

יבגני סובה: אני חייב להגיד לכם ולשתף אתכם שבמשך 24 שנים מאז שעליתי לארץ לא ראיתי זעם כזה של אנשים, זעם של אזרחים – זעם נגד המשטרה, נגד הממשלה, נגד השלטון.

יבגני סובה: האנשים היו מוכנים – ואני חושב שעד היום הם מוכנים – לקחת נשק לידיים ולהגן על הרכוש שלהם.

יבגני סובה: אני ניסיתי להרגיע את האנשים, גם אביגדור ליברמן ניסה להרגיע, משום שבמדינת ישראל עדיין יש חוק.

יבגני סובה: המשטרה פועלת לפי החוק, שירות הביטחון הכללי פועל לפי החוק, ואוי לנו אם אנחנו נעודד הגנה על הבית בלי שאנחנו נדרוש את הדבר הזה מהמשטרה ומהשלטון.

יבגני סובה: למה אני בא בטענה לשלטון?

יבגני סובה: לא בגלל שאנחנו באופוזיציה – משום שזה תפקידו של השלטון.

יבגני סובה: הממשלה צריכה לטפל בביטחון של האזרחים, וזה לא משנה אם אלו יהודים, כשבתי הכנסת נשרפים, או ערבים שטוענים לאפליה, ושמעתי פה הרבה דברים.

יבגני סובה: אני מרוצה ממספר האנשים שנעצרו, כן, כמה שזה נשמע הזוי.

יבגני סובה: כן, אני מרוצה שנעצרו הרבה אנשים.

יבגני סובה: אני מאוד מקווה שגם יוגשו כתבי אישום נגד אותם פורעים ששרפו בתי כנסת, ואני גם מאוד רוצה לראות אנשים נכנסים לכלא לשנים ארוכות על מה שהם הרשו לעצמם לעשות בזמן המהומות.

יוסף טייב: – – –

יבגני סובה: אבל זה תפקידה של הממשלה.

יבגני סובה: מי שאמור לתת את הביטחון הזה זאת הממשלה.

יבגני סובה: במקום זה, מה הממשלה עושה?

יבגני סובה: מנסה כל הזמן לסלף עובדות, למצוא מישהו אחראי.

יבגני סובה: ועדת חקירה?

יבגני סובה: לא נקים; פה – נמצא מישהו אחר אשם.

יבגני סובה: חבר'ה, אנחנו לא בשלטון.

יבגני סובה: אנחנו לא בשלטון.

יבגני סובה: יש ראש ממשלה שכבר 12 שנה בשלטון.

יבגני סובה: מה הוא מפיל את זה על הפקידים?

יבגני סובה: מה הוא מפיל את זה על משרד המשפטים?

יבגני סובה: קח אחריות, תגיד שזו אחריות שלך.

יבגני סובה: אתה 12 שנה ראש הממשלה.

יבגני סובה: ביום הראשון של המהומות היית צריך לקרוא לשר לביטחון פנים שלך ולהגיד: אדוני, או שאתה מפסיק את זה בתוך יום או שאתה הולך הביתה, שם מפתחות על השולחן.

יבגני סובה: זה תפקידו של השר לביטחון פנים.

יבגני סובה: זה התפקיד שלו.

יבגני סובה: אם אתה לא מסוגל לקבל החלטות אופרטיביות, אז אולי תחשוב על מקום אחר לעבודה שלך.

יבגני סובה: אני משמיע לא רק את הקול שלי – אני משמיע את הקול של תושבי גני אביב.

יבגני סובה: הם ביקשו ממני להשמיע את זה פה מעל הדוכן.

יבגני סובה: אם המשטרה לא מסוגלת להשתלט על הפושעים בגני אביב, בלוד – לא בגני אביב, אלה שבאים לגני אביב – אז מישהו צריך לקחת אחריות, מישהו צריך ללכת הביתה בעקבות הדבר הזה.

יבגני סובה: אצלנו הממשלה, השלטון, הרגילו אנשים שיש סמכות אבל אין אחריות.

יבגני סובה: אני חושב שהדבר הזה פוגע בכולנו.

יבגני סובה: אני חושב שאם קורים דברים כאלה – אין לי כבר ציפייה מראש הממשלה, אבל לפחות מהאנשים שאחראים למשרדים הספציפיים; לא מוכנים לשאת באחריות ואפילו מתנגדים להקמת ועדת חקירה בשביל לבדוק את האירועים האלה, אז כנראה הם לא יודעים מה זה אחריות.

יבגני סובה: אם אנחנו לא נראה הסקת מסקנות ולקיחת אחריות מעשית, אז אנשים ימשיכו לא לסמוך על הממשלה, לא לסמוך על המדינה, לא על המשטרה, לא על שלטון החוק, ובסופו של דבר זה יוביל לאנרכיה.

יבגני סובה: כי אם בן אדם שאחראי לתחום ספציפי לא מוכן להודות בטעויות ולקחת אחריות, אז מה אתה מצפה שאנשים ייקחו אחריות?

יבגני סובה: שאזרחים ייקחו אחריות?

יבגני סובה: זו הדרישה שלי.

יבגני סובה: זו הבקשה שלי.

יבגני סובה: אל תספרו פה סיפורים על המנדטים, על הניצחון בבחירות.

מנסור עבאס: אוקיי.

יבגני סובה: תיקחו אחריות על המעשים, ובטח ובטח אל תתנגדו להקמת ועדת חקירה בעניין.

יבגני סובה: תודה רבה.

מנסור עבאס: תודה.

מנסור עבאס: תודה, חבר הכנסת יבגני סובה.

מנסור עבאס: אדוני השר, אתה רוצה לסכם או שנעבור להצבעה?

מנסור עבאס: אתה רוצה לסכם או שנעבור להצבעה?

קריאה: אפשר להצביע.

מנסור עבאס: אוקיי, חברי הכנסת, אנחנו עוברים להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון), התשפ"א–2021.

מנסור עבאס: נא להצביע.

מנסור עבאס: בעד התקנות – 6

מנסור עבאס: נמנעים – אין

מנסור עבאס: שישה חברי כנסת בעד, אפס מתנגדים, אפס נמנעים.

מנסור עבאס: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון), התשפ"א–2021, אושרו על ידי מליאת הכנסת.

מנסור עבאס: אנחנו עוברים לסעיף הבא בסדר-היום – – –

קריאה: – – –

מנסור עבאס: אוקיי.

מנסור עבאס: אז אנחנו נוסיף אותך, אז שבעה חברי כנסת.

קריאה: לפרוטוקול.

מנסור עבאס: לפרוטוקול, אוקיי.

מנסור עבאס: [רשומות (הצעות חוק, חוב' מ/1403).

מנסור עבאס: ]

מנסור עבאס: אנחנו עוברים לסעיף הבא בסדר-היום – הצעת חוק לתיקון פקודת המכרות (מס' 13), התשפ"א–2021, לקריאה ראשונה.

מנסור עבאס: יעלה ויציג את הצעת החוק שר האנרגיה, מורי לפילוסופיה, ד"ר יובל שטייניץ.

עיסאווי פריג': ב-1 ביוני – – –

מנסור עבאס: אני חשפתי סוד פה.

יובל שטייניץ: תודה רבה לאדוני היושב-ראש, ד"ר מנסור עבאס, תלמידי לפילוסופיה.

יובל שטייניץ: כשרואים אותך רואים שהפילוסופיה לא גרמה שום נזק.

יובל שטייניץ: למדת פילוסופיה ונשארת בחיים.

מנסור עבאס: כן.

יובל שטייניץ: אז זה רמז לכולם שכדאי ללמוד פילוסופיה.

מנסור עבאס: כן.

מנסור עבאס: כדאי ללמוד קצת אתיקה וגם לוגיקה.

יובל שטייניץ: לוגיקה.

יובל שטייניץ: הכול מעניין.

יובל שטייניץ: רבותיי חברי הכנסת, אני שמח להציג בפניכם את החוק לתיקון פקודת המכרות, 2021.

יובל שטייניץ: דברי הסבר קצרים: בהתאם להוראת פקודת המכרות הוקמה הקרן לשיקום המחצבות.

יובל שטייניץ: הקרן עוסקת בשיקום מחצבות שהסתיימה בהן החציבה, כלומר לאחר שהמחצבות הפסיקו את פעולתן לתמיד.

יובל שטייניץ: לשם כך הקרן גובה מבעלי המחצבות תשלומים קבועים לאורך כל שנות הפעילות של המחצבה.

יובל שטייניץ: מאחר שמשך חיי המחצבות ארוך, הרי שהכספים נגבים לאורך שנים ארוכות, והשימוש בהם מגיע רק בסיום הליך מיצוי העתודות במחצבה.

יובל שטייניץ: התוצאה היא שלאורך השנים הצטברו בקרן יתרות מזומן גבוהות – אנחנו מדברים על סכום של מעל 600 מיליון שקל, בין 600 ל-700 מיליון שקל – אשר אינן ניתנות לשימוש בשנים הקרובות, ולפיכך הן מושקעות כיום על פי מדיניות הקרן.

יובל שטייניץ: יתרות מזומן אלה נדרשות לנוכח הגירעון בתקציב המדינה שנוצר בעקבות משבר הקורונה, המחייב את האוצר למצוא מקורות תקציביים נוספים.

יובל שטייניץ: כשר אוצר לשעבר אני מבין את הצורך הזה של האוצר בימינו.

יובל שטייניץ: במסגרת התיקון לחוק מוצע לעשות שימוש ביתרות המזומן שנצברו בקרן המחצבות ולהעבירן זמנית לתקציב המדינה.

יובל שטייניץ: מאידך גיסא, האוצר מתחייב לתקצב את הקרן בכל הוצאותיה בשנים הקרובות.

יובל שטייניץ: אני מדגיש כי מדובר בהעברה זמנית של הכספים.

יובל שטייניץ: הכספים הללו יוחזרו לקרן לשיקום מחצבות במהלך השנים וישובו לשמש למטרות המקוריות של הקרן, כלומר, העברה זו היא בעצם במידה רבה פעולה טכנית שלא תפגע בפעילות השוטפת של הקרן.

יובל שטייניץ: עוד יצוין כי תיקון החקיקה והעברות התקציב הנלוות לתיקון עדיין מאפשרים לקרן להמשיך ולפעול באופן עצמאי ולממש את מטרותיה, כי נשארה יתרה מספקת לכל מה שצפוי בתקופה הקרובה.

יובל שטייניץ: קרן המחצבות היא תאגיד סטטוטורי, ותקציבה איננו חלק מתקציב המדינה.

יובל שטייניץ: לאור זאת, לשם העברת הכספים לתקציב המדינה, נדרש תיקון של החוק.

יובל שטייניץ: אגב תיקון זה מוצע לתקן את פקודת המכרות כך שתובהר ותעוגן סמכותה של הקרן לשיקום מחצבות לתכנן שיקום מחצבות ולבצע את השיקום בעצמה, כפי שהיא עושה בפועל זה שנים רבות.

יובל שטייניץ: בנוסף, מוצע לתקן את סעיף 111ו(ג) לפקודה; זה פשוט עניין של להפחית רגולציה מטורפת וחסרת טעם.

יובל שטייניץ: בהתאם לסעיף הקיים היום, אם נתפס רכב שבוצעה בו עבירה לפי פקודת המכרות והובהר כי באותו רכב נעברה עבירה דומה בעבר, הרכב ייתפס עד סוף התהליכים, וזאת גם אם בעל הרכב התחלף בינתיים, כלומר, הרכב כבר יכול להיות של מישהו אחר שקנה אותו ופתאום תופסים אותו כי בעבר נעשתה עם הרכב הזה עבירה.

יובל שטייניץ: לשם כך הוטלה על שר האנרגיה חובה להתקין תקנות לרישום כלי הרכב, כלומר משרד האנרגיה צריך פתאום לעקוב אחרי הרכבים והבעלויות על רכבים.

יובל שטייניץ: בפועל, מעולם לא נעשה שימוש בסעיף זה, וגם קיים קושי לבצע את הרישום הנדרש.

יובל שטייניץ: לפיכך, מוצע לתקן את החוק כך שרק במקרה שבעל הרכב לא הוכיח שאין קשר בינו לבין בעלי הרכב הקודמים שביצעו את העבירה ברכב, רק אז ייתפס הרכב עד תום התהליכים.

יובל שטייניץ: במקרה כזה אין צורך ברישום של כלי הרכב, ולפיכך נמחק הסעיף המצריך התקנת תקנות לרישום כלי רכב.

יובל שטייניץ: זה פשוט ביטול של איזה סעיף ביורוקרטי ארכאי.

יובל שטייניץ: בקיצור, אני מבקש מחברי הכנסת לאשר את החוק הזה.

יובל שטייניץ: הוא רק מועיל, ואין בצידו שום מחיר או נזק לפעולה החשובה של שיקום המחצבות; היא תמשיך להתבצע כמו שהתבצעה בעבר ואפילו ביתר שאת.

מנסור עבאס: תודה לשר יובל שטייניץ.

מנסור עבאס: אנחנו נעבור לדיון על הצעת החוק.

מנסור עבאס: רשימת הדוברים: הראשון, חבר הכנסת אוריאל בוסו – אינו נוכח; חבר הכנסת משה אבוטבול – אינו נוכח; חבר הכנסת עופר כסיף.

מנסור עבאס: חבר הכנסת עיסאווי פריג', בבקשה, שלוש דקות.

עיסאווי פריג': אדוני היושב-ראש, מכובדי השר, קראתי את הצעת החוק ושמעתי אותך, ואני שואל כמה שאלות בעניין הצעת החוק.

עיסאווי פריג': אתה ציינת שהצטברו בקרן מזומנים בין 600 ל-700 מיליון שקל, ובגלל הגירעון הקיים היום בתקציב המדינה צריך חוק – בגלל התאגיד הסטטוטורי – כדי להעביר את הכספים.

עיסאווי פריג': במקביל, אתה בא ואומר, על פי הצעת החוק, אתה רוצה להרחיב את סמכות הקרן.

עיסאווי פריג': אם אתה לוקח את יתרת הכספים המזומנים שהצטברה בקרן, אז בשביל מה אתה מרחיב את סמכות הקרן?

עיסאווי פריג': אני רוצה להבין את מידת הקשר בין הרחבת סמכות לבין משיכת הכספים.

עיסאווי פריג': זה לא מסתדר לי.

עיסאווי פריג': הרי הצעת החוק באה – אני מבין, המדינה בגירעון, בבעיה תזרימית; אנשי האוצר חושבים מאיפה לקחת כספים – הגיעו למסקנה הזאת.

עיסאווי פריג': זה אחד הדברים שלא מסתדרים לי בקטע הזה.

עיסאווי פריג': הדבר השני: אתה ציינת – אני מקפיד – וציינת את זה ועמדת על זה ואמרת: להעביר זמנית את הכסף לאוצר.

עיסאווי פריג': מי כמונו יודע, ואתה גם היית שר אוצר ויודע את זה: אין יותר קבוע מהזמני.

עיסאווי פריג': אני מבקש שיהיה לוח זמנים מוגדר על פי חוק מתי הכסף הזה אמור להיות מוחזר לקרן, כי התחייבות האוצר, היא יכולה להיות על הקרח.

עיסאווי פריג': אם לא יהיה לוח זמנים מוגדר, זה לא יהיה.

עיסאווי פריג': דבר נוסף שאנחנו מדברים עליו ואתה אומר: קרן המחצבות הזאת, יש לה מטרות – היא משקמת.

עיסאווי פריג': לא התייחסת למטרות.

עיסאווי פריג': הרי אני, כשיש לי חציבה במקום מסוים, בגלל אורך השנים לוקח לי 20 ו-30 שנה עד שאני אגיע לסיום ההליך הזה.

עיסאווי פריג': על איזה מטרות ואיזה שיקום אנחנו מדברים?

עיסאווי פריג': דבר אחרון – התיקון הנוסף שהצעת לגבי מחיקת תקנה של גנבת רכב.

עיסאווי פריג': אתה בא עכשיו ונותן מתנה לכל גנבי החול; סתם, אני מנסה להיכנס לראש של כל מי שעוסק בזה.

עיסאווי פריג': למה אני מתכוון?

עיסאווי פריג': אתה אומר: הייתה תקנה שלא השתמשנו בה, ועכשיו, כי לא השתמשנו בה, אני רוצה להקל את התקנה הזאת – הבאת רגולציה יותר מקילה.

עיסאווי פריג': מה עומד מאחורי זה?

עיסאווי פריג': אם הייתה תקנה וכל מי שנתפס עם רכב או מי שיש לו קשר לרכב – אמרת שלא היה אף פעם שימוש בזה.

עיסאווי פריג': אתה נותן הקלה בסעיף הזה.

עיסאווי פריג': פשוט הדברים לא מסתדרים לי.

עיסאווי פריג': משום כך, אני חושב שהצעת החוק לוקה בחסר.

עיסאווי פריג': תודה.

מנסור עבאס: תודה, חבר הכנסת עיסאווי פריג'.

מנסור עבאס: חבר הכנסת אבי מעוז – אינו נוכח; חבר הכנסת גלעד קריב – אינו נוכח; חבר הכנסת ישראל אייכלר – אינו נוכח; חבר הכנסת ווליד טאהא – אינו נוכח; חברת הכנסת מרב מיכאלי – אינה נוכחת; חברת הכנסת קרן ברק – אינה נוכחת; חברת הכנסת מירב בן ארי – אינה נוכחת; חברת הכנסת יוליה מלינובסקי – אינה נוכחת; חבר הכנסת איתמר בן גביר – אינו נוכח; חבר הכנסת יואב סגלוביץ' – אינו נוכח; חבר הכנסת יעקב מרגי – אינו נוכח; חבר הכנסת יצחק פינדרוס – אינו נוכח; חבר הכנסת אלכס קושניר – אינו נוכח; חבר הכנסת נפתלי בנט – אינו נוכח; חבר הכנסת סעיד אלחרומי – אינו נוכח; חבר הכנסת אוסאמה סעדי – אינו נוכח; חבר הכנסת ינון אזולאי – אינו נוכח; חבר הכנסת מיקי לוי – אינו נוכח; חבר הכנסת אופיר סופר – אינו נוכח; חברת הכנסת קטי שטרית – אינה נוכחת; חברת הכנסת מאי גולן – אינה נוכחת; חבר הכנסת מאיר כהן – אינו נוכח; חבר הכנסת איימן עודה – אינו נוכח; חברת הכנסת אבתיסאם מראענה – אינה נוכחת; חבר הכנסת סמי אבו שחאדה – גם הוא אינו נוכח; חבר הכנסת יעקב טסלר – אינו נוכח; חבר הכנסת יוסף טייב – מוותר; חבר הכנסת משה ארבל – אינו נוכח; חבר הכנסת עודד פורר – אינו נוכח; חבר הכנסת שמחה רוטמן – אינו נוכח.

מנסור עבאס: אדוני השר, אתה רוצה לסכם ואז נצביע או שנצביע?

קריאה: – – –

מנסור עבאס: אוקיי, אפשר להצביע.

מנסור עבאס: אוקיי, חברי הכנסת, אנחנו נצביע על הצעת חוק לתיקון פקודת המכרות (מס' 13), התשפ"א–2021, בקריאה הראשונה.

מנסור עבאס: נא להצביע.

מנסור עבאס: בעד ההצעה להעביר את הצעת החוק לוועדה – 5

מנסור עבאס: נמנעים – אין

מנסור עבאס: חמישה חברי כנסת בעד, אחד נגד, אין נמנעים.

מנסור עבאס: אני קובע שהצעת חוק לתיקון פקודת המכרות (מס' 13), התשפ"א–2021, עוברת בקריאה ראשונה.

מנסור עבאס: המלצת הלשכה המשפטית היא שההצעה תידון בוועדת הכלכלה.

מנסור עבאס: כיוון שלא הוקמה, ההצעה תעבור לוועדה המסדרת לקביעת ועדה, או לוועדת הכספים הזמנית.

מנסור עבאס: מקובל?

מנסור עבאס: לוועדה המסדרת, כן.

מנסור עבאס: [רשומות (הצעות חוק, חוב' מ/1404).

מנסור עבאס: ]

מנסור עבאס: חברים, אנחנו עוברים להצעה הבאה בסדר-היום – הצעת חוק התקשורת (בזק ושידורים) (תיקון מס' 76) (שינוי מתכונת האסדרה בתחום הבזק), התשפ"א–2021, לקריאה הראשונה.

מנסור עבאס: יציג את הצעת החוק שר התקשורת איתן גינזבורג, בבקשה.

איתן גינזבורג: תודה רבה, אדוני היושב-ראש.

איתן גינזבורג: כנסת נכבדה, בשנה האחרונה הוביל משרד התקשורת כמה מהפכות שיש להן השפעות מרחיקות לכת על החברה הישראלית ועל הכלכלה הישראלית: מהפכת האינטרנט המהיר – שכוללת את פריסת הסיבים האופטיים, שידידי, השר לשעבר חבר הכנסת יועז הנדל, דחף במלוא הכוח, ואת המעבר לדור החמישי בסלולר – כבר בעיצומה, ובשנים הקרובות הדבר יהיה נחלת הכלל.

איתן גינזבורג: התיקון להצעת חוק התקשורת שאני מתכבד להעלות היום להצבעה בקריאה הראשונה הוא צעד משלים והכרחי במציאות החדשה.

איתן גינזבורג: מדובר במהלך חשוב ביותר לשוק התקשורת, שנועד לקצר הליכים ביורוקרטים ממושכים, יקרים וארכאיים ובכך להוריד חסמי כניסה של שחקנים חדשים לשוק התקשורת.

איתן גינזבורג: המהפך הזה בא לטובת הצרכן הישראלי, שייהנה משוק מגוון יותר ותחרותי יותר, ולטובת בעלי העסקים, שיוכלו להתרכז בפיתוח העסק שלהם במקום בביורוקרטיה מתישה וכל כך מוכרת.

איתן גינזבורג: כמובן שבתוך כך גם הכלכלה הישראלית תזכה להאצה ולתנופה משמעותית.

איתן גינזבורג: המשמעות של ההצעה שמונחת בפניכם בפועל היא ביטול עשרות רבות של רישיונות ומעבר למודל של היתרים כלליים, שהוא מהיר ויעיל יותר מהמודל של מתן רישיונות.

איתן גינזבורג: אדוני היושב-ראש, חוק התקשורת שאותו אני מבקש לתקן כעת נכתב ב-1982, ומאז ועד היום לא הותאם לצורכי השוק המשתנים בתחום הרישוי.

איתן גינזבורג: 40 שנים של סטגנציה וקיפאון הן יותר מדי זמן.

איתן גינזבורג: השוק התקדם פלאים, הטכנולוגיה מתקדמת, והאסדרה – הרגולציה – נותרת מאחור.

איתן גינזבורג: לפי החוק שאנחנו מציגים היום – סליחה, לפי החוק הקיים היום כל פעולה בתחום התקשורת טעונה רישיון, גם פעולות בזק וגם שירות של בזק; לא חברת בזק, בזק – תקשורת.

איתן גינזבורג: במילים פשוטות, כיום כל גורם שרוצה להפעיל בארץ שירותי תקשורת כלשהם מחויב לקבל רישיון.

איתן גינזבורג: וכשמדברים על תקשורת זה לא בהכרח מה שאתם חושבים.

איתן גינזבורג: הינה כמה דוגמאות לשירותים שכדי להפעיל אותם היום, יש חובה לקבל רישיון עבורם מבעוד מועד, והתיקון לחוק אמור לבטל את הצורך הזה: למשל, הפעלה של שירותי תקשורת באמצעות ביפרים; התקנת מערכות לאיתור רכבים ואזעקות במפעלים; הקמת קו של מרכזיית טלפון בתוך מפעל או בניין משרדים, ועוד הרבה מאוד שירותים יום-יומיים שהם לא בליבת תחום העיסוק של התקשורת.

איתן גינזבורג: מדובר על סיטואציות מופרכות בחסות החוק שלא מתיישבות עם הטכנולוגיה הקיימת בשוק התקשורת, והיום אני מבקש מהכנסת לאשר מעבר למודל בעל תפיסת רגולציה חדשנית שמתבססת על מתן היתר כללי.

איתן גינזבורג: למעשה, המודל יביא לכך שחברה שרוצה לתת שירותי תקשורת בישראל ועומדת בתנאי ההיתר שקבע משרד התקשורת מראש, תוכל לעשות את זה באמצעות רישום במרשם שינוהל על ידי משרד התקשורת בלי לקבל רישיון מבעוד מועד, שכולל בקשה לעמידה בתנאים שונים, תשלום כספי רב ועוד טרטור וביורוקרטיה רבה.

איתן גינזבורג: בקיצור, המטרה היא לאפשר רישום מהיר ופשוט לאחר בדיקה של תנאי סף מינימליים.

איתן גינזבורג: מרגע שהרישום יחול על נותן השירות, הוראות ההיתר הכללי – שיפורסמו לציבור מראש ויקבעו תנאים ברורים שיחולו באופן זהה על כל נותני השירות – יתחילו לפעול.

איתן גינזבורג: כך יתאפשר לכל גורם המעוניין לתת שירותי תקשורת לדעת מראש את כל התנאים לקיום הפעילות שהוא צריך לעשות ולהתחיל לפעול בלי שום צורך לבקש או לקבל רישיון – תהליך שהיום נמשך חודשים ארוכים מדי.

איתן גינזבורג: תיקון החוק יצמצם את הנטל הביורוקרטי, יפחית את חסמי הכניסה לשוק עבור משקיעים חדשים – שכיום נרתעים מפעילות בישראל בשל רגולציה דרקונית שגוזלת מהם הרבה מאוד זמן וכסף – והוא יתאים למקובל בעולם בתחום התקשורת.

איתן גינזבורג: אחרי שנתקן את החוק, תתאפשר קבלת היתר והפעלת שירותי תקשורת בתוך כשבועיים, בניגוד לחודשים ארוכים במצב הנוכחי.

איתן גינזבורג: אדוני היושב-ראש, חבריי חברי הכנסת, משרד התקשורת מוביל פה מהלך יוצא דופן של הפיכת השירות הציבורי ליעיל ושירותי הרבה יותר.

איתן גינזבורג: לא רבים ממשרדי הממשלה באים בהתנדבות ומוותרים על כוח וסמכויות.

איתן גינזבורג: אנחנו חושבים שבמקום שבו אפשר להקל, צריך להקל.

איתן גינזבורג: צריך לשחרר מהביורוקרטיה ומהרגולציה האין-סופית, וכל עוד אני מכהן בתפקיד, אני אילחם על הפחתת הסרבול הממשלתי ועל מעבר לשימוש ברגולציה ממוקדת וחכמה בלבד.

איתן גינזבורג: ואני מציע מכאן לכל משרדי הממשלה לאמץ את העיקרון של צמצום רגולציה מיותרת וליצור מדרג רגולציה הכרחי באמת, רגולציה חכמה, כזאת שנדרשת ולא כזאת שנעים להחזיק בה.

איתן גינזבורג: עם כל זאת חשוב להבהיר: אנחנו במשרד התקשורת לא נוותר על הפיקוח ולא נאפשר לשוק להשתולל.

איתן גינזבורג: שירותי תקשורת בעלי חשיבות מיוחדת, שעוסקים באינטרס ציבורי חיוני, ימשיכו לפעול תחת אסדרה, רגולציה, הדוקה ביותר, ואנחנו לא ניתן לדברים האלה לברוח לנו מבין הידיים.

איתן גינזבורג: אנחנו משאירים רישיונות תחת חברות שהן אינטרס ציבורי מובהק.

איתן גינזבורג: כך למשל, כשמדובר במפעיל בעל כוח שוק משמעותי, במפעיל סלולרי או בשירות שניתן על בסיס משאב ציבורי שמצוי במחסור, תימשך המתכונת של קבלת רישיון פרטני כפי שהוא קיים היום, והכול כדי לשמור על תחרות ועל האינטרס הצרכני של האזרח הישראלי.

איתן גינזבורג: לצד ההקלות שאנחנו מביאים היום, המשרד מחויב לחיזוק סמכויות הפיקוח והאכיפה בדיעבד, כדי לוודא שהשחקנים בשוק יפעלו בהתאם להוראות של ההיתרים.

איתן גינזבורג: השוק הישראלי, חברים, עבר טלטלה בשנה האחרונה.

איתן גינזבורג: הכלכלה שלנו משוועת למנועי צמיחה.

איתן גינזבורג: להצעה שאני מביא היום יש חשיבות מיידית על מנת לייצר הזדמנויות חדשות לפיתוח עסקי ויזמות וצמיחה בשוק.

איתן גינזבורג: לכן אני מבקש מכם, חברי הכנסת, לתמוך בהצעת החוק ולסייע בקידומה.

איתן גינזבורג: החוק מאוד מאוד חשוב לשוק התקשורת, הוא מאוד מאוד חשוב לצרכן הישראלי, הוא מאוד מאוד חשוב לכלכלה הישראלית.

איתן גינזבורג: בהזדמנות הזאת – אני כבר מסיים, אדוני – אני רוצה להודות למנכ"לית משרד התקשורת גב' לירן אבישר בן-חורין ולצוות המשרד המקצועי על כל הפעילות המאומצת בהכנת הצעת החוק הזאת לקריאה ראשונה.

איתן גינזבורג: אני אודה על העברת הצעת החוק לוועדה המסדרת ולתמיכתם של חברי הכנסת בעד הצעת החוק.

איתן גינזבורג: תודה רבה.

מנסור עבאס: תודה, אדוני השר איתן גינזבורג.

מנסור עבאס: חברים, לפני שאנחנו עוברים לדיון אני רוצה להדגיש שבהתאם להחלטה שהתקבלה בנושא של הצעת החוק לתיקון פקודת המכרות, המלצת הלשכה המשפטית קובעת שההצעה תידון בוועדת הכלכלה, ומכיוון שלא קמה ועדת כלכלה ההצעה תעבור לוועדה המסדרת לקביעת ועדה או לוועדת הכספים הזמנית.

מנסור עבאס: המשמעות היא שההצעה עוברת לוועדת הכספים הזמנית.

איתן גינזבורג: לא, אנחנו סיכמנו שהיא עוברת לוועדה המסדרת והסכמת, אדוני.

עיסאווי פריג': לא, לא.

עיסאווי פריג': נאמר ועדה מסדרת.

איתן גינזבורג: אדוני הקריא שלפי – – –

מנסור עבאס: לא ההצעה שלך, איתן, אני מדבר על ההצעה הקודמת.

איתן גינזבורג: כן, כן, על הצעת חוק המכרות.

איתן גינזבורג: אדוני הקריא שלפי המלצת היועץ המשפטי זה ילך או לוועדה המסדרת או לוועדת הכספים הזמנית, ופה עמדנו, אני וגם השר שטייניץ, ואמרנו ועדה מסדרת, ואתה הסכמת לכך, אדוני.

איתן גינזבורג: אמרת בסדר.

עיסאווי פריג': ועדה מסדרת, על זה הצבענו.

עיסאווי פריג': אני לא מבין למה.

עיסאווי פריג': על זה הצבענו.

עיסאווי פריג': הצבענו שזה הולך לוועדה המסדרת.

מנסור עבאס: לא, או מסדרת או כספים.

מנסור עבאס: אוקיי, אמרתם לוועדה המסדרת והסכמתי, אז היא עוברת לוועדה המסדרת, אוקיי?

איתן גינזבורג: כן.

מנסור עבאס: אוקיי.

מנסור עבאס: אנחנו מתחילים את הדיון.

מנסור עבאס: רשימת הדוברים: חבר הכנסת אוריאל בוסו – אינו נוכח; חבר הכנסת משה אבוטבול – אינו נוכח; חבר הכנסת עופר כסיף; חבר הכנסת עיסאווי פריג' – מוותר; חבר הכנסת אבי מעוז – אינו נוכח; חבר הכנסת ישראל אייכלר – אינו נוכח; חבר הכנסת ווליד טאהא; חברת הכנסת מרב מיכאלי; חברת הכנסת קרן ברק; חברת הכנסת מירב בן ארי – אינה נוכחת; חברת הכנסת יוליה מלינובסקי – אינה נוכחת; חבר הכנסת איתמר בן גביר – אינו נוכח; חבר הכנסת יואב סגלוביץ', חבר הכנסת יעקב מרגי, חבר הכנסת יצחק פינדרוס, חבר הכנסת אלכס קושניר, חבר הכנסת נפתלי בנט – אינם נוכחים; חבר הכנסת סעיד אלחרומי – אינו נוכח.

מנסור עבאס: חבר הכנסת אוסאמה סעדי, בבקשה.

מנסור עבאס: שלוש דקות.

אוסאמה סעדי: אדוני היושב-ראש, כבוד השר, חבריי חברי הכנסת, כמובן שאני עליתי לדבר על הצעת החוק שהביאה הממשלה.

אוסאמה סעדי: אדוני השר, שר התקשורת, שר התקשורת, אני באתי במיוחד לדבר בשביל שאתה תשמע.

אוסאמה סעדי: אני חושב שפנינו אליך בעניין הרבה ניתוקים של האינטרנט בהרבה יישובים ערביים, ומשום מה כשפונים לחברת בזק לבקש מהם לבוא ולתקן, הם אומרים שהם לא באים ליישובים הערביים.

אוסאמה סעדי: אני פניתי אליך בעניין הספציפי של כפר נחף.

אוסאמה סעדי: הרבה עסקים והרבה בתי אב נותקו מהאינטרנט, ואתה יודע, כל הלימודים היום – עדיין חלק גדול בזום, באינטרנט; וגם העסקים, בין אם זה מהנדסים, עורכי דין, רופאים – הכול תלוי היום; אי-אפשר לנהל שום דבר בלי האינטרנט.

אוסאמה סעדי: מוזר מאוד שבזק, שהיא מונופול בתחום הזה של התשתית, לא באים ולא מתקנים את הנזק.

אוסאמה סעדי: כנ"ל בעניין חברת החשמל, אדוני היושב-ראש.

אוסאמה סעדי: הרבה יישובים ערביים נותקו למשך שעות ארוכות.

אוסאמה סעדי: אני הייתי במקרה באותם ימים בעיר שלי – אני עדיין רגיל לכפר – העיר שלי, עראבה, והחשמל נותק שם למשך יותר מ-12, 14 שעות.

אוסאמה סעדי: אני הייתי צריך, ביחד גם עם ראש העיר, לפנות לחברת החשמל, והם אמרו: אין לנו בעיה, אבל צריך גיבוי של משטרה, והיינו צריכים לפנות לגיבוי של המשטרה, גם בנחף, גם בעוד הרבה יישובים, וראשי מועצות היו מוכנים לבוא ולעמוד ולאבטח בעצמם את הנציגים של חברת החשמל ושל חברת בזק.

אוסאמה סעדי: אז אני פונה אליך בתור שר תקשורת, שאתה אחראי גם לשירותים של חברת בזק ושל שירותי האינטרנט, ומבקש ממך באמת להפעיל את סמכויותיך כדי שחברת בזק – אני חושב שעד היום, לא רק בכפר נחף אלא בעוד הרבה יישובים, האינטרנט עדיין לא עובד ולא פועל, ולכן אני מבקש ממך, אדוני השר, שבאמת תטפל בעניין הזה.

אוסאמה סעדי: אבל אדוני היושב-ראש, אני לא יכול לעבור לסדר-היום על מה שמפורסם עכשיו בשעות האלה, בדקות האחרונות: מראות קשים של שוטרים, אנשי מג"ב, דורכים על דגל ירוק עם הכיתוב "לא אלה אלא אללה ומוחמד רסול אללה".

אוסאמה סעדי: יש את מספר הניידת עם ארבעה שוטרים, אנשי מג"ב, שלוקחים את הדגל על האדמה ודורכים על זה ומתגאים.

אוסאמה סעדי: אז עמדה כאן לפני כמה דקות – ואני שמעתי אותה – חברת הכנסת מאי גולן ועשתה את ההצגה שלה תוך הפרה בוטה של התקנון.

אוסאמה סעדי: אדוני ניסה, אבל היה צריך מייד לעצור אותה, כי אסור להציג ולהרים פה מוצגים מעל הדוכן.

אוסאמה סעדי: אבל גם אנחנו, אין אף אחד פה מכל חברי הכנסת שלא יצא נגד הפגיעה באזרחים, בין שהם ערבים, בין שהם יהודים, נגד פגיעה, ואנחנו הראשונים שתמיד אומרים את דעתנו בצורה צלולה: אנחנו נגד פגיעה בבתי תפילה, בין שזה מסגדים, בין שזה כנסיות, בין שזה בתי כנסת.

אוסאמה סעדי: אבל אני רוצה לראות אתכם, כל הצבועים האלה, שעכשיו תבוא ותעמדו כאן ותגנו, כפי שאתם כל הזמן מבקשים מאיתנו: תבואו תגנו, תבואו תגנו.

אוסאמה סעדי: אז תבואו ותגנו.

אוסאמה סעדי: ואני פונה לשר לביטחון פנים, אדוני היושב-ראש, ואני דיברתי על זה בנאום בן דקה: כאשר המשטרה עושה מבצע בהוראת השר לביטחון פנים ביישובים הערביים, "חוק וסדר", ורק היום במשך השעות האחרונות יותר מ-70 עצורים ערביים – אז מה, אין בצד השני?

אוסאמה סעדי: ראינו מראות קשים ביותר בטבריה, בבת ים, ביפו, בעכו, בלוד.

אוסאמה סעדי: השר אמסלם מדבר על מתנחלים?

אוסאמה סעדי: אנחנו שמענו וזה גלוי שהביאו אוטובוסים, מאות אוטובוסים, נערי גבעות.

אוסאמה סעדי: נכון, עיסאווי?

אוסאמה סעדי: הביאו אותם ללוד חמושים כדי להגן על אזרחי לוד, וראינו מה הם עשו שם.

מנסור עבאס: אוקיי.

מנסור עבאס: תודה, חבר הכנסת.

אוסאמה סעדי: ומי שנרצח שם, אדוני היושב-ראש – ואנחנו היינו שם – זה מוסא חסונה וגם יהושע, ז"ל.

אוסאמה סעדי: אז שלא תגידו שיש רק תמונה אחת, שכביכול אתם הנתקפים ואתם המסכנים ואתם הקורבן.

אוסאמה סעדי: זה לא כך.

אוסאמה סעדי: ואני פונה – אדוני היושב-ראש, זה מצריך חקירה מיידית, ושהשר לביטחון פנים מייד יעיף את כל אלה, אנשי המג"ב, משורות המשטרה.

מנסור עבאס: תודה.

מנסור עבאס: תודה, חבר הכנסת אוסאמה סעדי.

מנסור עבאס: חבר הכנסת ינון אזולאי נמצא?

מנסור עבאס: אינו נוכח; חבר הכנסת מיקי לוי – אינו נוכח; חבר הכנסת אופיר סופר – אינו נוכח; חברת הכנסת קטי קטרין שטרית – אינה נוכחת; חברת הכנסת מאי גולן – אינה נוכחת; חבר הכנסת מאיר כהן – אינו נוכח; חבר הכנסת איימן עודה – אינו נוכח; חברת הכנסת אבתיסאם מראענה – אינה נוכחת; חבר הכנסת סמי אבו שחאדה – אינו נוכח; חבר הכנסת יעקב טסלר; חבר הכנסת יוסף טייב – מוותר; חבר הכנסת משה ארבל – אינו נוכח.

מנסור עבאס: חברת הכנסת גלית דיסטל אטבריאן.

מנסור עבאס: שלוש דקות.

גלית דיסטל אטבריאן: קצת יותר.

גלית דיסטל אטבריאן: אדוני היושב-ראש, כנסת נכבדה, היום בוועדה המסדרת נזכרתי בטור של ראש האופוזיציה יאיר לפיד בתקופה שהוא היה עיתונאי.

גלית דיסטל אטבריאן: אנחנו מדברים על הימים של חקירות אולמרט, שהיה אז חברו הטוב, ויאיר לפיד בעצם לוקח את הקוראים שלו בתרגיל של דמיון מודרך אל העתיד, וקובע שראש הממשלה הבא – בלי שהוא יודע מי יהיה ראש הממשלה הבא, מאיפה יגיע ראש הממשלה הבא, אבל הוא יודע לומר שראש הממשלה הבא יעמוד בוודאות לחקירה, כי ככה המדינה הזאת מתנהלת.

גלית דיסטל אטבריאן: ואז הוא אומר לעצמו ככה: בואו נדבר רגע על ראש הממשלה הבא.

גלית דיסטל אטבריאן: הרי ברור לכולם שהחקירות האלה יקרו גם לו, בעיקר כי זה כל כך קל.

גלית דיסטל אטבריאן: עכשיו, יכול להיות שהיה ליאיר לפיד כדור בדולח והוא חזה את העתידות, יכול להיות שיש ליאיר לפיד איזושהי יכולת נבואית, ויכול להיות שיאיר לפיד עלה בדיוק על הבעיה במשילות של מדינת ישראל והוא ידע אותה מראש – שמערכת אכיפת החוק משתמשת בכוח שיש לה כדי להפליל פוליטיקאים מכהנים.

גלית דיסטל אטבריאן: שימו לב, יאיר לפיד מתאר במאמר הבאמת-נפלא שלו את המצוקה האדירה של ראש ממשלה חף מפשע שמערכת החוק החליטה להפליל.

גלית דיסטל אטבריאן: בין היתר הוא אומר: הוא יצטרך להישאר מנומס וידידותי ולהבטיח שהוא סומך לחלוטין על המשטרה – בסוגריים יאיר לפיד מוסיף: אבל הוא לא, כנראה שיש לו סיבה לא לסמוך – כי אסור להגיד לרגע שנמאס לך מכל הקשקושים האלה, אחרת אתה אויבו של החוק.

גלית דיסטל אטבריאן: יאיר לפיד העיתונאי בעצם אומר שגם ראש ממשלה חף מפשע שהמערכת החליטה להפליל – אלה המילים של ראש האופוזיציה בימים אלה, כן?

גלית דיסטל אטבריאן: – גם אם הוא ינסה להגן על עצמו, יקומו חבר'ה ויגידו: הוא האויב של שלטון החוק.

גלית דיסטל אטבריאן: זה יאיר לפיד העיתונאי.

גלית דיסטל אטבריאן: שימו לב ליאיר לפיד הפוליטיקאי – ציוץ, 2017: נתניהו מאיים על שלטון החוק, בושה; ציוץ, 2018:

גלית דיסטל אטבריאן: הנחקר החליט לנצל את מעמדו הרם לאיים על שלטון החוק; ציוץ, 2020: ראש הממשלה מנהל מערכה נגד שלטון החוק.

גלית דיסטל אטבריאן: זאת אומרת שיאיר לפיד כתב את העתיד, את נתניהו בחזקת הנרדף, ואותו עצמו בחזקת הנבל שמשתמש בהפללה כדי להעיף בן אדם שמנסה להגן על עצמו.

גלית דיסטל אטבריאן: אני ממשיכה.

גלית דיסטל אטבריאן: יאיר לפיד העיתונאי כותב בעצם – משתמש באופן ציני ובדרך נלוזה בדברים שהוא בעצמו מציג.

גלית דיסטל אטבריאן: הוא מציג את עצמו כאופורטוניסט, כרודף ציני וכמתלבש על חקירות לא ענייניות שלא קשורות במאומה לנאשם.

גלית דיסטל אטבריאן: בואו נמשיך הלאה.

גלית דיסטל אטבריאן: יאיר לפיד כותב – יאיר לפיד העיתונאי כותב בטור שלו: אסור להשתמש בחקירות כאמצעי לסילוק הפוליטיקאים מהזירה.

מנסור עבאס: כן.

גלית דיסטל אטבריאן: זה בעצם מה שהוא טוען: המשטרה, הוא אומר, כמו תמיד, תדליף – צדק; הפרקליטות תעיין בתיק במשך חודשים – צדק; היועמ"ש יציע שימוע, והאופוזיציה תזעק שהוא צריך להתפטר.

גלית דיסטל אטבריאן: מה יאיר לפיד הפוליטיקאי עכשיו רוצה לעשות?

גלית דיסטל אטבריאן: להוציא את נתניהו לנבצרות, בדיוק כמו שהוא חזה.

מנסור עבאס: במשפט אחד, בבקשה.

גלית דיסטל אטבריאן: בנימין נתניהו צריך לצאת לנבצרות בגלל ההתקפה על שלטון החוק.

מנסור עבאס: תודה.

גלית דיסטל אטבריאן: שוב יאיר לפיד יוצא כנגד יאיר לפיד וכנגד השימוש שלו בחקירות נתניהו כאמצעי ציני לסלק אותו מהזירה הפוליטית.

מנסור עבאס: תודה.

גלית דיסטל אטבריאן: במאמר – שנייה אחת – הוא מדבר על חזקת החפות; במציאות הוא שולל מנתניהו את חזקת החפות.

גלית דיסטל אטבריאן: הוא טוען שבנימין נתניהו, עוד בטרם הוכחה אשמתו, חייב להיות מסולק, ומשתמש בכלים הנלוזים שהוא עצמו הציג.

גלית דיסטל אטבריאן: וליאיר לפיד אין את חזקה התמימות, כי הוא מתאר פה בצורה כמעט ביביסטית – יאיר לפיד העיתונאי היה ביביסט – את כל מה שאנחנו אומרים.

גלית דיסטל אטבריאן: הבדיחה הזאת היא לא על חשבון יאיר לפיד, אדוני יושב-ראש הכנסת – –

מנסור עבאס: תודה.

עיסאווי פריג': אבל היא לא מצחיקה, היא לא מצחיקה.

גלית דיסטל אטבריאן: – – הבדיחה הזאת היא על חשבון שני מיליון אזרחים שהקול שלהם נרדף עכשיו בקלפי על ידי אופוזיציה עכברית, פחדנית – –

מנסור עבאס: תודה.

גלית דיסטל אטבריאן: – – רעבה לשלטון, שלא בוחלת באמצעים, בשום אמצעי, כדי להגיע לבלפור.

גלית דיסטל אטבריאן: תודה.

מנסור עבאס: תודה, חברת הכנסת גלית דיסטל אטבריאן.

מנסור עבאס: חבר הכנסת עודד פורר – אינו נוכח.

מנסור עבאס: השר איתן גינזבורג, תרצה לסכם, בבקשה?

מנסור עבאס: ואז אנחנו עוברים להצבעה.

איתן גינזבורג: אדוני היושב-ראש, אני כמובן ארצה להתייחס לדברים שנאמרו פה על ידי חבר הכנסת סעדי, ואני אשיב לך, אדוני, אבל לפני כן אני לא יכול להתעלם מהדברים שנאמרים כאן, שנאמרו כאן הרגע על ידך, חברת הכנסת דיסטל.

איתן גינזבורג: גם שמעתי את נאומו של השר אמסלם היום כאן במליאה, או את חלקו, את מה שאפשר היה לשמוע.

אוסאמה סעדי: זה היה קצר מאוד.

איתן גינזבורג: ואני אומר: די, מספיק.

איתן גינזבורג: מספיק עם ההתקפה משולחת הרסן ויצירת הדה-לגיטימציה שאתם מנסים לעשות בצורה שיטתית למערכות שלטון החוק.

גלית דיסטל אטבריאן: זה יאיר לפיד עשה.

איתן גינזבורג: כולנו – – –

גלית דיסטל אטבריאן: אבל יאיר לפיד עשה לפני שהוא נהיה פוליטיקאי.

איתן גינזבורג: כולנו חיים באותה מדינה, עם אותה שיטת משטר, עם אותם כללים, ומה שאתם עושים – אתם כמעט שעה אחרי שעה, יום אחרי יום, פשוט גודעים ושוחקים את הבסיס שעליו מושתתת המדינה הזאת: על היסודות, היסוד – –

גלית דיסטל אטבריאן: איתן, הבסיס הזה יכול להגיע אליך יום אחד.

איתן גינזבורג: – – על היסודות שעליה מושתתת השיטה.

גלית דיסטל אטבריאן: רודפים אחד, רודפים שני, רודפים שלישי.

איתן גינזבורג: עכשיו, אני אגיד לחברת הכנסת דיסטל, אני לא מאלה – – –

גלית דיסטל אטבריאן: אתם עושים מחטף אופורטוניסטי – –

איתן גינזבורג: אני לא מאלה – – –

גלית דיסטל אטבריאן: – – למשהו – –

איתן גינזבורג: אני לא מאלה שאומרים – – –

גלית דיסטל אטבריאן: – – שיכול בסוף לפגוע גם בכם.

איתן גינזבורג: תראי, אולי, אולי תשמעי מה שיש – – –

גלית דיסטל אטבריאן: יש פה מערכת שלטון חוק – –

איתן גינזבורג: אולי תשמעי מה שיש – – –

גלית דיסטל אטבריאן: – – שרודפת אדם חף מפשע.

איתן גינזבורג: אולי תשמעי מה שיש לי להגיד?

איתן גינזבורג: אולי תשמעי מה שיש לי להגיד ותופתעי מחלק מהדברים?

אמילי חיה מואטי: את לבד במליאה?

מנסור עבאס: הוא שמע אותך, אולי תשמעי אותו.

איתן גינזבורג: אני לא מאלה שחושבים שאין מה לתקן.

איתן גינזבורג: יש; אני לא מאלה שאומרים שאין מה לשפר.

איתן גינזבורג: יש.

איתן גינזבורג: אפשר גם לייעל.

איתן גינזבורג: בכל המערכות השלטוניות יש מה לעשות.

איתן גינזבורג: אפשר וצריך לתקן ולשפר ולייעל וכל מה שאתם רוצים.

איתן גינזבורג: אגב, הראשונים – משרדי הממשלה, אבל כן, גם במערכת שלטון החוק, גם במשטרה, גם בפרקליטות, גם במערכת בתי המשפט.

איתן גינזבורג: אין מקום שלא ראוי שיהיה בו תיקון ושיפור וייעול לטובת האזרח וכו', אין מקום שהוא חף מטעויות, וכשצריך לתקן, מתקנים.

איתן גינזבורג: יש דרכים לעשות את זה והכול בסדר.

איתן גינזבורג: אבל מה שאתם עושים – –

גלית דיסטל אטבריאן: איזה דרכים?

איתן גינזבורג: – – זה לא תיקון.

גלית דיסטל אטבריאן: איזה דרכים?

איתן גינזבורג: מה שאתם עושים זה – –

גלית דיסטל אטבריאן: מה המנגנון שמבקר?

איתן גינזבורג: – – דה-לגיטימציה – –

גלית דיסטל אטבריאן: איתן, איזה דרכים?

איתן גינזבורג: – – שהולכת ומתפשטת – –

גלית דיסטל אטבריאן: רק תגיד לי איזה דרכים.

איתן גינזבורג: – – בלי סוף.

גלית דיסטל אטבריאן: לאנשים האלה יש סמכות ואין אחריות.

איתן גינזבורג: היום אני אגיד לך משהו.

גלית דיסטל אטבריאן: דוד רוזן – –

איתן גינזבורג: היום, היום – – –

גלית דיסטל אטבריאן: – – נציב הביקורת על הפרקליטות אמר שיש עננה כבדה על תיקי נתניהו.

איתן גינזבורג: תגידי, על כל משפט שמישהו אמר, תגידי – –

גלית דיסטל אטבריאן: נציב הביקורת.

איתן גינזבורג: – – אי-אפשר להביא מישהו אחר שאמר בדיוק הפוך?

גלית דיסטל אטבריאן: נציב הביקורת על הפרקליטות?

גלית דיסטל אטבריאן: מה זה "כל אחד"?

איתן גינזבורג: מה שאתם עושים זה לערער את הבסיס שעליו מושתתת השיטה הדמוקרטית של המדינה הזאת, שעליה נבנתה המדינה, שמדברת גם על הפרדת רשויות, כמו שאתם אוהבים להגיד, אבל גם על איזונים ובלמים, ואת זה אתם תמיד שוכחים להזכיר.

איתן גינזבורג: יש איזונים ובלמים בשיטה הדמוקרטית בכל מדינה, וגם במדינה הזאת.

גלית דיסטל אטבריאן: למה רוב הציבור איבד אמון במערכת החוק?

גלית דיסטל אטבריאן: למה?

איתן גינזבורג: וזה אומר שפה יש פיקוח פרלמנטרי – –

גלית דיסטל אטבריאן: למה?

איתן גינזבורג: – – על פעילות הממשלה – –

גלית דיסטל אטבריאן: למה רוב הציבור מאבד אמון?

אמילי חיה מואטי: כי הרסתם את מערכת החוק.

אמילי חיה מואטי: ברור שלרוב הציבור לא יהיה אמון.

איתן גינזבורג: – – יש ביקורת שיפוטית על פעילות הממשלה – –

גלית דיסטל אטבריאן: זה לא מסכן את מערכת אכיפת החוק?

איתן גינזבורג: – – יש גם פיקוח שיפוטי על פעולות הכנסת – –

אמילי חיה מואטי: הפתעה, הרסו את המערכת – אין לציבור אמון.

איתן גינזבורג: – – וככה זה.

איתן גינזבורג: יש מערכת של איזונים ובלמים.

איתן גינזבורג: ואני אגיד לך יותר מזה, גברתי, אני אגיד לך על זה דבר אחד מאוד פשוט: כשלא ממנים מפכ"ל משטרה, כשלא ממנים מפכ"ל משטרה בכוונה, ביודעין, במכוון, כדי להחליש את המשטרה – אחרי זה מתפלאים מה קורה שנתיים אחרי.

איתן גינזבורג: כשלא רוצים למנות פקיד מדינה כשיש ועדה שבחנה אותו, ועדה מקצועית, כי היא לא מתאימה עכשיו, בקונסטלציה מסוימת, לאדם מסוים – אחר כך אתם תתפלאו שהדברים קורים לא כמו שאתם רוצים.

איתן גינזבורג: ואני אומר לכם שהשחיקה המתמדת הזאת והפגיעה המכוונת באותן מערכות היא בסוף תבוא אל כולנו כבומרנג.

איתן גינזבורג: זה לא יחזיק מים.

איתן גינזבורג: אנחנו נתפורר כחברה, אנחנו נתרסק כמדינה, אנחנו נידרדר לתהומות שאנחנו לא רוצים להגיד – ואתם לא מסייעים לזה.

גלית דיסטל אטבריאן: יש פה הפיכה שלטונית.

גלית דיסטל אטבריאן: תתעוררו.

איתן גינזבורג: אני מציע לך לא לצעוק.

איתן גינזבורג: אנחנו לא – – –

גלית דיסטל אטבריאן: הכנסת הזאת, לא ביבי – הכנסת הזאת נמצאת בסכנה.

איתן גינזבורג: אני מציע לך לא לצעוק עם ידיים, זה לא מכבד את המקום.

אמילי חיה מואטי: זה – – – גלית, אתם – – –

איתן גינזבורג: אני מזכיר לך גם – – –

גלית דיסטל אטבריאן: אין משילות – – –

איתן גינזבורג: אני גם מזכיר לך שעד שנת 2016-2015 לא שמענו שום ביקורת על המערכות.

איתן גינזבורג: צריך להגיד את האמת – שום ביקורת על המערכות.

איתן גינזבורג: הן החלו רק כשמישהו החל לעמוד לחקירות ויותר מאוחר החל לעמוד לדין.

איתן גינזבורג: גם את זה צריך לומר.

איתן גינזבורג: ואם רוצים להעביר את חוק-יסוד: החקיקה – צריך להעביר את חוק-יסוד: החקיקה, אבל היום, באווירה שאתם יוצרים, בדה-לגיטימציה, מי יכול להעביר פה משהו שמתייחס בכלל?

איתן גינזבורג: זה ישר שחורים מול לבנים, טובים מול רעים.

איתן גינזבורג: אי-אפשר בכלל לקיים דיון מהותי, אמיתי.

איתן גינזבורג: הכול במסגרת נגועה ויצירת דה-לגיטימציה.

איתן גינזבורג: ולכן אני מציע: אל תלכו למקומות האלה.

איתן גינזבורג: וביחס לדברים שהעלית פה, חבר הכנסת סעדי, לגופו של עניין, אם תרשה לי: אני לא דובר חברת בזק; חברת בזק היא חברה פרטית היום, ואני בטח לא דובר שלה.

איתן גינזבורג: אבל כמדיניות אני אומר לך שחברת בזק מחויבת לתקן כל תקלה, ולא תהיה אפליה בין יישוב ערבי ליהודי, בין חילוני לחרדי.

איתן גינזבורג: לא תהיה אפליה בתחומים האלה.

איתן גינזבורג: תשתיות תקשורת צריכות להינתן ולפעול בכל מקום ובכל זמן, כל הזמן.

איתן גינזבורג: זה כלל בסיסי.

איתן גינזבורג: וכפי שצוות המשרד שלי אמר לצוות שלך מייד כשפנית, אנחנו מטפלים בנושא הזה.

איתן גינזבורג: רק צריך לומר שהתקלה שקרתה, קרתה בתקופת ההתפרעויות עכשיו, בעת הלחימה ברצועת עזה, אחרי שחיבלו בתשתיות תקשורת בכפר נחף, ובאמת היה חשש בכניסה של טכנאים לאזור הזה.

איתן גינזבורג: כשהיו – – –

אוסאמה סעדי: זה על כביש 85, זה לא בתוך הכפר.

איתן גינזבורג: כשהיו התפרעויות – אתה יודע, כשאני נסעתי למשפחה שלי בצפון הכביש הזה היה חסום.

איתן גינזבורג: לא נתנו לעבור, פשוט לא נתנו לעבור.

איתן גינזבורג: היה באמת חשש אמיתי.

איתן גינזבורג: אבל ככלל, כמדיניות, בוודאי נדאג לתקן בכפר נחף ובכל מקום.

איתן גינזבורג: אבל אני מנצל את הבמה הזאת, אדוני, כדי לקרוא לאזרחים בכל היישובים, בכל מקום, וגם למנהיגים המקומיים והלאומיים: כדי שתהיה תקשורת טובה, כדי שתהיה תקשורת שוטפת, צריך תשתיות – צריך אנטנות, צריך מרכזיות.

איתן גינזבורג: צריך תשתיות, אי-אפשר בלי זה, ולא יכול להיות שכשמניחים תשתיות, אחרי כמה זמן באים ופוגעים באותן תשתיות או מחבלים באותן תשתיות או שורפים אותן או מה שזה לא יהיה.

איתן גינזבורג: ואנחנו צריכים פה גם את העזרה של האזרחים שצופים בנו, של התושבים שגרים ביישובים וגם שלכם, המנהיגים הלאומיים והמנהיגים המקומיים: תעזרו לנו להילחם בפשיעה הזאת נגד תשתיות, כי זה פוגע בסוף בתושבים.

איתן גינזבורג: ובמקום שבו ייפגעו בסוף תשתיות, לא יהיה אפשר לתקן את זה לנצח, עד בלי סוף.

איתן גינזבורג: צריך לדעת שאם פוגעים בתשתיות בצורה מכוונת – שלא יתפלאו תושבי המקום שאין להם תקשורת טובה, יעילה וזמינה כמו שהיינו רוצים, כשיש חוסר בתקשורת.

איתן גינזבורג: יחד עם זאת, אני חוזר לדברים שלי בתחילת הדברים: אנחנו חייבים לתקן כל בעיה תשתיתית, כל בעיית תקשורת, בכל מקום.

איתן גינזבורג: המטרה שלנו היא שכל הארץ הזאת תהיה פרוסה גם בסיבים אופטיים, גם באינטרנט אולטרה-מהיר, גם ברשתות סולריות שאנחנו מקימים עכשיו לדור 5.

איתן גינזבורג: הסיפור של האנטנות הסלולריות הוא סיפור מאוד חשוב.

איתן גינזבורג: לא יהיה פה דור 5 בלי אנטנות סלולריות, צריך להבין את זה, וכולם ירצו פה דור 5, ולכן אנחנו צריכים להבין שזה חלק מאינטרס ציבורי כללי שכולנו מחויבים אליו.

איתן גינזבורג: תודה רבה, אדוני.

מנסור עבאס: תודה לשר איתן גינזבורג.

מנסור עבאס: חברי הכנסת, אנחנו עוברים להצבעה על הצעת חוק התקשורת (בזק ושידורים) (תיקון מס' 76) (שינוי מתכונת האסדרה בתחום הבזק), התשפ"א–2021, בקריאה ראשונה.

מנסור עבאס: נא להצביע.

מנסור עבאס: בעד ההצעה להעביר את הצעת החוק לוועדה – 7

מנסור עבאס: נמנעים – אין

מנסור עבאס: שבעה חברי כנסת בעד, אפס מתנגדים ואפס נמנעים.

מנסור עבאס: אני קובע שהצעת חוק התקשורת (בזק ושידורים) (תיקון מס' 76) (שינוי מתכונת האסדרה בתחום הבזק), התשפ"א–2021, עוברת בקריאה ראשונה.

מנסור עבאס: בהתאם להמלצת הלשכה המשפטית ההצעה תידון בוועדת הכלכלה; כיוון שלא הוקמה, ההצעה תעבור לוועדה המסדרת לקביעת ועדה, אז אני קובע שהצעת החוק עוברת להמשך דיון בוועדה המסדרת.

מנסור עבאס: תם סדר-היום.

מנסור עבאס: הישיבה הבאה תתקיים מחר, יום שלישי, י"ד בסיוון התשפ"א, 25 במאי 2021, בשעה 16:00.

מנסור עבאס: ישיבה זו נעולה.